
UVOD U GOLEMU TAJNU 


Nebrojeni ljudi, zavežljaji i koferi o koje se saplićeš i koje 
preskačeš, lebdeće tepsije pune kolača iznad zapetljana klupka 
putnika, reski glasovi s porukama o polascima i dolascima 
autobusa, cika djece i oštro siktanje majki, izdvojeni detalji 
djevojačkih suza u rastanku s mladićima, napokon prašina što 
ti se lijepi po licu, po čelu, po ušima, po očnim kapcima - sve 
se to kovitla u neobjašnjivu prostoru u koji si i ti zataknut, i 
sve je to taj čuveni stambolski autobusni kolodvor Topkapi - 
golemi betonski tepih koji je zaboravio letjeti: Topkapi je prvo 
mjesto susreta europskih putnika, i presudna je početna tačka 
onima što svoja lica okreću Istoku. Kao što ljudska duša osjeća 
trajnu težnju da nađe svoje izvorište, i svoju dopunu, tako i 
probuđena misao traži po svjetskim mapama svoja prapočela, 
ognjišta i verige svijetlećeg kruga u kojem su, okruženi povi- 
jesnom tminom, slijedili one od kojih smo potekli u potocima 
na sve strane svijeta. Otkuda čovjek? - eto pitanja s bezbroj 
odgovora! Gdje su mu bila prva staništa, gdje je utvrdio svoje 
prve gradove? 

I ljudi se, iznenada, okupljaju oko iznalazaka znanstve- 
nika, oko iznenadnih arheoloških otkrića i novih otčitavanja 
tekstova drevnih izvještaja (svetih knjiga). Arheolozi su otko- 
pali pronađene gradove zasute prašinom stoljeća i pročitali 
glinene pločice klinova pisma: tako je iz podzemlja izronio 
najstariji grad na svijetu - Ur, tako su prepoznate zidine Nini- 
ve, Amenhotepova grada Eknatonov obzor, napokon Troje, a 

najposlije (čak i pred mojim očima) - otpuhnuše sipki prah s 
temelja goleme kraljevske palače u prastarom gradu Harranu, 
biblijskom gradu goleme povijesne slave! 

Čovjek je sklon opipljivom i vidljivom: povjerovao je u 
gradove tek onda kad ih je, otimajući se sam sebi, obuhvatio 
pogledom. A neke ljude, koje ne možemo (otkapajući njiho- 
ve kosture) prizvati i prepoznati - hoćemo li ikada priznati 
da su postojali, da su gradili i vodili svoje svjetove? Ljudi koji 
hiljadama godina nadahnjuju Židove, kršćane, muslimane? 
Abraham - Ibrahim? Job - Ejjub? Noa - Nuh? Henok - Idris? 
Isus - Isa? 

- Ma, kamo si otputovao? - iznenada viknu Zana, viknu 
glasom što je nadjačavao čudesnu mješavinu svih mogućih 
zvukova koji su letjeli nad Topkapijem i udarali u Konstanti- 
nove zidine duga pamćenja. Prenuh se iz slatke omame i izma- 
štanih prizora koje tek trebam vidjeti: krajnje granice Turske, 
prostor države Urarti, dijelove Kurdistana, bivše pokrajine 
asirske i pokrajine perzijske, hetitske ili armenske, zaposjednu- 
te gradove kojima je hodio Aleksandar Makedonski i koje je 
prisvajao onaj imperator što je svaku svoju rečenicu započinjao 
sa: "Ja, Klaudije". A sve je to — na jednom mjestu! Nasmijah se 
svom Zani, pa samo mahnuh rukom: Naš autobus kreće! 

Od zgusnute mase ljudskih tijela otkidamo se Zana i ja, pa 
nalazimo svoja mjesta u košnici postavljenoj na kotače: napu- 
štamo Istanbul, a lice okrenusmo gradu udaljenom, Diyarbe- 
kiru. 

Izlaskom iz golema grada prometna se gužva nije razrije- 
dila. Ceste su zasute automobilima i autobusima, dolmušima 
i taksijima, zaprežnim kolima, a najposlije i biciklistima, ali, 
svejedno, osjećamo se nekako lakše i poletnije. 

Zana kaže: Ostalo nam je samo 1400 kilometara do 
"glavnog grada". Kurdi tako, možda i ne šaleći se, zovu Diyar- 

bekir, grad s najgušćom koncentracijom kurdskog stanovniš- 
tva u Turskoj. I Zana je, moj prijatelj, Kurd. A ime kojim ga 
zovem znaju samo prijatelji. Kurdi, nažalost, ne mogu svojoj 
djeci nadijevati kurdska imena... Zana mi se neprestano čudi 
i neprestano pita: 

- Ibrahime je li stvarno istina da želiš vidjeti grobove i 
sveta mjesta Božjih poslanika? 

- Istina je, Zana - kažem. 

- Ibrahime, zar ti vjeruješ u to? 

- U što, Zana? 

- U vjerodostojnost tih grobova. 

Gledam svog prijatelja Zanu, i smiješim se, i mislim: neki 
su ljudi pokopani u jednom mezaru, a neki u dva. Sretni 
Nasrudin Hodža sahranjen je čak u sedam grobova. Upoznao 
sam nekoliko ljudi koji su proučili Fatihu na svih sedam 
mjesta. Pitao sam: "Pa u kojem je mezaru pokopan Nasru- 
din?" Jedan je odgovorio: "Zar je to važno? Pred svakim sam 
učio kao da je pravi." 

Kako to objasniti mladom čovjeku, Zani? Tražeći grob, 
čovjek je, zapravo, tražio priliku i mjesto gdje će moći svoje 
(apstraktno) uvjerenje povezati s (konkretnim) povijesnim 
likom, po-zbiljujući tako svoju misao i samoga sebe. 

- A povijest i sudbine naroda u toj povijesti, zar te to ne 
zanima? - ljuti se Zana. 

- Sada me zanimaju samo likovi zajednički Bibliji i Kur'a- 
nu. Zanima me što ljudi misle i što im je zajedničko... 

Zana je razočaran. Putujem u krajeve toliko bogate propa- 
lim kraljevstvima - a ja udario po "svetim mjestima s grobo- 
vima"! Putujem u krajeve u kojima je, kaže, "poniženi kurdski 
narod" - a "to Ibrahim ne vjeruje i ne želi vidjeti" 

- Sve su to bajke! - kaže i okreće se prizorima što promiču 


kroz staklo autobusnoga prozora. 


- U bajkama sam, kaže Schiller, našao više istine nego u 
svim knjigama koje su mi otkrivale i proširivale spoznaje... - 
govorim mu, vjerujući da ću ga utješiti. 

Umjesto odgovora, Zana šapuće pjesmu koju je napisao. 

- Ti sada nisi razumio ni jedne riječi. Ovu pjesmu nigdje 
ne mogu objaviti - jer je na kurdskom jeziku... 

Zana ne prestaje u svom nastojanju da "preokrene" temu 
mog putopisa. Šapuće: 


Berxweden jiyane 
Sere gele em tedane 
Doza mafa em perane 
Berxweden jiyane! 


Tako je govorio Zana, a ljudi sa susjednih sjedišta iznena- 
da se okrenuše i ljubopitljivo nas pogledaše. Svi su bili Kurdi i 
svi su putovali u isti grad: Diyarbekir. 

Noć se lijepila po staklu putujući zajedno s nama. Ljudi 
su spavali, samo se Zana vrtio na svom sjedištu. Jedanput ću, 
možda, pisati o njemu - izuzetan je momak, osjetljiv na nepra- 
vde, razumije patnje i uzlete svog naroda. Previše je mlad, pa 
odbija sve što naliči legendama i mitovima, naivno vjerujući 
da "te stvari" nemaju što tražiti u povijesti. Jedanput će dopu- 
tovati do spoznaje da sve narodne (i nacionalne) historije 
počivaju upravo na njima. Krilate, paperjaste zmije, aždahe 
sedmoglave, zmajevi, čudesne ptice koje su uznosile ljude na 
vrhunce ledenih gora (ili, kao Ganimeda, u blizinu Zeusova 
prijestolja), plejade bogova nesagledivih projekata stvaranja, 
ali i običnih ljudskih prohtjeva - nikada nisu bile stvarni- 
je nego danas. Valja ih samo prevesti iz jednog značenjskog 
sklopa u drugi, ovovremeni, razumljivi jezik. 

Gotovo na isti način valja razumjeti drevna vremana, 
postpotopna, osobito onu upornu borbu s bezbrojnim bogo- 

vima što su je vodili Božji poslanici u neprekinutu nizu, po 
vjerovanju sljedbenika judeokršćansko-muslimanskih, od 
Abrahama / Ibrahima... pa sve do Muhammeda alejhis-sela- 
ma. Promičući ideju o jednom Bogu, oblikovali su trajno svje- 
dočenje o nepotkupljivom i humanom modelu popravljanja 
ljudskosti. 

Zora je. Prelazimo preko nekog mosta. Vidim mutnu, 
prljavu, usku traku rijeke. Podsjeća na rijeku iz djetinjstva, 
mostarsku Radobolju u zimskim mjesecima. A Zana kaže: 

- Ibrahime, ovoga si trenutka prešao preko Tigrisa. 

Volio bih da to nikada nije rekao! Zar to da bude rijeka iz 
vrelih snova što izranjaju iz najranijeg doba vlastitog sjećanja? 
Tigris i Eufrat, Amu-Darja i Sir-Darja, Kleopatra i Tutanka- 
mon... To nisu riječi nego najblistavije zvijezde cijele mladosti. 
A Zana malo prije reče: 

- To ti je taj Tigris. 

Prijatelj osjeća zbunjenost, pa i tugu svoga druga. Zato 
kaže: 

- Ma daj, nacrtaj si osmijeh, to je tek početak rijeke, gornji 
tok. Poslije je nećeš moći prijeći..., ni preko mosta! 

Najposlije, kad smo već zaboravili na noge, potpuno 
odrvenjele, stigosmo u grad zajedničkog odredišta. Zapravo, 
izašli smo u predgrađu. U jednoj sirotinjskoj, ali urednoj kući 
upoznah Zaninu sestru i jato njezine vesele djece. Osim kurd- 
skog, nije znala drugog jezika. A Zana je likovao: "Eto vidiš! 
Nisi mi vjerovao. U ovom gradu većina ljudi govori isključivo 
kurdskim?' Kurdi su ljubazan svijet, dobroćudni, ponosni, ne 
stide se siromaštva, rado odijevaju svoje koloritne, prelijepe 
nošnje. Starost grada ne mjeri se stotinama, nego tisućama 
godina! Diyarbekir ponire u dubinu povijesti najmanje tri 
milenija. Star je poput biblijskih proroka čije prisustvo bilje- 
že mjesta njegove neposredne okoline, pamte se i (još uvijek) 


Kapija Diyarbekira, u sklopu zidina, najdužih nakon kineskog zida 

obogaćuju narodne predaje o legendarnim kraljevima, među 
kojima, nesporno, najblistavije mjesto pripada pripovijesti o 
babilonskom kralju Nemrutu. 

Zana me vodi u obilazak najduže, najšire i najstarije grad- 
ske znamenitosti: gradskog obrambenog zida. To je zid! Riječ 
je o kilometrima dugačkom zidu koji okružuje drevni grad, 
visok i do 15, a širok nerijetko i do pet metara! Svi će vam 
reći i svugdje ćete pročitati, i u turističkim bedekerima, ali 
i u turskom izdanju enciklopedije Britanica, da je to, posli- 
je Kineskog zida - najduži i najstariji duvar na svijetu saču- 
van do danas. Kamen uzidan u njega pamti sve. Niko mi sa 
sigurnošću nije znao kazati kada su podignute teške zidine, 
od koga su branile, koji se narod spašavao njihovom silinom. 
Spominju Hetite i Asirce, mada mojom provjerom u spome- 
nutoj enciklopediji (po dosadašnjim spoznajama), trebaju biti 
pripisane rimskom imperatoru Konstantinu II, dakle godini 
koja veže cara za taj od Rima vrlo, vrlo udaljeni grad, a to je 
349. godina. 

Unutar zidina, u staroj gradskoj jezgri, mnogo je prvih 
građevina: prva seldžučka džamija (poput Veličanstvene, s 
tornjem podignutim na četiri stuba!), a koja je, zapravo, bila 
prva katedrala kršćanska (imenom Mar-Toma, sve do 639. 
kada je proglašena za harem-i šerif za muslimane); u blizini 
su Mala crkva (Sv. Marije) i crkva Sv. Jurja. Sačuvani su ostaci 
ne samo predislamski nego i predkršćanski: stajali smo tako 
nad ruinama hramova sunca Mor-Stefanos, Mor-Zuaro i Šilo, 
stajali smo i mislili o onima što su bili i kojih više nema. 

- Kamo ćeš sutra? Bogovima? - pita me Zana podrugljivo, 
umilno se smješkajući. 

- Tako je. Bit ću na Nemrutovoj gori, mjestu ljudi-bogo- 


va. 


NEMRUT DAČ 


Nemrut daš, Gora Nemrutova, željeni je cilj ljudi koji su 
u sebi još uvijek sačuvali zanosno svojstvo dječačke priro- 
de: to su oni koji se još uvijek žele i mogu čuditi. Što je to 
na Nemrutu, a raduje oči i uznosi dušu? Kad mi je Mehmet 
Gezgel, stambolski student povijesti umjetnosti i slikar, nudio 
očaravajuće opise "istočnih i zapadnih bogova" izrezanih u 
kamenim gromadama, a među koje je utisnut i poneki kralj- 
bog, bilo mi je jasno da ću se i ja naći među onima koji prela- 
ze tisuće kilometara da bi se uzverali do vrhunaca planine 
tajanstvena imena spomenuta u prastarim, starozavjetnim 
tekstovima. 

Brižni Gezgel, i sam porijeklom iz područja koje naša 
enciklopedija opisuje u dva-tri retka, savjetuje me da iz Diyar- 
bekira ne otputujem u Adiyaman, nego da potražim autobus 
koji će me odvesti izravno u mjesto imenom Kahta. 

- U Kahti, koja je toliko stara da niko ne zna od kada je, 
svrati do moga prijatelja. Lahko ćeš ga pronaći, ime mu je 
Sabri i šef je mjesne ljekarne. 

Ali, u Diyarbekiru ni u jednoj agenciji nisu izdavali karte 
autobusne do Kahte. Put kojim se do jučer tamo moglo otpu- 
tovati - sada je preplavljen. Ogromni se prostori plave vodom, 
novim jezerom. GAP - to je nova riječ koju Turci izgovara- 
ju punim ustima, s vidnim ponosom, a riječ je o dugoročnu 

projektu kojim će se preporoditi jugoistočni, suhi i siroma- 
šni krajevi. Akumulacija voda Eufrata natapat će beskrajne i 
bezvodne stepe, pokretati turbine hidrocentrala - unijeti svje- 
tlo u kuće i u duše ljudi. Svejedno, zaobilaznim putem (kojim 
dođoh gotovo do same Urfe), nađoh Kahtu i Sabrija u njoj. 
Sabri se zaista pobrinuo za sve: pronašao je privatnog "turi- 
stičkog radnika" s minibusom, uputio što ne smijem propu- 
stiti krstarenjem brdima Nemruta, najposlije me nahranio, 
jer, reče, "nema zadovoljstva u gladna putnika!" 

U minibusu nisam bio sam: sedmoro-osmoro putnika sa 
isto toliko strana svijeta, od Kalifornije i Kanade, preko Kore- 
je i Japana, do Njemačke i Španjolske..., a tu su se našla i troji- 
ca dječaka, vozačevih rođaka iz obližnj eg sela, koji su me, kad 
sam progovorio turskim jezikom, počeli gledati poput kakva 
čuda što je, eto, pronađeno njihovom vlastitom zaslugom. Oni 
se više nisu rastajali od mene, nudeći mi se za vodiče kakve 
u cijeloj Turskoj nisam mogao naći. Jednom je ime Rama- 
zan, drugom Omer, a treći je bio Kemal slavnog prezimena 
- Soyer! Promicali smo između sela, između seoskih potleu- 
šica među kojima bismo, nerijetko, spazili kakav zid koji nije 
mogao pripadati ovom vremenu, poneku česmu rimske izra- 
dbe, odlomke nepamćene drevnosti i njezinih sjajnih uresa 
-među pastirima i stajama, među ovcama i kravama. 

Tako smo ulazili u povijesno područje nevelike drža- 
ve koju suvremenost poznaje i kao prostor i kao dinasti- 
ju imenom Kommagene. Vjeruje se da je ime Kommagene 
latinska verzija spojenih riječi koje su u zamagljenoj povijesti 
označavale Asirce i Hetite. Granica klasične države Komma- 
gene išla je na istočnoj strani uz samu rijeku Eufrat (od grada 
Gergera), na istoku do Maraša, a na zapadu do Belkisa; na 
jugu se protezala gotovo do samoga današnjeg grada Gazian- 

tepa i vijenca planina Karadag što stoji paralelno s Eufratom 
i tako zatvara cijeli prostor poput kutijice. Zatvoreni u njoj, 
razvijali su svijest visoke razine zajedništva sa samim sobom, 
ali i sa svijetom golemih sila što ih je okruživao. O tom su 
ostavili najneobičniju poruku - skamenjenu u skulpturama! 


Karakuš - Crna ptica - simbol kozmičke energije već je tisućama godina 
čuvarica na tumulusu božanske kraljice koja nema imena 

- Pogledaj, Karakuš! - viknu mi na uho Ramazan, pa, daka- 
ko, hitro pogledah kroz prozor: nikakve crne ptice (karakuš) 
ne vidjeh - osim uzvisine pravilnih stranica i golema antičko- 
ga stuba uzvisini u podnožju. 

Izađosmo. Pogledah niz strminu brda: ispod nas je bila 
beskrajna ravan s vidljivim presahlim rijekama i nestalim 
potocima. Plavio se samo tanki konac Cendere (Džendera), 
rijeke koja je popriječno spajala brda Karadaga svojim izvo- 
rom i, sada već "pristojnim" Eufratom, svojim ušćem. 

Golemu hrpu zemlje, oblikovanu poput "piramide", 
nadnešenu nad grob komagenske kraljice, zovu tumulusom 
i on je tu, taj grob, milenijima već, poput nijema svjedoka 
gospodstva bivših vlasnika ravnice rasprostrte među božan- 
skom rijekom i crnim brdima, ali i pouzdan znak koji skre- 
će pozornost zabludjelom suvremeniku da se ničim previše 
ne zanosi, ni blistavim kraljevstvima ni moćima "izravnatim 
s božjim" - jer sve što je ljudsko propada, kruni se, nestaje 
u prašini. Tumulus "božanske kraljice: nema imena. Preda 
mnom je samo visoki, uzdignuti, tisućgodišnji hetitski (?) 
stub sačinjen od kolutova naslaganih jedan na drugi - a na 
vrhu njegovu stoji na svojim nogama golema kamena ptica. 
Simbol kozmičke energije, duše, materije "božjeg porijekla". 

Po kamenoj ptici nije li možda narod ovdašnji i današnji 
nazvao rasute tragove u vremenu potonula grada? Klinci 
su trčali ispred mene i začas su bili na tumulusovu vrhun- 
cu. Ramazan me dozivao kroz školjku sklopljenih dlanova, a 
Kemal mašući rukama nagovarao da i sam krenem za njima. 

Nemrut daš, sačinjen od bezbroj brda i dolina, gubio se u 
visinama. Brdima punim zagonetki, udolinama zasjenčenim 
pitanjima. Dječaci, a i ja za njima, strčaše obrnutom stranom 
tumulusa. Čekali su me među stubovima, koje, zaklonjene, 


16 


ranije nisam vidio. Stubovi su istog oblika i iste građe, iste 
visine kao i onaj uz koji nas čeka naš prijevoznik po stazama 
povijesti. Vijugavom i uskom cestom uspinjali smo se drevnoj 
Arsemei. 


Susret u reljefu, izložen u divljini planine: rukovanje kralja Mithridata i 
Herakla 

Pod košćelom, gdje je šofer parkirao svoje vozilo, jedna je 
seljanka prodavala rashlađenu coca-colu. Baš od nje je pola- 
zila kozja staza, a tako je upozoravao i žuti putokaz, kojom se 
valjalo doći do još uvijek vidljivih oblika Arsemea. StaZe su se 
račvale i lutao sam među grmljem drače i raskošnim stablji- 
kama oleandra (koji svjedoče, u ovoj dubokoj dubini konti- 
nenta, o čudnim klimatskim rasporedima!), dok iznenada ne 
zastah, zapanjen ljepotom ploče - reljefne skulpture zaleđena 
trena susreta i rukovanja Herkulesa i Mithridatesa I. Kallini- 
kosa, oljuđene mitske figure grčkog boga i kralja Kommage- 
nea, 'u kojem je utjelovljen bog". Ta golema ploča uzbudljive 
umjetničke izrade koja nikada neće zastarjeti, postavljena je 
nad otvorom koji je vodio u utrobu začarana brda. U podze- 
mlje se spuštalo stepenicama. Spustio sam se niz njih dvade- 
setak, dokle je dopirala svjetlost - i vratio se. Iz mraka se čuo 
duboki, tajnoviti zuj tišine. 

Dugo sam gledao likove bogova i ravnatelja svijeta oblive- 
ne vrelinom anadolskog sunca. Vidio sam guštericu zavaljenu 
na Mithridatesovoj ruci, na njegovoj desnici pruženoj Hera- 
klu, drugom Herkulovu imenu. Čudesna je odjeća kraljeva! 
Kraljevska kapa je po asirsko-perzijskom uzoru, kroj i uresi 
halje njegove spajaju tradicije babilonske i grčke! U knjiga- 
ma sam pronašao, u knjigama pažljivih promatrača i tumača 
nestalog svijeta Kommagenea, da se u nošnjama mogu uočiti 
i detalji koji su svojstveni lokalnim, anadolskim civilizacija- 
ma, osobito hetitskoj. Što to znači? To znači da su se u drevno 
doba osvajači i osvojeni, da su se pridošlice i starosjeditelji 
približili jedni drugima kulturama i običajima, da su svoje 
življenje priveli trajnijoj ljudskoj težnji - živjeti u skladu. 

Dječaci su me pronašli, požuruju me, jer - mali autobus 
već trubi, već kreće najvišem usponu vrha Nemrutova. VoZe- 

ći se, čitam prijevod poruke prepisane sa stijene spomenute, 
uklesane stotinjak godina prije Krista. U vrijeme kad Rimlja- 
ni razvaljuju vrata grčke prevlasti Istoka i kucaju na nepo- 
stojeće kapije samosvojne države Kommagene. Evo Ustava 
koji je pisao sin Mithridatesov, Antiohos I, slovima svježine 
i neizbrisivosti: 

Ustav utemeljen u vjeri za oca i sina u Arsemei od Kahte 
bog, veliki kralj Antiohos, pravedan je i prijatelj Grka i Rimlja- 
na. Utemeljitelj Arsemea ostavlja Ustav trajnom spomenu 
njihove vjere. Utemeljitelj sam Arsemea, Arsamsa na rije- 
ci Nymphen. Arsemea je smještena na mjestu (znanom) kao 
bradavice dvostruke dojke. Grad, ne gubeći ništa zbog smješta- 
ja, podigao je moj djed. Moj je otac osnovao dva grada, oba na 
prirodnim stijenama i dao im je svoja imena. I svoj je dvorac 
izgradio na mjestu pogodnu za obranu od svakog napada, sa 
željom da izbjegne poraz u ratu. 


Gnrob kmalja Mirkhmidaresa Kallinika 


Kralj Mithridates sagradio je ovaj grad za tijelo i sretnu 
dušu oca Kallinika, birajući najbolji dio grada. 


Kmalj Anriohos poboljšava i ULjEPŠAVA grad 


Počeo sam s čvrstom namjerom da ostavim grad, naslije- 
đen od djedova, te da ga učinim još ljepšim i većim, u skladu s 
mogućnostima za koje sam zahvalan ljudima koji su me slije- 
dili. Tako sam iznovice podigao već zaboravljena i nekorištena 
mjesta i zgrade... Također sam olakšao snadbjevanje vodom, 
podstaknuo oživljavanje ratarstva cijelog područja. Ojačao 
sam našu vojsku obnovom i poboljšanjem naoružanja. 

Mirhnmidaresova vjeRA i NJEZINA ObDNOVA 
poricajem Anriohosa 


Stvari koje su bile potrebne i tražene, naredio sam da se 
načine i dao im suvremenije oblike - u skladu s moćima svojega 
položaja. Postavio sam kipove za mjesečna religiozna okuplja- 
nja svećenika i sestara. Kipove sam dao sačiniti na priliku 
očevih djedova i sebe samoga, u prirodnoj veličini i u sugla- 
snosti s bogovima. Najposlije sam pozvao svećenike i sestre da 
dođu i pogledaju ta uzvišena, sveta mjesta. Potom sam naredio 
da će dan žrtvovanja, dan vjerskog ceremonijala, te rođendani 
moga oca i moj - biti istoga dana u mjesecu i da će taj dan biti 


slavljen kao javna svetkovina. 


Podigao sam lice s knjige. I vozač je zaustavio svoj dolmuš. 
Moji su suputnici oblačili vjetrovke. Vjetar je, što sam zama- 
lo spoznao, puhao pod samim vrhom Nemrutovim, takvom 
žestinom da sam ga doslovno osjećao u kostima! Suputni- 
ci su kupovali ulaznice za taj jedinstveni muzej koji dotiče 
samo nebo, a dječaci su, zaobilaznim kozjim stazama, saču- 
vali neokrnjenima svoje tanke džeparce. 

Tumulus, prekriven drobljenim šljunkom, bio mi je iznad 
glave. Na bazi je od 150 četvornih metara. Na njegovoj isto- 
čnoj terasi i na njegovoj zapadnoj terasi susrela su se dva 
svijeta i pokušala usuglasiti, pokušala plastikom skulptorskih 
remek-djela ostaviti poruku o životu i praksi nestalog naro- 
da, neobičnom narodu nastalom od niza predaka čije izvor 
rište nestaje u gluhom beskraju vremena - od Perzijanaca, 
Grka, Hetita... Na istočnoj su terasi bogovi i kraljevi očeve" 
perzijske linije koja pokriva povijesni prostor od 522. godine 
prije nove ere, do 330. nove ere, do Aleksandra Makedon- 

Apolon, skulptorska sinteza božanstava perzijskih i grčkih. Izraz je 
pokušaj jedne države, multietničke i multikulturalne, da prevlada pritiske 
"susjednih zagrljaja" od kojih se umire 

skog s kojim započinje "ženska linija" kommagenske dinas- 
tije. Spomen na nju, grčku prevlast, utisnut je u obrise skul- 
ptura na zapadnoj terasi. U poretku predstavljenih bogova 
(Apolona, Zeusa, Heliosa, Herakla i drugih) sintetizirane su 
mitološke predaje obje strane, za svako božanstvo nađen je 
uzor u istočnom kako mitološkom sadržaju, tako i u nevje- 
rovatnoj sintezi skulptorske izvedbe: skulpture su najsmjeliji 
izleti eksplozivne plodotvornosti i dobrote, ljudske čežnje i 
božanske nade! 

Kamene bogove čuvaju goleme mitološke životinje, lavovi 
(od kojih je jedan težak 41 tonu), orlovi (od kojih je jedan 
sastavljen od 16 komada kamena, među kojima je najteži 4800 
kilograma, a najlakši "samo" 1600)... Između bogova - mjesta 
su zauzeli kraljevi, "božji namjesnici na zemlji", obožavani 
i sami smatrani bogovima. Kommagene, uzdignuta u nebo, 
poput lađe među golemim valovima nemirna svijeta, među 
Perzijom od koje je potekla, i Rimom, koji je došao, među 
silama nemjerljivim, mada "prijatelji i Grka" (što su postali 
asimiliranom kulturom), i "prijatelji Rimljana" - nestadoše u 
vremenu koji sve rađa, razvija, troši i uništava. 

Sve je moguće uništiti osim vjere i dobrih djela. Ljudi, 
uzdignuti na prijestolja poput bogova, popadali su baš kao 
i njihovi vlastiti, blistavi, ogromni spomenici sebi samima - 
sebi: bogovima. Taština se, kao i vazda, obznanjuje u svoja 
dva lika: prvo u sjaju, a potom - u prahu. Silazeći s vrha 
"kraljevskog i božanskog tumulusa" podignuta na najisture- 
nijoj tački visočja, među samim oblacima, čovjek i nehotice 
počne razmišljati - i o samom Nemrutu. 

KRALJ NEMRUT I IBRAHIM, BOŽJI POSLANIK 


Vraćamo se s planine Nemrut. Po prozorima dolmu- 
ša hvata se suton. Moji su suputnici dremljivi, a neumorni 
dječaci, sklopljenih kljunova, naslanjaju glave jedni drugima 
na ramena. Ušli smo u Kahtu, mirnu i punu mraka. I trenutak 
u kojem se rastajem od jednodnevnih prijatelja koje vjerova- 
tno više nikada neću vidjeti, eto, došao je: 

- Sa srećom! - kažu mi dok ulazim u već pripravan mini- 
bus za Adiyaman. 

- Želio bih u Urfu, što prije! - kažem vozaču. 

- Teško... - odgovori mi vozač. - Zadnji autobus koji iz 
Adiyamana vozi u Urfu, već je otišao. 

Tako je i bilo: ostao sam tu noć u Adiyamanu, u siroma- 
" pripremajući bilješke svog puto- 


šnom pansionu "Nemrut, 
pisa. Ali uskoro na grad udari takav vjetar od kojeg se tresla 


cijela zgrada, koji je pokidao električne vodove kao da su 
ne - pa sam gotovo svu noć preležao, ne sklapajući 
bogova koja me, nevoljnika, snašla 
na mjestu gdje bi me malo ko došao potražiti. Ponekad mi se, 
u huku i bijesu oluje, činilo da čujem glasove i dozive, neri- 
jetko goleme uzdahe i podzemnu jeku... Vraćao sam svoje 
misli na planinske visove prekrivene Nemrutovim imenom 
i ustremljivao ih podacima o gradu Urfi, mjestu u koje je 
kralj Nemrut doselio iz Ura, stare babilonske prijestolnice, a 
u kojem se rodio Ibrahim a. S. Kroz pređu narodnih preda- 


od pauči 
očiju, vjerujući u ljutnju 

ja, ulomaka Biblije i kur'anskih ajeta koji su mi u mislima 
osvješćivali pripovijest o ta dva imena, puhao je silni vjetar 
prijeteći da sve polomi i raznese, da poruši drevni i moder- 
ni Adiyaman i pohara moju nenapisanu priču s putovanja o 
grobovima i svetim mjestima Božjih poslanika uzdignutim 
na najviša mjesta u Židova, kršćana i muslimana. 

Pred zora vjetrovita je oluja jenjavala, a očni su mi kapci 
padali težinom olova... A ujutro, prvim sam minibusom puto- 
vao gradu Urfi, Šanliurfi kako ga sada zovu, dakle Slavnoj 
Urfi! Narodna predaja kaže da je grad postojao i prije velikog 
potopa, a da je kasnije iznovice obnovljen na starim temelji- 
ma. U ovom je gradu, nerijetko su me uvjeravali, rođen Božji 
poslanik Ibrahim, a rasprave među arheolozima (osobito 
islamskim) sve se više priklanjaju i podupiru takvu tezu! Na 
rubu grada je i jedna spilja za koju se drži da je mjesto sedmo- 
godišnjeg bolnog skloništa strpljivog Ejjuba a.s. (proroka 
Joba), a koje danas hodočaste, ispunjeni vjerom zadivlju- 
juće pravednosti, ljudi svih uvjerenja. Minibus se zaustavio 
baš pred Halil Ibrahimovom džamijom, na tačnoj adresi, na 
mjestu pretvorenom u cilj duhovnim čežnjama onih koji su 
odabrali svoj uzor u nepotkupljivom čovjeku, Ibrahimu alej- 
his-selamu. U dvorište velike i prelijepe džamije, podignute 
tačno nad samom spiljom u kojoj se, po islamskoj predaji, 
rodio Poslanik, neprestano ulaze smjerni putnici, podjednako 
kosooki i crnoputi, podjednako muslimani i kršćani, dakako: 
i oni koji malo vjeruju, a puno sumnjaju... Muslimani pripo- 
vijedaju ovu legendu koje nema među biblijskim pričama. 
Zapisao sam je koristeći i usklađujući priče ljudi koje sam 
susretao i predaja već objelodanjenih... 

Bio jednom jedan silni kralj, a ime mu je bilo Nemrut. 
Kralj Nemrut vladao je golemom i prebogatom zemljom 

Babilonijom. Živio je u prekrasnoj palači u glavnom gradu 
kraljevine, u Uru. Jedne je besane noći sjedio na terasi i 
promatrao nebo zasuto bezbrojnim zvijezdama. U sjajnom 
moru zvjezdanog beskraja iznenada uoči jednu koja se stade 
izdvajati iz svoga jata, pa poče treperiti i krupnjati. Blistala 
je poput malog sunca! Od njezina blještavila postidješe se 
zvijezde, pa i sami Mjesec - te se skloniše u rubne dijelove 
neba. Taj neopisivi i neshvatljivi događaj potresao je kraljevu 
dušu, uvukao u nju silan strah, jer čovjek se plaši samo onih 
događaja koje nikako razumjeti ne može. Kralj Nemrut hitro 
sazva sabor astrologa babilonskih, tumača nebeskih pojava, 
a pridoda im, najposlije, i čarobnjake kojih nije bilo malo u 
njegovoj silnoj državi. I dođoše još tumači snova, i gatalice, a 
i za proizvođače lažnoga zlata nađe se mjesta na kraljeskom 
divanu. Kralj Nemrut, bog na zemlji - kako su svi vjerova- 
li, opiše uvaženom skupu što je vidio s terase svoje palače. 
Najposlije, doda: 

- Koji su razlozi tom čudu, toj pojavi nebeskoj koji je 
uzrok? Mudre se glave sjatiše jedna do druge. Dugo su vije- 
ćali mudraci, postavljali potpitanja, pa opet vijećali, pa opet 
stidljivo pitali kralja za neki, kao, važan detalj u čudu neviđe- 
nu. Na kraju, najpametniji zvjezdoznanac ovako protumači 
zagonetku: 

- U zemlji će se roditi čovjek i on će drukčije gledati na 
stvari i na pojave nego što ih svi mi danas promatramo. Bit 
će uzrok promjenama u shvaćanju mnogog našeg svijeta. To 
će, o kralju, biti kraj jednog carstva, a početak novog carstva. 
Bojimo se reći, kralju naš, naše svjetlo božansko, da je naja- 
vljen tvoj pad i rađanje sjaja... 

Ali kralj ne htjede slušati! Užas koji su mu predočili kao 
budućnost, odmah je pokušao spriječiti: pozvao je dželate i 

izručio im lažljive zvjezdoznance. Kad je ostao sam, iz glave 
mu nije izlazilo njihovo blesavo tumačenje. A, opet, stalno mu 
se javljalo i pitanje: Što ćeš poduzeti? Pa smisli da ostavi svoju 
prijestolnicu Ur, grad čuveni, i da prijestolje iz Donje prenese 
u Gornju Mezopotamiju, u pretpotopni i zaboravljeni grad 
Urfu. Drugo što je smislila njegova pametna glava, bilo je da 
odmah zabrani rađanje muške čeljadi! Poslao je neimare u 
Urfu i oni obnoviše grad, a na prigradskom brežuljku podi- 
goše kralju novu palaču koja se i dan današnji, mada je više 
nema, zove Nemrut-tahta, Nemrutovo prijestolje. Njegov 
je oprez bio tako veliki da, jednostavno, iz Ura nije doveo 
nijednog muškarca! Oženjene je odijelio od njihovih supru- 
ga, mladiće bacio u udaljene krajeve na javne radove i svim 
silama sprječavao ženidbe. Ako bi neka žena ipak rodila, pod 
prijetnjom je smrti ubijala muško dijete, a u životu ostavljala 
žensko. 

Osim samog Nemruta, u Urfu je propušten samo jedan 
jedini muškarac, kraljev prijatelj vjerni, njegov pouzdanik i 
njegov svećenik visoke vezirske časti. Njemu je bilo ime Azer, 
a neki će vam ljudi reći da se zvao Terah. Azer je imao lije- 
pu suprugu, nježnu i milu Nunu. I desi se, naravno, da lijepa 
Nuna zanese i osjeti dijete pod srcem. Dugo je tajila trudnoću, 
a najposlije je ipak povjeri svom mužu, časnom Azeru. Kako 
je trudnoća napredovala, rastao je i majčin strah. Rastao je 
tako silno, budio je i gušio u snu. U besanim je noćima šapa- 
tom tražila savjet svoga supruga: 

- Što da uradim? Zar da ubijem svoje dijete koje će, ako 
bogovi dopuste, ličiti na tebe? 

Jednoć predloži mužu Azeru: 

- Rodit ću ga i niko neće znati! 

Opisala je suprugu da na padini, u podnožju brijega na 

koji je uzdignut dvor, ima jedna tajna, zaklonjena i nikom 
poznata spilja. Azer je šutio. Samo je kimnuo glavom u znak 
pristanka. 

Prilazimo, mi skupljeni sa svih strana svijeta, željeznim 
vratima kojim je zaklonjen ulaz u pećinu, prilaz mjestu na 
kojem je prije 4250 godina rođen čovjek koji će mijenjati 
mišljenja ljudi i proširivati obzorja ljudskih spoznaja - Ibra- 
him/Abraham. Božji poslanik. I mi smo prošli kroz kratki 
hodnik i našli se u podzemnoj odaji, četverokutnoj, zidova 
od prirodnih stijena, s podom zastrtim ćilimima maštovitih 
šara. Dužinom zida što je ulazu nasuprot, ostavljen je uski 
prorez kroz koji posjetitelj može vidjeti neonom osvijetljenu 
spiljinu dubinu. U miru njezine utrobe čuje se samo ujedna- 
čen ritam vodenih kapljica. Unutra je, ali se ne vidi, i izvor 
koji je Bog podario djetetu", a naši su suvremenici cijevima 
izveli tu istu tekućicu što se izlijeva kroz pipe u zdjelice, koje 
će svaki posjetitelj ispiti s osobitom gordošću, jer je na istom 
mjestu pio i sami Poslanik! 

Dok promatram kroz željezne rešetke proreza tajno Nuni- 
no mjesto, ljudi mi i zdesna i slijeva i iza leđa uče Fatihe, jedan 
obavlja i redoviti namaz što je pao baš u tom trenutku. A 
onaj što je upravo ukoračio križa se načinom rimokatolika... 
Žena, uz njega, spremno je otvorila molitvenik, crnu knjiži- 
cu s riječima nade u vremena koja su nam zapisana. Uskoro, 
prije samog odlaska, začut će se i zujanje kamere što će na 
osjetljivom celuloidu zauvijek zadržati u sjećanju vlasnikov 
boravak na jednom od mogućih mjesta - izvora ljudske misli 
i čovjekove povijesti na zemlji. 

Ponovno sam u džamijskoj avliji zasutoj srpanjskim 
suncem. Osluškujem dijelove rečenica na nerazumljivim 
jezicima i promatram lica ljudi što isijavaju radost i smjernu 

Mi TW A Mem) Mekam - spilja iza željeznih 
j Ma dveri u kojoj je rođen Božji 
= prijatelj, Ibrahim a.s. 


Podzemna odaja uklesana u 
živoj stijeni: tu se uči Fatiha, 
tu gdje je svijet čuo prvi ljud- 
ski krik (Ibrahimov) - koji će 
dsku misao 

pobožnost. I u hodu njil 


1ovu, u svakom koraku onog namjer- 
nika - ne 


što je izvan svijeta, neka dječja, iskrena pažnja koja 
govori svojim vlastitim glasom: "Pazi na tle kojim gaziš! 

Ovdje je, na ovom mjestu, uzvišeni Ibrahim svojom mišlju 

spoznao Boga i Božje jedinstvo!" 

Pošto je Nuna rodila dječaka, nadjenula mu je ime lbra- 
him. Punih je petnaest godina majka skrivala tajnu o njegovu 
rođenju. Danju se dječak zadržavao u spilji, a za vedrih je noći 
izlazio ispred nje i promatrao golemo nebo poduprto brdima. 
Majka se nerijetko zadržavala s njim i u igri, u nježnu razgo- 
voru, tumačila mu je svijet koji ga je čekao. Ona je znala daje 
svaka sila za vremena, da živ čovjek mora umrijeti, pa taman 
bio i sami božanski kralj Nemrut! Ali Nemrut nije umirao! 
Čak je i zaboravio na davno pretskazanje, strah ga napustio, 
pa je povjerovao da su sve ono u prošlosti bile tlapnje, snovi- 
djelice, budalaštine. Ukinuo je stare zabrane i obnovio sveti- 
šta krcata kipovima idola. Tako je na lice zemlje izašlo i lijepo 
lice dječaka Ibrahima. Azer ga je predstavio kralju i otkrio 
mu tajnu njegova rođenja. Nemrut je volio poštenog Azera 
i oprostio mu što je postupio protivno njegovoj zabrani, jer, 
eto, pokazalo se da je i tako bila besmislena i glupa! 

Ibrahim je i dalje zadržao neke navike iz najranijeg dječaš- 
tva. Rado se osamljivao u podnožju brda, ispred spilje, koje 
je naređenjem Nemrutove kćeri pretvoreno u predivni ruži- 
čnjak. Jedne je noći mladi Ibrahim ležao među bokorima i 
gledao u zvjezdano nebo. Razmišljao je. Pored ušiju mu je 
šumjelo bilje i mirisao vrijesak. A gore, u nemjerljivim visi- 
nama - Jupiter, Ibrahim je pomislio: "Kako je krupan! On 

je sigurno Gospodar, golem je i nedodirljiv!" A kad Jupiter 
stade zalaziti, reče: "Ne volim one koji zalaze!" Tada na nebu 
izgrija puni Mjesec. Ibrahim reče sam sebi: "Ovo je Gospo- 

dar moj!" A pošto i Mjesec zađe, snuždeno pomisli: Ako me 
Gospodar moj na pravi put ne izvede, bit ću sigurno jedan od 
onih koji su zalutali?" Tako, zadubljen u misli, dočeka zoru. Pa 
kad spazi Sunce kako rađanjem postaje sve veće i veće, kliknu 
potpuno sretan: fOvo je Gospodar moj, ovo je najveće!" 

A kada dan prođe, Ibrahim shvati da i Sunce zalazi, nesta- 
je i da je samo tijelo koje je Veliki Gospodar svjetova stvorio 
kao i sve drugo, zaključi: "Ja okrećem lice svoje, kao pravi 
vjernik, prema onome koji je nebesa i Zemlju stvorio, ja 
nisam od onih koji Njemu druge ravnim smatraju" 

Zar može Bogu biti ravno Sunce, idoli u svetištima, kralj- 
čovjek?! On je iznad svega i sve je stvorio. Ne može mu, dakle, 
biti ništa slično - od onoga što je sam stvorio! - tako je izne- 
nada dohvatio misao za koju se čvrsto uhvatio i više je nikada 
nije napuštao. 

Jednom je zgodom otac mu Azer predvodio molitvu u 
svetištu, i u tišini što je plivala iznad glava okupljenih ljudi, 
nenadano se začu mladićev glas: 

- Zar kumire smatraš bogovima, oče!? Vidim da ste i ti i 
narod u očitoj zabludi! 

Preneraženi ljudi se zgledaše, okrenuše se prema Ibrahi- 
mu, pa njegovu ocu Azeru, zapanjenom i preneraženom. U 
grobnoj tišini jedan je sitni čovjek rekao: 

- I naši preci su im se klanjali. 

- I vi ste, kao i preci vaši što su bili, u očitoj zabludi - 
odgovori Ibrahim. 

- Govoriš li to ozbiljno ili se samo šališ? - upitao je neki 
glas i lahko je mogao pripadati njegovu ocu. 

- Ne - odlučno reče Ibrahim - Gospodar vaš je Gospodar 
nebesa i Zemlje. On je njih stvorio, i ja ću vam to dokazati! 

Pa se okrenu prema izlazu iz svetišta, i prije nego će izaći, 
osvrnu se i kaza: 

- Tako mi Allaha, ja ću, čim se udaljite, vaše kumire udesiti! 

Oni koji su bili blizu njega, mogli su razgovjetno čuti što 
je rekao, ali nisu ni u snu vjerovali da on to misli i ozbiljno. 

Napustili smo džamijsku kapiju i pošli prema glasovitoj 
bašči poznatoj pod imenom Ayni Zuleyha. Mještani Šanliur- 
fe utkivaju ovo mjesto u predaju o Poslaniku i sada se javlja u 
priči pod nešto deformiranim nazivom Anzerka. Zerka, tako 
je bilo ime Nemrutovoj kćerki, i njojzi je pripadao cvjetnjak 
pod brdom u kojem je Ibrahim provodio duge ljetne noći u 
razmišljanju. Danas je, dakako, sve drukčije nego što je moglo 
biti prije gotovo četiri i pol tisuće godina. Međutim, sve što se 
vidi - sve se savršeno uklapa, do najmanjeg detalja, u pletivo 
usmena mita koji, napokon, spaja i zaokružuje, na sebi svoj- 
stven način, nenapisane redove Starog zavjeta i uzbudljivog 
svjedočenja Mudroga Kur'ana. Sada je u Anzerkinom vrtu 
jezero ukroćeno u arhitektonski riješen bazen. Bazen je pun, 
bolje reći - prepun, krcat ribama koje će također imati svoju 
zasebnu funkciju u priči. Uz desnu mi je ruku bazenova ogra- 
da, a zdesna turbe pjesnika Nabija..., a koji metar dalje, na 
istoj strani - otvorena vrata prizemne kuće, zaštićenog mjesta 
na koji je, vjeruje se, pao Ibrahim a.s. kad ga je s obližnjeg 
brijega na lomaču bacio silni kralj Nemrut! Moramo se ipak 
vratiti malo unazad. 

Jednoga je dana kralj Nemrut pozvao svekoliki svoj narod 
na javnu proslavu... Svi su pohitali na mjesto gdje se pjevalo 
i častilo, samo je Ibrahim, izgovorom da je bolestan, ostao u 
kući. Kad su svi otišli i kad je ostao potpuno sam, uđe u onaj 
hram s idolima i sjekirom ih stade lomiti da su im dijelovi 
letjeli na sve strane! Polupao ih je sve do zadnjega, sve - osim 
jednoga, i to najvećeg. Uz njegove noge prisloni držak sjekire, 
izađe iz hrama, vrati se doma, pa nastavi "bolovati". Ne prođe 

dugo, ljudi se stadoše razilaziti s proslave. Neki se, po običaju, 
htjedoše pomoliti pred kamenim kipovima, kad - imali su što 
i vidjeti! Hrpe polupanih krhotina, gomile kamena, razva- 
ljena kamena trupla, pokidane ruke i glave drevnih bogova! 
Istrčaše na trg i galameći rekoše kakva ih je nesreća zadesila. 

- Ko uradi to s bogovima našim? - povikaše ljudi zapje- 
njeni od bijesa i stida. - Taj koji je to uradio, zaista je nasilnik! 
- dodadoše. 

- Čuli smo jednog momka kako ih, neki dan, huli! - reče 
jedan. — Ime mu je Ibrahim. 

Odjedanput se gomila rastvori, pa u stvoreni krug stupi 
kralj, ljut kao ris. 

- Dovedite ga da ga ljudi vide. Da posvjedoči. 

Dovedoše ga i posadiše pred kraljeve noge. Kralj ga više 
nije želio poznavati. Kao da je slutio da mu je baš on onaj ljuti 
neprijatelj iz davnašnjeg prizora za koji se više ne bi mogao 
zakleti nije li bio stvarnost ili opsjena... 

- Jesi li ti uradio ono s našim bogovima, o Ibrahime? 

- Ne! To je učinio onaj najveći od njih, pitajte ga ako umije 
govoriti! - reče Ibrahim spremno, pa pokaza prstom najvećeg 
idola kojem je bila, do nogu, prislonjena drška sjekire. 

- Ti znaš da naši bogovi ne mogu govoriti - reče kralj 
mirnim glasom, ali i s ljutim, prikrivenim gnjevom koji samo 
što nije buknuo. 

A Ibrahim to jedva dočeka, pa će kazati: 

- Pa zašto se onda umjesto Allahu, Bogu jedinome, klanja- 
te onima koji vam ne mogu ni koristiti niti od vas kakvu štetu 
otkloniti?... Teško vama i onima koji se, umjesto Allahu, 
njima klanjate! Zašto se ne opametite? 

Kralj je bio preneražen drskošću mladog čovjeka! Istog 
ga trena dade uhititi, pa pozva suce da ga posavjetuju kojom 

kaznom treba kazniti najgore huljenje koje je ikada čuo! 
Tražio je najveću kaznu, pa mu je sve što bi mu suci predložili 
- bilo blago, čak i smrt izgladnjavanjem. Želio je kaznu koju 
će pamtiti vrijeme i koju će prepričavati po cijelom svijetu. 
Kakva bi to trebala biti kazna - e, to nije mogao smisliti. Ali, 
ima jedan koji nikada ne spava kad treba na zlo navesti, na 
zlo posavjetovati. Šejtan priđe kraljevu uhu i šapne mu kako 
će ga kazniti da bi se o kazni pričalo do smaka svijeta. Kralj 
se oduševi, te izda zapovijesti sve po uputama samog šejtana. 
S vrha zidina svoje utvrde na brijegu pokaza prstom mjesto u 
podnožju, uz ružičnjak: 

- Na onom mjestu naslažite drva za vatru kakvu svijet 
nikada dosad nije vidio! Iziđite lomaču naprama ovoj tvrđi! 

- Pođite skupljati drva! - naredi kralj svim ljudima. Ali se 
svi stadoše izgovarati da ne mogu, da su bolesni ili premore- 
ni. Smatrali su, naime, da je kralj pretjerao u izricanju tako 
grozne kazne, smrti spaljivanjem. A, zapravo, Ibrahima su i 
voljeli. To da je bio na svoju ruku, pa što onda; uvijek je bilo 
ljudi koji nisu držali do kamenih idola kao ni do lanjskog 
snijega! U svemu je ostalom, ta poznavali su ga, bio neuspo- 
rediv baš ni sa kim u Urfi. 

Kralj, videći da se ljudi izmiču naređenju, zapovijedi 
konjima: 

- Donesite drva! 

Ali, gle, naredbu odbiše i konji, pa čak i magarci, da čovjek 
jedostavno ne povjeruje! Dakako, uvijek se nađe neko ko će 
ponizno prihvatiti naredbu. Prihvatile su je mazge. Uzvišeni 
ih je Bog, zbog toga što su sudjelovale u zlu, kaznio strašnom 
kaznom: da nikad kao vrsta ne izumru, ali niti da ikada rađaju 
vlastito potomstvo. Od toga dana, pa sve do danas - mazge same 
ne rađaju svoje potomstvo. Nastaju križanjem konja i magarca. 

Drva za lomaču bila su naslagana i uzdizala se u visinu što 
je premašivala i samu tvrđu kralja Nemruta. Kralj, u nedou- 
mici kako sad baciti kažnjenika na takvu visinu, zatraži savjet 
što da uradi. Ali mu niko nije mogao dati pametna savjeta. 
Dakako, niko osim šejtana: "Utakni dva kamena direka. Za 
njih zategni praćku, a u praćku..?" 

Potpališe vatru. Božjeg poslanika staviše u tu golemu 
praćku i - pustiše... prema smrti u stravičnu plamenu ognja. 
Ali Bog, Allah uzvišeni, naredi: 

- O vatro, postani hladna i spasi Ibrahima! 

U istom trenu obilna kiša i ledeni vjetar ugasiše vatru. 
Arzenkin vrt napuni se vodom. Plamteća drva pretvoriše se 
u ribe koje do dana današnjeg plivaju u jezeru... One su tu, 
kao i ona dva kamena stuba tako dobro vidljiva iz grada, na 
brijegu; eno ih, strše iznad ostataka tvrđave! 

Turisti se naginju preko obrubnog zida i promatraju jezero 
zarobljeno u betonski i kameni oklop. Ribe niko ne lovi, niko 
ih ne želi jesti! Leđna im je strana gotovo smeđa, a trbušna 
- crna, "ostatak" nagorjelog dijela u ono vrijeme koje se ne 
pamti, dok je, drvetom gorjela živom vatrom! I onda, još malo 
naprijed ako prošetaš uz ogradu bazensku, naići ćeš na još 
jedna otvorena vrata i videti odaju ispunjenu (pretežno) žena- 
ma i djecom. Priča kaže da je to također posvećeno mjesto, 
spomen-mjesto na kojem je nekoć bilo gusto isprepleteno 
žbunje ruža. Padajući iz visine, tijelo je Poslanikovo zadržala 
mreža od ruža istkana, pa je ostalo potpuno zdravo i neošte- 
ćeno. U kutu sobe je izvor: bivši izvor koji je natapao bivše 
ruže. Oblijeće me dječak s kuhinjskom vagom u ruci i moli: 

- Gospodine, izvagajte se. Ko na život svoj polaže, taj se 
često važe... Molim vas, stoji samo 100 lira, gospodine... 

Doduše, znam koliko sam težak, no stajem na vagu boso- 

USITROJETV IM I 


Drva u vatri 
pretvoriše se u ribe. 
Eno ih, u bazenu, 
plivaju i dan-danas! 
A na zidu sjedi 
Husein, s kuhinjskom 
vagom (vidiš li je?)- 
bori se sa životom... 


nogog i prljavorukog dječaka. Lice mu je stegnuto u prepo- 
znatljivu dječju patnju. Vodim ga pored ograde jezera i 
turbeta divanskog stihotvorca Nabija u drugi dio Anzerkina 
vrta, u "lokantu", Častimo se kolom i nudim mu posao "vodi- 
ča" po Urfi. Dječak je iznenađen i opna bijede iščezava, pa se 
siromašak preobražava na moje oči u pravo dijete, u ljupkost 
što slijedi iza svake pretvorbe "ružnog pačeta" zaklonjena 
sjenkom neimaštine. Sada mu pristaje ime koje nosi, Husein, 
"ljepuškasti". Davno je prestao ići u školu. Ishranjuje, pripo- 
maže svoju brojnu obitelj. Njegov se život ne može utkati u 
sretna rješenja pučkih mitova, bar ne za sada. 

Pitam ga što zna o kralju Nemrutu. Kaže: 

- Njegovo je prijestolje na brdu. 

- To je sve? 

Sliježe ramenima, kratkim smiješkom rubovima usnica. 

- Nemrut je bio kralj - pričam mu - 0 kojem povijest ništa 
ne zna, pa ga i ne spominje u udžbenicima. Možda nije nikada 
ni postojao, nego je narod, kroz tisuće godina stvorio njegov 
lik i ispunio podacima njegov Život, posuđujući iz životopisa 
raznih kraljeva i silnika koji su upravljali svijetom... 

Pričam mu, a on - ni da trepne! Najposlije: 

- Tako je to bilo, ko bi rekao! - kaže poluglasno. - Ma, 
dobro, a ko je onda napravio tvrđavu na našem brdu? 

- Grad su u početku naseljavali Hetiti. Kasnije su došli 
Huriti i gradu dali ime Orhoe. Od njih ga je preoteo Aleksan- 
dar Veličanstveni i preimenovao u Edesu. A tvrđu ko je podi- 
gao, zaista mi nije jasno... - pričam, pomalo se čudeći i sam. 
- Ja znam da je to bio kralj Nemrut! - reče dječak odlučno. - 
Jedino ne znam kad je živio... i kad je umro - dometnu tiho. 

Allah nagrađuje i kažnjava ljude prema njihovim djelima. 
Kralju Nemrutu dodijelio je dug život, e da bi se namučio, 


Tu je prije 4250 godina bio raskošni ružičnjak kraljevne Anzerke. 
Kad je Tvorac spustio kišu da ugasi plam lomače, nastalo je jezero. 

u strahu i mukama što duže poživio. Noći mu je ispunjavao 
patnjama nesanice, pa kralj prokune dan kad se rodio... 

Kad bi čovjek znao što ga sve očekuje do zadnjeg, sudnjeg 
trena! A kralju Nemrutu dosuđen je ovakav kraj života. Jedno- 
ga dana među danima kralj je nadgledao vježbu svojih vojnika. 
Bili su postrojeni u blistave čete, s oružjem i u oklopima kojim 
su utjerivali strah u kosti svim susjednim narodima. Iznenada, 
sunce se zamrači i vojnici podignuše oči prema nebu: cijelo 
je nebo, od jednog ruba horizonta do drugog svog oslonca 
na suprotnim brdima, bilo prekriveno, kao zastorom zastrto, 
neobičnim mušicama u gustim jatima, u strašnim i nepredvi- 
dljivim! Vojnici pobacaše sjajno oružje i rastrčaše se na sve stra- 
ne. Tražili su, gonjeni strahom, neki mračni, zaklonjeni kut. I 
sami je kralj, silni Nemrut, bog na zemlji - potrčao što je brže 
mogao sigurnom mjestu zaštite. Bježeći, kralj je vidio vojnike 
kako posrću i padaju: mušice su im ulazile u oči, u uši, u nosni- 
ce. Kralj najposlije utrča u svoju palaču. Uletje s dušom u nosu 
u neku odaju, u kutu spazi seharu i pomisli: 'U nju ću se uvući, 
u njoj ću se zasigurno spasiti od napasti koja nas je snašla!" 
Tako i uradi: skutri se silni kralj u škrinju, povuče poklopac za 
sobom i s olakšanjem odahnu. Ali, u mraku škrinjice kralj nije 
bio sam. Osim njega, u njoj je našao sklonište još jedan nevolj- 
nik. Jedna mušica slomljena, osakaćena krilca... Zasigurno je i 
ona mislila kako je našla sigurno utočište gdje će na miru zaci- 
jeliti rane. Polahko je počela puzati po kraljevu tijelu i kralj je, 
obuzet strahom, nije osjećao. Mislio je samo o tome kako je, 
eto, uspješno spasio glavu! Nije osjetio čak ni kad mu je mileća 
mušica uplazila kroz kraljevsku i božansku nosnicu '- i, malo- 
pomalo, ušetala u samu glavu. 

Nakon nekog vremena kralj je osjetio strahoviti bol što 
izbi iz dubine mozga! Je li iz sljepoočice, ili iz potiljka - nije 
bio siguran. Bol je zabubnjala strahovitom silinom, pa se kralj 

stade lupati po glavi od jada i nevolje. Začudo, udarajući se 
šakama po glavi - boli nestade. Ali, nakon nekoliko minuta, 
bol se iznovice javi, još prodornija i dublja. Nemrut u strahu 
i samrtnom znoju lupnu glavom o poklopac škrinje, pa boli, 
gle, opet nestade. Kad bi god lupnuo po glavi, mušica bi se 
primirila, osluškujući valjda kakva to lupa dolazi iz vana, ali 
bi, čim bi shvatila da joj ne prijeti nikakva opasnost - nastavila 
svoju šetnju kroz Nemrutove moždane vijuge. Tako se bolno 
rezanje ponavljalo sve dok kralj ne bi ponovno, svaki put sve 
jače, udario po svojoj vlastitoj glavi. Tako se to nastavilo i kad 
je izašao iz sehare, i kad je minuo dan i kad je izmaknuo cije- 
li mjesec dana, pa i godina, a najposlije i kad je zaokruženo 
puno desetljeće. Kralj je patio kao niko na cijelom svijetu. 

Jednoga dana u slavni kraljev grad dođoše dvojica pehli- 
vana s golemim maljevima. Kralj ih pozva i dade im posao. 

- Kad vam dam znak, udarite me maljevima po glavi - 
tako im je naredio. 

Pehlivani se zgledaše, ali što se tu može: kraljeva se valja 
slušati. Dvorjani su šaputali tajne iz kraljeve odaje: "Prvo kralj 
vikne: VUR! (Udri!), a pehlivani zamahnu zdušno odapinju- 
ći: HA! I tako se stalno čuje: Vur-Ha, Vur-ha, Vurha! Pone- 
kad, zapravo, i ne znaš je li baš to, ili su slični glasovi..? 

Narod je s nasladom prepričavao kraljeve muke koje su 
ga zadesile za sve što je učinio i njima i Ibrahimu, Božjem 
miljeniku. Iz glasova koje su čuli dvorjani, vremenom Su, 
kažu nastala dva slična sloga: Ur-fa! Tako su, puno kasnije, u 
šali počeli nazivati svoj grad. Urfa. 

D akako, to je narodno objašnjenje porijekla imena grada. 
Ime je moralo izroniti iz drugih izvora. Možda ga je kralj 


Nemrut sam dao, noseći sjećanje na raskošni prijestolni grad 
Ur iz zelenog polumjeseca. 

TAJNA TARŠUŠKIH MEZARA 


Sir, TREĆI bRAT 


Nekada sam, dok su me zanosili snovi nepotkuplji- 
ve mladosti, želio stići u ovaj grad, samo iz jednog razloga: 
priželjkivao sam odgovor na pitanje kakav je taj grad Tarsus 
kad su ga izabrali Antonije i Kleopatra za svoj vatreni ljuba- 
vni sastanak. U ranim pjesničkim snoviđenjima istodobno 
sam bio i potpuno uvjeren da u njega nikada neću stići. 


Kleopatrina kapija ljubavnog trijumfa 

A sada sam tu. U Tarsusu. U Taršušu, biblijskom. 

Izašao sam iz jutarnjeg autobusa, kad me zapljusnu užare- 
ni val zraka i sunčani slap od kojeg zažmirih, gledajući prvo- 
tnji prizor kroz trepavice: tipični autobusni kolodvor, ljudi s 
teretima različitih oblika, djevojčica sa sladoledom. U sjenci 
oskudne krošnje nepoznata mi stabla, u kutu, da nikom ne 
smetaju, tri su ovna nemilosrdno sputana seljačkim užetom 
- predviđena za sutrašnji veliki blagdan, za Kurban bajram 
koji započinje s mojom prvom ovdašnjom zorom. Zorom 2. 
VI. 1990. godine. 

Umoran sam i potpuno okupan znojem. Platnena torba 
o ramenu upozorava me da vremenom postaje sve teža. 
Remen, koji se zasijeca u rame, požuruje da nađem konak, da 
se okupam, pa potom potražim ljude s ključevima tajni što 
su me svojom snagom privukle u ovaj daleki kraj. Gle, ravno 
preko puta džamije (s moga spiska!) jedna je jadna zgrada 
oguljene fasade, s razbijenim staklima na naherenim pendže- 
rima, s kanatima čije su baglame ili potpuno istruhle ili ih 
nikada nije ni bilo; ona djeluje poput napuštene, duhovima 
nastanjene kuće: na njoj se jedino dobro drže četiri velika, 
plastična slova: KENT. Otel je dopisan rukom. 

Uzeo sam sobicu u Kentu, s druge strane zgrade, nešto 
boljeg izgleda. Spavao sam cijelo vrijeme, bez ustajanja, bez 
hrane sve do sabah-zore, sve dok ezani nisu najavili blizinu 
bajrama, sve dok nije rijeka ljudi zažamorila ispod prozora. 

Klanjao sam svoj prvi bajram-namaz u Božjoj kući koja se 
zove: Mekami šerif camisi. 

Vratio sam se u svoju jadnu odajicu i ponovno zaspao, 
iscrpljen od duga puta. 

Sat prije podneva bio sam pred džamijom koja skriva 
tajnu znamenitih mezara. 

Ra me amm ram ante aa ma 


Džamija je još uvijek prazna. Iz nje odlazim u avliju, u 
središtu joj je cvijeće, bujno, s golemim listovima i s gole- 
mim cvjetovima. Iz kaldrme, između ploča antičkih, izbija 
nešto sićušno, plavo, kao pokapana boja ostala iza soboslika- 
ra. Zelene se grane lijana obavijaju oko grčkih stubova koji 
su ovdje mogli svašta popamtiti - od tihog romora molitvi 
nekom preteči, lokalnom uzurpatoru Boga Jedinoga, Tvorca 
svih svjetova. Vidim dijelove, krhotine većih monolita vjero- 
vatnih spomenika grčke plastike - sada rube džamijski cvije- 
tnjak; na jednom takvom kamenu leži ofucana avlijska metla; 
na onom tamo izlizane i napukle nanule. 

Uz visoki zid koji odvaja od vanjskog svijeta zatečenu 
oazu poremećenih civilizacijskih sastojaka zasutih živim 
cvijećem, prostrane su sofe za klanjače: sada na njima nema 
nikoga. Začudo, ne čujem ni ptičja krila, ni zuj bumbara - 
spazih samo leptira sklopljenih krila na dlanu lista: spava! 

Obilazim dvoja-troja vrata koja iz avlije ulaze u neke 
odaje, stanove, što li, kamo li. Svaka su zaključana. A da bi 


Taršuški grčki stubovi u avliji, iza dveri Mekami serif camisi 

neko trebao biti u jednim iza njih, nema nikakve dvojbe: svje- 
dok mi je golemi i snažni suzuki što sjaji metalnim bljeskom 
u malom skrivenom raju. 

Suzuki u džamijskoj avliji. 

A nakon podne namaza, nakon što su se ljudi razišli, 
zamolio sam imama Ali-efendiju, tako mi je rekao da se zove, 
da mi pokaže mezare zbog kojih prevalih tisuće kilometara. 
Uzeo je desetak ključeva različite veličine i sjaja, od potpu- 
no zahrđalih i velikih, do sitnih, novije izradbe, povezanih u 
žičani kolut, pa mi dao znak da ga slijedim. Pokaza mi trijem 
i reče mi da ga pričekam pred zatvorenim vratima. On se 
potom okrenu i vrati u džamijsku avliju. 

Uz džamiju je nekada dozidana posebna kuća, u dubokoj 
hladovini guste krošnje drveta da su me po cijeloj koži zasu- 
li žmarci neobične ljetne, kolovoške studeni - a pred kućom 
podignut drven trijem, nadsvođen produženim krovištem 
samoga zdanja prilijepljena uz čisti hram. 

Imam je birao ključ, a ja iznenada spazih pored nogu, 
prema trijemovu rubu - mezar! Mali grob. Ograđen s dvade- 
setak centimetara podignutom ogradom od varenih željeznih 
šipki. Unutar njega je spušten sanduk, čija površina izvire do 
visine ograde, na dvije vode, čohom zelenom pokriven. 

(Čiji li je ovo mezar, čiji je ovo grob na tako neobičnu 
mjestu i čudno postavljen?" - mislio sam otkidajući poglede 
prema njemu, pokrećući jezik mislima fatihe koja započi- 
nje razvoj mog unutarnjeg treptaja. Tad se otvorih: ja sam u 
turbetu, u njegovu vanjskom, otvorenom dijelu. 

Kasnije će mi Ali-efendija reći: "Bio je ono mezar šejha 
kaderijskog tarikata Muhammeda Hasana..? 

U bravi vrata s kojih je otpadala sasušena boja, okrenuo 
se, sa glasnom škripom, veliki ključ. Imam je otključavao 

vrata turbeta s unutrašnje strane. Vrata se gotovo nisu dala 
otvoriti, uvijala su se i čvrsto zapinjala težeći što duže ostati 
priljubljena sa svojom drugom polovicom s kojom čine cjeli- 
nu, kao da su se opirala da me propuste preko svoga crvima i 
memlom izjedenog praga. 

Čujem imama, požuruje me: Bajram je, nemam puno 
vremena.." 

U polumračnoj odaji kvadratnog oblika odmah prepo- 
znah s novinskih reprodukcija čuvene sanduke - lijesove... 
Tek sada, u usporedbi sa svojom visinom, spoznajem njihove 
glomazne dimenzije: dužina i visina im je gotovo istovjetna, 
a ona se može mjeriti jednom prirodnom ljudskom visinom! 

Primaknuo sam se onom sanduku, većem od drugog 
kojeg u trenu obujmih pogledom, što stoji uspravljen na 
desnu ruku od vrata ulaznih. Veliki sanduk skriven pod poput 
noći mračnim somotom s ajetima u zlatnu koncu, muslimani 
vjeruju, čuva ostatke sina Adema a. s. i njegove žene Havve, 
sina trećega - Šita (biblijski: Šet), koji je drugi čovjek kojeg je 
Tvorac obdario dijelom Objave koju je prenosio ljudima. 

Moram priznati: čovjek se čudno osjeća stojeći u nepo- 
srednom dodiru, u najbližoj blizini zemnih ostataka onih, po 
dubokom uvjerenju muslimana i kršćana, koji su primali Božje 
poruke i mijenjali vrijeme i ljude u tim vremenima Bogom 
zadanim, ostavljajući trag koji nakon milenija zatičemo u 
pramenju pisane ili nepisane povijesti, utječući podjednako i 
na one koji jesu vjerovali, kao i na one koji nisu vjerovali! 

Ne umijem opisati što je sadržano u osjetilima dok su 
se sastajali sa svojim nevjerovatnim i nepročitanim infor- 
macijama u oklopu vlastite mi glave! - vjerujem da su i ona, 
ta moja ćutila, "stajala" potpuno blentavo zureći u kovčege 
pedantno upakirane u somot i zlatna kur'anska slova. Jedino 

znam da sam osjetio srh u hrptenjači, obarajući lice podignu- 
tim dlanovima:!.. Uputi me na pravi put 

a ne na put onih koji su zalutali... " 

Još se jednom osvrćem na kosinu sandukova poklopca 
i (opet), ne vjerujući, iščitavam tursku latinicu koja nedvo- 
smisleno kaže: OVDJE SU ZEMNI OSTACI ŠITA ALEJHIS- 
SELAMA. 


Kabur velikog sina Adema a.s. - Šita, vjerovjesnika u sjeni svoje tragične 
braće 


Ime se Šitovo ne spominje u Kur'an-i Kerimu, pa će mnogi 
Ibrahim biti zapanjen ako mu kažete da je Adem a. s. uopće 
imao još jednog sina, a ne samo Habila i Kabila. Učeniji znaju 
za njega iz vjerodostojnih hadisa koji ga veličaju i uvrštavaju 
među 28 najvažnijih Božjih poslanika. 

Iz biblijskih priča svaki kršćanin dobro zna da je "Bog, 
nakon što je prokleo Kaina zbog ubojstva brata svojega Abela" 

osuđujući ga bezuspješnim radom na zemljii vječnom skitnjom, 
Adam pozna(o) svoju ženu, te ona rodi sina i nadjenu mu ime 
Šet. Reče ona: Bog mi dade drugo dijete, dijete mjesto Abela, 
koga ubi Kain'"' Biblija kaže da je Adam tada imao sto trideset 
godina, a nakon Šetova rođenja još je živio osam stotina godi- 
na. Za Šeta se kaže da je bio vrlo sličan svome ocu. Živio je, po 
istom izvještaju, devet stotina i dvanaest godina. 

Islamski izvori nigdje ne spominju dužinu života Šita 
Pejgambera, kao što se, opet, u Starom zavjetu nigdje ne 
spominje da je od Allaha dž.š. primio 50 stranica suhufa poro- 
dici koja se širila, dakle, narodu u nastajanju. Po tome je kao 
Poslanik bliži Božjoj milosti od svoga oca (koji je, ipak - ne 
zaboravimo! - poslušao ženu, pa prekršio Božji zabran). Idris 
a. s. i Nuh a. s. vode porijeklo iz Šitove loze. Kao prvi čovjek i 
prvi Božji poslanik, Adem a. s. primio je (samo) deset suhufa 
Božje objave. 


Mudmi LUKMAN 


Okrenuo sam se na lijevu stranu, primaknuo svoj budni 
san onom što je od kalu belu do moga dana u suvremenosti: 
navodni zemni tragovi čovjeka kojem je bilo ime Lukman, o 
čijoj je mudrosti diktirao sami Džibril u svijest Božjeg posla- 
nika Muhammeda a. s. Od tada se nalazi u Kur'anu Časnome, 
zaogrnuto naslovom Lugman. Kovčeg je, čini mi se, goto- 
vo potpuno istovjetan prethodnom, nešto niži, pod crnim 
somotom, a somot u bljesku zlatnih ajeta. 

Bilo kako bilo, Mudri Lukman ima ono što je imao uvijek: 
najširu popularnost među najširim slojevima muslimana koji, 
nerijetko i ne znajući njegovo ime, dobro znaju bar neki od 
njegovih mudrih i ljekovitih savjeta. Muslimani uče Fatihu za 

njega, kao što ih je baš maloprije nekoliko njih proučilo, dok 
sam bio sa Šitom a. s., slijedeći hadise koji ga uzdižu u sami 
prostor nezaborava. Kad čovjek stoji pred mezarom, pokuša- 
va dozvati lik i onoga koji je živio u najdaljoj prošlosti, dati 
mu oblik, pa taman i od riječi. 


SUJEFEFEGNE = = 


TIT 


U 
WEN see 

U 
MaTINOR | 


pAZK KATTELINUT 
Som mi BCRE 


TARSUS 


UhESAKAN 


Kabur Mudrog hazreti Lukmana 


Taj je dobri čovjek, i mudri i plemeniti, progovorio sinu 
na način da je upamtila cijela islamska civilizacija. Evo tih 
njegovih riječi koje su se vratile s Božjeg prijestolja zastrta 
gustim velovima: 


O, sinko moj, dobro ili zlo, teško koliko zrno gorušice, bilo 
u stijeni ili na nebesima ili u zemlji, Allah će na vidjelo iznijeti, 
jer Allah zna najskrivenije stvari, on je sveznajući. 

O, sinko moj, obavljaj molitvu i traži da se čine dobra djela, 
a odvraćaj od hrđavih i strpljivo podnosi ono što te zadesi - 
dužnost je tako postupati. 

1, iz oholosti, ne okreći od ljudi lice svoje i ne idi zemljom 
nadmeno, jer Allah ne voli ni gordog ni hvalisavog. 

U hodu budi odmjeren, a u govoru ne budi grlat: ta najne- 
prijatniji glas je revanje magarca! 


Kada se udaljimo od roditelja, prate nas njihove brižne 
riječi - a njihove su riječi baš takve da ih i sami Allah dželleša- 
nuhu može ponoviti kao svoje! Kad govori roditelj, on govori 
Božjim ustima. 

Ulema dvoji da je Lukman bio Božji poslanik. Ima ih čak 
koji ga uzvisuju među najveće, među njima, po mudrosti i 
plemenitosti. Tvorac svjetova kaže: 

A mi smo Lukmanu mudrost darovali: "Budi zahvalan 
Allahu! Ko je zahvalan, čini to u svoju korist, a ko je nezahva- 
lan — pa, Allah je, zaista, neovisan i hvale dostojan" 

Ko je Lukman? On pripada, kaže turski autor Yusuf Tava- 
sli, porodičnom krugu Ejjuba a. s. Ejjubov je otac imao sestru 
ili tetku, koja je bila Lukmanova majka. Imao je vrlo dug 
život. Isti mu je autor, oslonjen na navode predaja, zaokružio 
ravno 1000 godina provedenih na ovom svijetu! Tijekom tako 
dugog života Lukman je vidio brojne Božje poslanike, neke je 
i upoznao, s nekim je razgovarao i izmjenjivao misli. Dijelio 
je savjete državnicima, prije rođenja Davuda a. s. (Davida, 
drugovjerci bi rekli). O njemu su kružile prave legende po 
tadašnjem poznatom svijetu, osobito po - liječništvu. Kad 
je, međutim, odjeknuo Davidov glas, Lukman je, zadivljen 
njegovom neusporedivom mudrošću, zaustavio sve svoje 
djelatnosti, zanijemio - i zamolio Davuda a. s. da ga on primi 
za svojega studenta! Gdje god je bio Davud - u blizini je bio 
i Lukman, bilježeći njegove zlatne riječi, one koje su znanost 
i mudrost. 

Drugi mu je suvremenik bio sam Sulejman alejhis-selam 
(Solomon). Nakon njih je, kažu, i sam primao Božje poruke 
koje mu je Džebrail donosio. Iza visokog tamnog sanduka, 
u zidu, uski je prozor: baca razbijenu svjetlost u prostor iza 
kovčega i blješti vrhom drvenog mezara. Zbog toga sklapam 
očne kapke, žmirkam, virim kroz trepavice. 

Iza leđa imam-efendija nakašljava se i poluglasno me 
podsjeća da je prvi dan Kurban bajrama, da mora i on već 
jednom otići svome domu. 


Mezan halife Mu'muna, HaRuN El Rašidova SINA 


U zaokretu, s pogledom što preleti podnu nizinu, u hipu 
spazih još jedan grob koji, zbog nevjerojatne nizine, u prvi 
mah nisam uopće prepoznao. On je, očito, dobrim dijelom 
uronjen u podnu nišu, pa mu proviruje samo gornji dio, 
sandukov kapak prekriven zelenom čohom. 

Na etiketi piše: Ovo je mezar halife Memuna, sina halife 
Harun el Rašida. 

Jedino što mi je iskrslo u svijesti bila je jedna ljepotica, 
prozor sa zavjesom dodirnutom noćnim zračnim uzletom. 
Bila je jedna među noćima između tisuću i jedne. Šeherzada, 
naravno: on je ispričala Me'munovu ocu sve one pripovijesti 
od kojih i danas sjaji cijeli svijet! 

Vani je, međutim, bio blistav, zlatan, vreo bajramski dan. 

DANIJAL, BOŽJI POSLANIK 


Na nevelikoj udaljenosti između Mekam-i šerifa i Ulu 
džamije, zaustavljao sam bajramske prolaznike pitajući ih 
jesam li "na dobru putu" prema svome željenom cilju: želio 
sam klanjati podne namaz u prvoj džamiji grada Tarsusa i 
proučiti fatihu nad mezarom Danijala alejhis-selama. 

Kad sam se osvrnuo tražeći još jednog mještanina za svoje 
pitanje - vidjeh širom otvorene dveri džamije, s unutarnjom 
dubinom hladovitom, desetine potpornih stupova i zijev 
mrtve tišine. 

Pred njom je, većom površinom malo podignut, poplo- 
čan prostor, a dio pred samim vratima - spušten za jedan 
basamak. Tako je i cijeli pod džamijski "za basamak" ispod 
razine ulice kojom sam došao. Sve što vidiš, što je kameno, 
od zidova i stupova, od traga dlijeta učinjena u neko daleko i 
potonulo vrijeme - seže u najdublju antiku, onu koju su stolje- 
ćima kasnije naslijedili Rimljani, a koju su najposlije prihva- 
tili turanski Seldžuci u svom silovitom izlasku na historijsko 
svjetlo, spremno pretapajući, kao u nedoličnoj metamorfozi, 
hramove prošlosti u hramove budućnosti! Zato i jest sve tu 
što je i bilo kada su stigli prekriveni prašinom: rukama Fidi- 
jinih učenika izvučene fuge, ornamenti, cvjetovi, utisnuti u 
sada vrlo sjajne i "izlizane" stubove koji služe kao dovratci, 
podupiru svodove, služe za sjedenje. To je ta džamija: Ulu 
camisi. Rijetka je na svijetu, ako se zna da je u njoj mezar - za 

one koji vjeruju - Božjeg poslanika, jednog vrijedna svakog 
divljenja - Danijala, veličanstvenog tumača snova pred kojim 
su čak klečali i divlji lavovi, poput mačića, zahvaljujući otaj- 
stvu neprozirnih velova koji zaklanjaju Onoga koji sve zna. 

U prostranoj je džamiji bilo mirno, u njoj je sve sličilo 
divnom popodnevnom snu. Obišao sam sve njezine kutke, 
ali nigdje ne pronađoh ono što sam tražio. A to što sam tražio 
nije igla, i svakako se moralo vidjeti - bar iz aviona (u nisku 
letu!). Gdje je njegov mezar? Gdje je mezar s fotografije koju 
nosam u svojoj torbi, isječenu iz turskog dnevnika Hiirriy- 
et?! Već strepim da sam krivo preveo jasan članak, zaobila- 
zeći jedinu neprirodnu "arhitekturu" koja me zatekla već na 
samom ulazu, recimo trijemu: sklepanu odajicu od šperploča, 
s vratima zastakljenim mutnim džamom. Vraćajući se, dakle, 
spazih pred njezinim vratima jedan ruksak "strane proizvo- 
dnje", prislonjen kao slučajno, s knjigom na vrhu koja samo 
što nije skliznula na pod. Turkey, piše na njoj. "Vlasnik joj je, 
morebit, iza ovih vrata" - pomislio sam. Podigao sam ruku 
prema kvaki, vjerujući da ću, čim otvorim, spaziti Amerikan- 
ca u razgovoru s džamijskim imamom koji tu, evo, ima i malo 
privatno sklonište. Pritisnuh. Odškrinuh. Oslušnuh. Unutra 
je samo prigušena svjetlost i samo duboki mir. Odgurnuh 
vrata kao da mi je neko odgurnuo vlastitu ruku: pred mojih 
zapanjenim očima stajao je, meni nasuprot, uzduž postavljen 
mezar Danijala Hebrejca, prijatelja Nabukodonozorova i još 
dvojice perzijskih velikana-drmatora cijeloga svita! Sarkofag 
je od mramora, njegov poklopac na dvije vode, prekriven 
blistavom čohom, crnom i zelenom, s bojama koje se prelije- 
vaju 1 mijenjaju s promjenom tvog mjesta, s ajetima od čista 
zlata. Nad glavom Poslanika koji se sada zasigurno nalazi U 
Božjoj blizini, četvrtasti je zaslon u koji su urezana zlatna 
slova: Ovo je mezar Danijala Pejgambera. El Fatiha! 

Uzvišeni kabur Danijala a.s. u najstarijoj seldžučkoj džamiji prahistorijskog 
grada Tarsusa 


Kada je halifa K... osvojio Tarsus, među prvim zgradama 
pred kojima svaka vlast postavlja najprovjerenije i najodani- 
je straže, svakako su upravo one pred koje su se postavljale 
u svim vremenima koja su prošla, kao i u vremenima naših 
dana: zgrade u kojima su vrijednosti kojima se kupuju cijele 
pokrajine i države, a ne tek mali i lomni ljudi: pare, dakle, 
pare u raznim oblicima. U zlatu i briljantima, u šarolikosti 
Alibabina blaga svih vrsta i fela - zlatnim polugama, kruna- 
ma, ogrlicama, naruknicama, lančićima, briljantima, svekoli- 
kim magičnim sjajem što najčešće obara ljudsko srce! 

Kad su halifini službenici započeli posao "zlatne inventu- 
re", kad su popisali krupnice, sitnice, i nevjerni zlatni sitneš, 
ostao je u kutu jedan čudan sanduk, jedan neobičan sanduk 
za koji im se čak učinilo da ničem pametnom nije mogao ni 
služiti, osim da stoji tu, u tom mrklom ćošku. Pokušali su 

ga otvoriti, ali sanduk je bilo vrlo teško otvoriti. Bio je od 
klesana kamena, masivan i čudan, predmet koji ni po čemu 
nije pripadao ostalim predmetima u zlatnoj gradskoj riznici. 
Pozvali su radnike čija je snaga prijetila i pritiskala, i poku- 
šavala da bar malo otpeći kameni pokrov kamene zagonetke. 
Potom su donijeli metalne poluge, zašiljene i tvrde - i laga- 
hno, poput usporena sna, poklopac je započeo puzati, vrišteći 
i grebeći kao živ čovjek koji se otima. Najposlije, poklopac 
se odmaknuo dovoljno da su se svi podigli na prste i baci- 
li pogled unutra, osvjetljavajući ga bakljama i sjajem svojih 
zagriženih očiju. 

A unutra je ležalo, kraljevski odjeveno, tijelo čovjekovo! 
Plamenu baklji vraćala se zlatna rijeka u odsjaju što su se 
vraćale s njegovih halja, njegove dijademe i njegova prstena. 
Čelo mu je bilo blijedo, očni kapci smireni i zatvoreni, brada 
podrezana, u kratkim i gustim kovrdžama. 

Bakljonoši je, zaprepaštenom i potpuno izgubljenom, 
iskliznula baklja iz zaboravljene pesti! 

Halifini službenici potrčali su prema izlaznim vratima. 

Kada se smirilo njihovo srce, ponovno su se vratili predvo- 
đeni nekim znamenitim alimom koji je tjerao svojim probra- 
nim riječima džine i šejtane daleko od dobrih ljudi. 

On se propeo nad Allahu dželešanuhu znano tijelo dopu- 
tovalo iz potpuno nepoznata dana i neznana mjesta, pa stao 
diktirati pisaru koji je zaklanjao lice od silna zorta, koje je 
treslo njegove ruke... Alim je opisivao halje, prebrojio sitne 
bisere u dijademi, nije zaboravio ni posmrtne papuče, 2 
najposlije je spomenuo i počešljanu bradu tajnovita meji- 
ta, koji kao da je tek izdahnuo, te prsten na prstu domalom, 
prsten s urezanim likom mladića i s dva grdna lava urezana, 
kako su klekla pred noge momkove, poput pudlica! Pismo su 

smotali i predali glasniku s brzonogim konjima da ga uruči u 
ruke samom halifi u Bagdadu. 

Kad je halifa pročitao knjigu, zaplakao je i odgovorio: 

%.. Allah dželešanuhu zna, a ja vam kažem da je to Dani- 
jal, Božji poslanik koji je vjerovao, Tvorcu se svom obraćao, i 
Gospodar mu je dao vlast nad lavovima, i obdario ga dubokim 
spoznajama o javnom i tajnom... " 

Kaže se: kada je Nabukodonozor zauzeo Jeruzalem i 
zaključio zapremu zemalja židovskih, i samog Jojakima, cara 
judejskog zarobio, poželio je odgojiti u kaldejskom duhu 
mlade židovske careviće i kneževiće. Na dvor babilonski 
priveli su mu četvoricu koji su se pokazali najbolji u svemu: 
po ljepoti, po inteligenciji, po carskim manirima. Zvali su 
se Danijal, Hananij, Mišael i Azarj. Dječaci su vjerovali u 
Gospodara svjetova i držali se njegovih propisa: jeli su samo 
hranu dozvoljenu i stalno se Gospodaru svome molili. Zato 
im Bog dade da uče lahko poput lastavica, da razumijevaju 
sve knjige koje otvore, a Danijalu dodade Svevišnji da vidi u 
snu i da razumije što drugi u snu vide. 

Jedan san uznemiri duh kralja Nabukodonozora. San 
koji je usnio toliko ga je zaokupio - da mu Bog učini da san 
zaboravi, ali mu - uznemirenje i silni strah ostavi. Kralj pozva 
mudrace da mu protumače san kojeg se više nije sjećao. Ali, 
nijedan mu mudrac san nije mogao rastumačiti, budući da su 
smatrali da se ne može protumačiti san drugog čovjeka sve 
dok im taj čovjek san ne ispripovijeda. Ali se san koji smo 
zaboravili - više ne dade ispričati. Jadni tumači snova! Zavr- 
šili su u lavljim jamama, rastrgani i prožderani. 

Za to doznaše prijatelji Danijalovi. Molili su Boga da 
objavi tajnu Danijalu. I Bog mu je objavi. 

Danijal reče kralju: 

"Tajnu koju istražuje kralj ne mogahu kralju otkriti mudra- 
ci, čarobnjaci, gataoci i zaklinjači, ali ima na nebu Bog koji 
objavljuje tajne, i on je saopćio kralju Nabukodonozoru ono 
što će biti na svršetku dana. Evo tvoje sanje i onoga što ti se 
prividjelo na postelji. Na tvojoj ti postelji dodoše misli o tome 
što će se dogoditi kasnije, a Otkrivatelj tajna saopćio ti je ono 
što će biti. Iako nemam mudrosti više nego ostali smrtnici, ta 
mi je tajna objavljena samo zato da njezino značenje saopćim 
kralju i da upoznaš misli svoga srca. Ti si, o kralju, imao viđe- 
nje: Gle kip, golem kip, vrlo blistav, stajaše pred tobom, stra- 
šan za oči. Tome kipu glava bijaše od čistog zlata, prsa i ruke 
od srebra, trbuh i bedra od mjedi, gnjati od željeza, a stopala 
dijelom od željeza, dijelom od gline. Ti si promatrao: iznenada 
se odvali kamen, a da ga ne dodirnu ruka, pa udari u kip, u 
stopala od željeza i gline, te ih razbi. Tada se smrvi najednom 
željezo i glina, mjed, srebro i zlato, i sve postade kao pljeva na 
gumnud ljeti, i vjetar sve odnese bez traga. A kamen koji bijaše u 
kip udario postade veliko brdo te napuni svu zemlju. To bijaše 
sanja; a njezino ćemo značenje reći pred kraljem? 

"Ti, o kralju, kralju kraljeva, komu je Tvorac svega što 
postoji dao kraljevstvo, i silu, i moć, i slavu - i u čije je ruke 
stavio, gdje god se našli, sinove ljudske, životinje poljske, ptice 
nebeske, i postavio te gospodarem nad svim time - ti si glava od 
zlata. Poslije tebe ustat će drugo kraljevstvo, slabije od tvoga, 
pa treće, od mjedi, koje će gospodariti svom zemljom. A četvr- 
to kraljevstvo bit će tvrdo poput željeza, poput željeza koje se 
satire i mrvi; kao željezo koje razbija, kršit će se i razbit će sva 
ona kraljevstva. Stopala koja si vidio, dijelom glina, a dijelom 
željezo, jesu podijeljeno kraljevstvo; imat će nešto od čvrstoće 
željeza prema onome što si vidio željezo izmiješano s glinom. 
Prsti stopala, dijelom željezo a dijelom glina: kraljevstvo će biti 
dijelom čvrsto, a dijelom krhko. A što si vidio željezo izmiješa- 

no s glinom, oni će se miješati ljudskim sjemenom, ali se neće 
držati zajedno, kao što se ni željezo ne da pomiješati s glinom. 
U vrijeme ovih kraljeva Bog Nebeski podići će tvoje kraljevstvo 
koje neće nikada propasti i neće priječi na neki drugi narod. 
Ono će razbiti i uništiti sva ona druga kraljevstva, a samo će 
stajati dovijeka - kao što si vidio da se s brda kamen odvalio, a 
da ga ne dodirnu ruka, te smrvio željezo, mjed, glinu, srebro i 
zlato. Veliki je Bog saopćio kralju što se ima dogoditi. Sanja je 
istinita, a tumačenje pouzdano." 

Zatim: Kralj Nabukodonozor pade ničice i pokloni se 
pred Danijalom. I reče kralj Danijalu: "Zaista je vaš Bog nad 
bogovima i gospodar nad kraljevima. Otkrivatelj tajna, kad si 
mogao otkriti ovu tajnu..." 

Kralj uzvisi Danijala i dade mu upravljanje svim pokra- 
jinama babilonskim i postavi ga starješinom svih mudraca 
babilonskih. 

Kada je Danijal bio tako visoko podignut, broj njegovih 
neprijatelja - na pravdi Boga Jedinoga! - umnoži se da im ni 
broja nije znao. Neprijatelja Danij alovih i braće u vjeri njego- 
ve, tri vjerna prijatelja njegova. Lukavstvo smisliše i kralja 
obvezaše: "Jedan je kralj i jedna je kraljevina naša, i zlatni 
je kip jedan kojem se svi moliti trebaju, a koji je kralj jedini 
podigao!" Pa kralj potpisa. 

Kad to bi gotovo, optužiše Kaldejci kralju Nabukodono- 
zoru: "Oni tebe ne obožavaju, ne štuju tvoje bogove; Bogu 
se svome mole neprestance... Smrt za njih tražimo, kako je 
potpisano" 

Kralju srce uzdrhta. Sasluša optužbe na tri prijatelja Dani- 
jalova. 

Oni se pokoriti nisu dali strogoj naredbi, ne pognuše 
kičmu pred zlatnim kipom: primiše groznu kaznu na sebe! K 

peći ih, punim žarkog ognja, povedoše. Kada su pored samog 
otvora plamenog bili, stražare njihove plamen ubi na tom 
mjestu, a svezani se sužnji izgubiše u užasnoj peći. 

Bili su u plamenu i Boga Jedinoga hvalili! u 

I hodali su posred plamena i Gospodara svog molili. 

A onda im se ukaza Melek, Anđeo Gospodnji, koji od 
prvog hipa bdije nad njima: ubi plamenom stražare, izagna 
plamen iz peći, te usred žara zapuha kao rosni lahor, te ih 
oganj ne dodirnu niti im zadade bol ili kakvu neugodnost. 

Svi su tada vidjeli Božju odluku: žive ljude na smrt sigur- 
nu osuđene! 

Nabukodonozor još jednom pade ničice pred Onim koji 
daje i oduzima živote kad On hoće i kome On hoće. Prijate- 
lje Danijalove iznovice uzvisi na visoke položaje u pokrajini 
babilonskoj... 

Nakon Nabukodonozora, kraljevstvom je babilonskim 
vladao kralj Baltazar. 

Za jedne gozbe učiniše pa prekršiše zabranu Nabukodo- 
nozorovu: Baltazar naredi da se donese zlatno i srebreno suđe 
koje je njegov otac Nabukodonozor davno iz hrama jeruza- 
lemskog oteo, pa da iz njega piju pića što pamet odnose, kralj, 
kraljeve žene i ljubavnice. Pili su vino i slavili svoje bogove, 
ali se iznenada pojaviše čovječje ruke koje po zidu ispisaše, 
nasuprot velikom svijećnjaku, po okrečenu zidu... 

Kralj se gotovo zanesvijesti, a mnogi se razbježaše! 

"Ko pročita ovo pismo i otkrije mi njegov smisao, bit će 
obučen u grimiz, oko vrata nosit će zlatan lanac, 
u kraljevstvu!" 

Mudraci se izredaše: niko nij 
poruka napisana. Kraljica kaza za Danijala. 


Danijal odbi darove, Pogleda u ispis i progovori u gluhoj 
tišini pune gozbene dvorane: 


i bit će treći 


e poznavao slova kojima je 


56 


"O kralju, Bog je Svevišnji dao kraljevstvo, veličinu, veli- 
čanstvo i slavu Nabukodonozoru, ocu tvome... No ti, Baltaza- 
re, sine njegov, nisi ponizio srce svoje..., ti si se podigao protiv 
Gospodara, dao si da ti donesu suđe iz njegovog Doma, i pili 
ste vino iz njega, ti, velikaši tvoji i tvoje žene i tvoje suložnice, 
hvaleći bogove od zlata..., a nisi dao slavu Bogu, koji u svojoj 
ruci drži dah tvoj i sve tvoje putove. I zato ti on posla ovu 
ruku koja napisa ovo pismo. A napisano je: MENE, MENE, 
TEKEL, PARSIN. A to znači: Mene: izmjerio je Bog tvoje 
kraljevstvo i učinio mu kraj; Tekel: bio si vagnut i nađen si 
prelagahan; Parsin: razdijeljeno je kraljevstvo tvoje i predano 
Medijcima i Perzijancima" 

Tada Baltazar naredi da se Danijal odjene u grimiz, da 
mu se oko vrata objesi zlatan lanac, i da ga proglase trećim u 
kraljevstvu. 

Iste te noći kaldejski kralj bi ubijen, a prijesto zauze Dari- 
je, Medijac, star već šezdeset i dvije godine. 

Darije rasporedi stotinu dvadest satrapa da upravljaju 
pokrajinama, a nad svih njih postavi Danijala kojem niko ne 
nađe zamjerku. 

A onda protivnici Danijalovi spletku načiniše: nagovoriše 
kralja da objavi naredbu i zabranu - svaki onaj koji bi u roku 
od trideset dana upravio molbu bilo na kojeg boga ili čovjeka, 
osim na kralja, da se baci u lavsku jamu. Zatražiše od kralja 
da je potpiše, a sve u slavu nepromjenjiva i vječna medijsko- 
perzijskog zakonika. Kralj ostavi svoj znak na pločici ispisa... 

Znao je Danijal za kraljevski znak. On ode u svoju odaju, 
pa stade uz otvoren prozor što gleda prema Jeruzalemu: pomo- 
li se Bogu Jedinome, padajući na koljena klanjajući Mu se. 

Tu je tri puta na dan Danijal klanjao Gospodaru svjetova, 
pa ga spaziše nevjernici i kralju žurno dojaviše: "Danijal, onaj 

izgnanik judejski, ne mari za tebe, o kralju, ni za tvoju zabra- 
nu koju si potpisao: tri puta na dan obavlja svoju molitvu?" 

Kralj naredi da ga bace u lavsku jamu, s dubokim bolom u 
srcu: volio je Danijala i nadao se da će mu Bog njegov pomoći 
izbaviti ga. 

Kada su stražari zatvorili otvor jame za Danijalom, kralj 
zaplače i prokle ruku koja je potpisala naredbu i zabranu. 
Noć je bila teška, kralja je zaboravio san: u ranu zoru ustade i 
trčeći pristiže lavskoj jami. 

"Danijale, slugo Boga živoga! Je li te Bog, kojem postoja- 
no služiš, izbavio od lavova?!" 

Danijal odgovori: "O kralju, živ bio dovijeka! Moj je Bog 
poslao svog Meleka; zatvorio je ralje lavovima, te mi ne naudi- 
še, jer sam nedužan pred Njim. Pa i pred tobom, o kralju, ja 
sam bez krivice." 

Kralja zaspe radost cijeloga svijeta, pa povede dvorcu 
Danijala. 


Zatvorih bilješke, zatvorih svete knjige iz kojih su bilješke 
prepisane i ovdje poredane. 

Cijelo vrijeme boravka u Tarsusu, gdje god da sam bio, 
izranjao mi je grimizni mejit, lica puna blagosti sastavljena 
od svih lica koja sam u životu vidio i od kojih sam svog Dani- 
jala želio zamisliti. 

IZ DŽENNETA, U SELO YATKO 


I spomeni u Knjizi Idrisa! On 
je bio istinoljubiv, vjerovjesnik, 
i Mi smo ga na visoko mjesto 
digli. Kuran, XIX, 56-57 


Ima predaja ovoga kraja koja kaže: Kad su se naš praotac 
Adem s pramajkom našom Havvom, nakon što ih je Gospo- 
dar svjetova izveo iz dženneta, prvi put našli na licu zemlje, 
bilo je to ovdje, među raslinjem bujnim srebrom samotoka 
prskanim. Svaka je grana i svaki list na njoj izgovarao nijemu 
molitvu Onome koji sve održava. Adem a.s. i Havva hazre- 
tleri su, puni strepnje i puni sjećanja na proteklo vrijeme, 
odahnuli i izgovorili: O Rabbi! O Gospodaru, ovo je mjesto 
poput dženneta, hvala Ti na daru koji si nam darovao... 


Ovo je selo Yatko. A ono, na cesti, prijatelji su. Moj Hakan 
ija. 


Dvadesetak kilometara južno od Antakye rasprostiru se 
Harbije; Harbije predstavlja skupinu sela, načičkanih budža- 
ka, bosanskim jezikom prepjevano - mjesnih zajednica. 
Harbije je naknadno ime što nas, osmanskim turskim, upuću- 
je na arapsku imenicu harb - rat, mjesto silovitih poprišta, 
ratište koje se već imenom željelo utisnuti svakom pamćenju. 
A cijelo je područje, gotovo od izlaska iz Antakye, Antiohi- 

je omamljujuće povjesnosti, prebujno, prezeleno, precvje- 
tno, prebogato! Dr. Edip-Kizildaži bilježi: "U Yatku su nekoć 
postojala svetišta, Apolonovo i Dijanino, na sve četiri strane 
svijeta cijenjena, pa su sa svih strana ovamo dolazili ljudi i 
molili se, prinosili žrtve svojim bogovima.."" 

Ne mogu vjerovati da je Harbije zamijenilo u davnoj 
davnini podignute Dafne, golemi grad, prelijepi grad s pala- 
čama ispunjenim predmetima što su se umiljavali očima i 
dragali dušu, i ulicama popločanim i vijugavim, izgubljenim 
u travi, pod zemljom, pa dijelom demontiranim, posebice 
podovima iz grčkih ljetnikovaca koji su se, zarasli i rastavlje- 
ni, još mogli zateći početkom dvadesetih godina XX. stoljeća, 
za pohoda oslobodilačkih odreda Kemal-paše Atatiirka. Gdje 
su prenešeni? Jučer sam ih vidio u antakyanskom Muzeju, za 
koji mi kustos reče da je drugi na svijetu po brojnosti i rasko- 
šnosti mozaika. Na zidovima muzeja, u predvorju, uvećanim 
se fotografijama dočaravala klasična zbilja grčkog sna, pala- 
čama u izmaglici ozarenih ruina zaboravljene Dafne... 


Mozaik, iz sela 
Yatko prenešen 
u muzej slavne 
Antakiye 

Vidio sam fotografije u Arheološkom muzeju tih zidina, 
onih razrušenih zidina domova plemenitaša kako, tu i tamo, 
izviruju iz zemlje i iz žbunja: a među njima - najraskošniji 
mozaici koje je ljudska ruka napravila! Podovi veliki po deset, 
po dvadeset pa i više četvornih metara živopisima godi- 
šnjih doba prikazanih u simbolima i alegorijama, s likovima 
sarhoša Bakhusa, ili Kairosa, zaigranih dupina u zapjenušanu 
moru, opojnih prizora dvorskog života i, najposlije, erotske 
postiđenosti intimnog prostora... 

I Hakan je ovdje, kao i ja, prvi put. Kaže mi: "Pa, ako se ne 
varam, Ibrahim aby, nigdje nema ni traga Dafne..., a postoji li 
ono što ti tražiš - još ćemo vidjeti" 

Dafne u Harbijama, ispresijecano je zamišljenim linijama 
što spajaju mistične mezare zbog kojih sam prešao nebrojna 
modra brda i usnule, zelene doline! 


Mjesro Apolonove žudNJjE 


U zelenom gaju, Hakana sam podsjetio na mitsku pripo- 
vijest što je, preko pergamena i pamćenja, dogurala ravno 
do nas: Apolon je jednoga jutra, stotinjak metara od mjesta 
gdje stojimo, spazio predivnu Dafne. Takvu djevojku Zeusov 
sin Apolon, bog svjetlosti, nikada do tada nije vidio. Silna ga 
ljubav obuze pa svom silinom potrča prema njoj! Ali, Dafne 
nije shvatila zašto je potrčao; misleći da je progoni, i ona stade 
trčati. Apolon joj se hitro primicao skokovima mlada jele- 
na. Bio je vrlo blizu, gotovo da ju je rukom mogao dohvatiti! 
Bolnom joj je čežnjom dovikivao: "Ne bježi, volim te!" 

Ali, ni Apolon ni Dafne nisu znali da se s njima, u slatkoj 
osveti, poigrao mladi bog ljubavi, Eros. Apolon se često šalio 
na račun Erosova zlatnoga luka, pa mu je krilati dječak odlu- 

čio pokazati svoju snagu: ljubavnom je strelicom zgodio 
Apolona, a Dafne, koja je slučajno nailazila - strelicom koja 
je ljubav ubijala. 

Dafne se, bježeći, sjetila svih žena koje su se hvalile ljuba- 
vnim avanturama, koje su pričale o Apolonovim zubima i 
snažnim bedrima, pa nije prestajala trčati. Međutim, Apolon 
je čvrsto odluči da će tu vilinsku djevojku uhvatit... i - već je 
pružio ruke prema njoj... Dafne je stala kao ukopana i zapo- 
magala: 

- O majko zemljo! Prekrij me! Sakrij me! 

Njezine je grudi počela prekrivati kora, a u kosu se upli- 
tati listovi. Pretvarala se u drvo koje je nazvano po njezinom 
imenu: dafne. 

- Dafne! - kriknuo je Apolon. - Što si to uradila? Od sada do 
kraja svijeta bit ćeš sveto Apolonovo drvo. Od tvog lišća plest 
će se vijenci za junačke glave, spominjat ćeš se u pjesmama...! 


Mezan Idnisa A. s., HENOKA STAROZAVJETNOGA? 


Yatko! Gdje god spustiš stopalo, nisi stao samo na jednu 
priču, nego na cijele slojeve historija, pa se više ne razaznaje 
jesu li se odigrale u zbilji ili obigrale u psihi, u duši promjen- 
ljivoj i uzvitlanoj. 

Hakan i ja zakoračismo u jednu od dvije seoske, asfalti- 
rane ulice. 

Kad ćemo vidjeti turbe Junusa a. s., i iz priče Zapada 
poznatog Jone kojeg je progutala riba, čudesna i golema! 
Uporni, tražimo obavijesti od prolaznika, ali nam usputne 
djevojčice, čini mi se od stida zbog toga što smo stranci, ništa 
ne rekoše - nego otrčaše! 

Rekoh Hakanu: Možda si joj rekao Volim te!, pa te razu- 
mjela kao Dafne Apolona. 

- To se nikako nije moglo desiti, jer sam ružan kao pas... 
- reče moj dobri Hakan. 

Kad, napokon, iz jedne voćkama zakriljene vile izađe 
momčić, možda od 16, 17 godina. Upitasmo za turbe, zna li 
gdje je, bi li nam ga pokazao. 

Radosno je pristao i rekao da je turbe vrlo blizu, dvade- 
setak metara dalje niza sokak. Suleyman Kuciik, tako se 
zvao. Usput se zaustavio pod prozorom sestrine kuće na koju 
smo naišli. Kad se ona pojavi, dade joj smotuljak s mesom. 
Nedavno se udala, pa se majka još brine o njoj — doznasmo. 

Baš na tom mjestu ulica se račvala i on nam reče da smo 
na pravom mjestu. Razgledasmo okolo mjesta gdje se ceste 
račva: gle, turbe! Nismo ga odmah vidjeli, jer zidari tek što 
su podigli zid od betonskih opeka prema cesti. U haremlu- 
ku turbeta ulazilo se iz tog uličnog odvojka, s prokopanom 
kanalizacijom. Šta ćemo, vrijeme čini svoje. 

Uđosmo kroz zelena vrata u ograđeni prostor. Na lijevoj 
je strani turbe i vrata su, izgleda, zaključana. Kameni, uzdi- 
gnuti mezar na avliji, zapanjio nas je onim što pripada ovom 
svijetu. Uz njegov uzdignuti bašluk, stajala je boca zaboravna 
zidara. Na boci etiketa: Yeni raki. 

- Fotografiraj, sugerira mi Hakan i smije se. 

- Kad budem pravio zbirku uvredljivih viceva, kažem. 

Tražim mjesto najpogodnije za snimak, da ispadne baš 
kao na fotografiji koju sam vidio u Hirriyetu. Kad sam našao 
takvo mjesto, shvatih: ovo turbe nije turbe koje tražim! Pa 
ovo nije kućica s kaburom hazreti Junusa a. s.! 

Siileyman i Hakan već su ušli u turbe pa požurih za njima 
da im kažem što sam otkrio - da smo na krivoj adresi, da 
to nije turbe tražena vjerovjesnika, nego nekoga drugoga, 
neubilježena na pravcu moga putovanja. 

Turbe Idrisa a.s. 

Uđoh: u tom su trenutku Hakan i Suleyman učili s podi- 
gnutim dlanovima. Snimam. Na fotografiji bi se trebala vidje- 
ti dva mezara. I jedan i drugi su prekriveni brojnim lijepim 
komadima raznobojnih tkanina i nježnoga beza. Na kaburi- 
ma je i nekoliko drevnih knjiga; rukom prepisivanih i štam- 
panih Kur'ana. 

Uza zid je ostavljeno nekoliko neobičnih oblutaka razne 
veličine, nepravilnog kružnog oblika. Zavirujem u kutove: 
zdjele u kojima izgara kad, plastične vrećice s kadom i dese- 
tak kutija šibica; tanane, uske svijeće. 

Prostor je čist, zastrt tepisima ugodnih šara i osjetljive 
mehkoće. 

Otkrivam stvar svojim drugarima: što sada? 

Siileyman kaže: - Pa, nisam shvatio što, zapravo, tražite. U 
našem selu ima deset ovakvih mjesta, sa deset turbeta. 

Ožalošćen, pitam: A ko ovdje počiva? 

- Ne znam im imena, ali da su evlije - jesu. A turbe koje 
tražite, mimoišli ste. Nalazi se na samom ulasku u selo, uz 
glavu cestu. Kako ga samo niste vidjeli? 

Izlazimo i skoro se sudarismo s grupom djevojaka i 
djevojčica, očito sestara ili prisnih drugarica. Sve one, zapra- 
vo, sliče jedna na drugu. Propustile su nas na izlazu. A onda 
vidjeh: disciplinirano, jedna po jedna poče ljubiti dovratak, 
pa kad ga izljubiše, u turbe zamakoše. Tako, od najstarije do 
najmlađe. 

- Djevojko, zašto ljubite dovratak? - upitah. 

- Pa zato, pa zato što je ovo turbe hazreti Idris alejhis- 
selama! 

Stajao sam zapanjen. Nevjerovatno! Grob onoga kojeg je 
Bog Milostivi uzeo k sebi? Jeli to moguće? Ovi su ljudi otkrili 
zemaljsko prisustvo onoga za kojega sve tri vjere čvrsto kažu 

daje to nemoguće. Evo, biblijski Sirah, navodi: "Henok se svid; 
Gospodu / I bi prenesen, / Uzor obraćanja za sva pokoljenja? 
Pa onda još jednom, kao namjerno da se upamti kaže: "Malo 
ih je bilo stvoreno na zemlji / Kao Henok / On je bio uznesen 
sa zemlje?" Jer - Henok je... Idris alejhis-selam! 


Peed kabuRmoMmM 


A ja se sad, s dobrim Stilegymanom i Hakanom, nađoh na 
mjestu za koje ljudi ovdašnji kažu, usprkos svim primjercima 
Biblije i Kur'an-i Kerima: "Mi imamo svoju varijantu!" Čude- 
sno je i naravno čudnovato ljudsko uvjerenje. Sad mi se poja- 
šnjava, otkuda toliko platnenog materijala na hipotetičkom 
Idrisovom kaburu u turbetu! Sanduci su visoki oko metar, 
metar i dvadeset, širine oko šezdeset-sedamdeset centimeta- 
ra. Poklopci su im blago zakrivljeni poput polutki. A ukrasi 
su pažljivo rasprostrti preko oba, posebno bogati i brojni na 
g poslanika Idrisa a. s. 


sanduku Božje 

Uočio sam da mi najbolje ide jedno pravilo kojega ću se 
držati: ja vjerujem ljudskim uvjerenjima. Sadržaji uvjerenja 
su mi potrebni koliko i njima; oni su djetinjstvo iskrenoga 
svijeta koje uvijek nadahnjuje nove ili neotkrivene istine! O 
Idrisu sam oduvijek znao vrlo malo. Zašto ga misaon čovjek 
pronosi kroz tako dugo vrijeme, gotovo od samoga postanka 
svijeta, to dijete prvih naraštaja ljudi? 

Kroz milenij promiču riječi Hebrejcima prvotno upuće- 
ne, čujem ih sasvim jasno: Vjera je jamstvo za ono čemu se 
nadamo. Dokaz za one stvarnosti koje ne vidimo. Vjerom 
saznajemo da je svijet stvoren Božjom riječju, tako da je vidlji- 
vo proizvedeno od nevidljivog. 

Biblijski tekst izravno navodi redoslijed patrijarha prije 
Potopa, pa na jednom mjestu kaže: "Kad je Jeredu bilo sto 
šezdeset i dvije godine, rodi mu se Henok. Po rođenju Heno- 
kovu Jered je živio osam stotina godina, te mu se rodilo još 
sinova i kćeri... Kad je Henoku bilo šezdeset i pet godina, rodi 
mu se Metušalah. Po rođenju Metušalahovu, Henok je živio 
trista godina, te mu se rodilo još sinova i kćeri. Henok poži- 
vje u svemu trista šezdeset i pet godina. Henok je hodio s 
Bogom, potom iščeznu; Bog ga uze." 

Idrisovo mjesto Božjeg poslanika je jedno od najznačaj- 
nijih između poslanstava Šita i Nuha a. s. Spominju se dva 
imena kojim se mogla predstavljati njegova hazreti majka - 
Berre ili Esvet. Iniciran Božjim pozivom, krenuo je iz rodnog 
Babilona u Egipat, duboko predan zavjetu danom Gospoda- 
ru - da će u dobro i u vjeru dobra pozivati ljude i narode. Što 
ga je, na tom putovanju, ovdje, zaustavilo? 


67 


Mir o kalemu 


Nakon Šita a.s., trećeg sina naših praroditelja, narod 
u širenju zanemarivao je pa najposlije i zaboravio oblike 
dobrog i pravičnog življenja, zametnuo njegove izvore koje 
je sami Bog otvorio i kroz način ibadeta, njegovanja vjere, u 
srca i u razum ljudima utiskivao. Opačine i gnusobe, u sjenci 
prve prolivene krvi, širile su se poput požara, a slabi su ih 
ljudi, kad bi im se duša vlastita unezvijerila i pomahnitala, 
izlaz iznovice zatražili u kamenim kipovima i drvenim zašti- 
tarima. Iblis, uvjeren u čovjekovu slabost i okrenutost svim 
zlima, imao je golemog uspjeha! 

Božji odabranik je promatrao ljude. "Njihovi životi su kao 
životi životinja. Njihove misli su kao i misli životinja. Noću 
spavaju sa psima, danju ubijaju i jedu divlje veprove, odjevaju 
se u zguljenu kožu ovaca i bivola..? U početku ih je opomi- 
njao savjetima iz Šitovove Božje baštine. Najposlije, Allah dž. 
š. mu je odaslao po Džebrailu poruku sabranu u 30 suhufa da 
ih obznani ljudima, da ih odvrati od prokleta Šejtana, da im 
kaže da se od zla udalje, a da se dobru priklone. Oni koji nisu 
vjerovali, suprotstavljali su mu se, sumnje grozne šireći. 

Izlazio je Idris na planinu, planinu visoku koja se zvala 
Harmon gora. Iznad njega su bile samo zvijezde, a ispod 
duboka noć. Tamo mu je prišao Džebrail i rekao: 

- Tvoj ti Gospodar šalje nešto s čim ćeš ukrasiti svijet koji 
dolazi. Ovo je kalem. 

- O Rabbi! A što je to kalem? 

- Kalem je ono što piše i tako zakiva riječi da ne odu kad 
se izgovore. 

- O Rabbi! O čemu i koje riječi zapisuje kalem? 

- Kalemom se zapisuje sudbina. Sudbina ljudi. 

- Kako ću pisati, kad nikada nisam držao kalem među 
prstima? 

- Kalem ćeš uzeti među tri prsta desnice; prisloni ga na 
glatku ploču i ne brini se. Ja ću govoriti riječi Njegove pune 
snage, a ti ćeš ih zapisivati i po njima se upravljati. 

Je li sve to rečeno na gori Harmon? Negdje bi moralo biti 
zapisano, jer se sve tako dogodilo. 

Kalem je pisao čudesne znakove koje do tada niko nije 
vidio! Taj tren ljudske ganutljive samospoznaje, da možda 
posjedujemo neka znanja kojih nismo svjesni, pokušavaju se 
svim silama otkriti. 

Pod kalemom su, iznenada, izronili čudesni znaci, ali 
i crteži! Iz crteža razaznaše se likovi ljudi pregrnuti u bijelo 
i čisto, odjeveni, u platno na tkačkom stanu tkano! Ljudi su 
svukli odjeću od kože štavljene i novu svoju odjeću odjenuli! 

One tkanine što su ih posjetitelji turbeta po sanduku 
spuštali, obnavljanje je sjećanja iz ogromne daljine kojom se 
priječi zaborav na dobra koja je ljudima Idris a. s. prenio, eto, 
među brojnima, i krojački zanat je ljudima darovao.. ', kazat 
će mi Ševko-ef. Omerbašić, kad sam mu, vrativši se, o svojim 
zgodama pripovijedao. 

Pa ispisa Poslanik upute, zakone, mudre propise o življe- 
nju u svjetlu Božjeg imena. Nakon Adema i Šita a. s. - to bi 
nova Božja intervencija. Muhammed a. s. je kazao: "S kale- 
mom je prvi pisao Idris alejhis-selam. Uzvišeni mu je Allah 
30 stranica suhufa iz knjige spustio..." 

SustREr s Kabilovom djecom zaluralom 


Abul Faradža u svoj povjesnici pripovijeda da je Štt sa 
svojim plemenom izašao na Harmon planinu. Slijedili su zov 
početka: Još su, poput djece, vjerovali svojoj nadi da se kao 
Allahova djeca vrate u izgubljeni džennet". U tim zgodama 
susretali bi potomke prokletog Kabila, i zaobilazili bi ih, po 
zabrani Šitovoj da se s njima nikako ne miješaju. Od njih 
samo zlo dolazi... — Idris a. s. plemenu je svojemu ponavljao. 

Ali, jednoga dana vjetar donese s planina neobičan zvuk! 
Bio je neznan, nikada ga nijedan čovjek u dolini ljudi ni čuo 
nije! Ne bje ni ljudski glas, ni životinjsko glasanje, ni nebeska 
grmljavina, ni lomljavina stabala u šumi, a ni ni huk rijeka u 
brdskim procjepima! 

Zrak je treperio i širio veseli nemir u grudima! Zvuci skla- 
da! Umilnosti od koje struji krv i srce kuca u svakoj žilici! 

Krenuli su ljudi Idrisovi u tom smjeru, pogledajuć se, 
zbunjeni i ljubopitljivi. Vjetar je donosio zvuk iz daljine, iza 
susjedne gore, pa oni, nošeni srcem, krenuše prema zvuku 
mamećem. Vjetar je donosio sve glasnije i sve ljepše kajde, pa 
oni, prijeđoše jedno i popeše se na drugo brdo — da odgone- 
tnu vrutak glazbe čudesne! A kad se popeše na jednu liticu, 
vidješe s nje vrtaču i u njoj poletjelo kolo djevojčica i mladića! 
Jedan je prstima pridržavao na usnice prislonjenu vrbinu 
sviralu i u nju puhao potpuno obuzet radošću. Vješto prebi- 
ruć po sviralinim rupicama, po cijelom je prostoru razastirao 
sad umilne sad obijesne ritmove koji podižu plesače na nožne 
prste, izdižu ih iznad zemlje, izmamljuje im uzvike i oslo- 
bođene pokrete u igri koje nikada prije nije bilo! Valjaše 5€, 


grleć, po polegloj travi. Tijela im bjehu gola, a koža suncem 
potamnjena! 


70 


Na zaprepaštene oči sinova Idrisova plemena, odvijala 
se prva proslava koju je udesio iznenadni pastir, onaj koji se 
odnekud pojavio s čarobnom frulom i golemom vještinom. 
Ko je taj momak crnooki, u pastira preobučeni? Iblis je, vođa 
svih šejtana - ali to niko još nije znao. 

Pejgamberovi suplemenici shvatiše da su naišli na ljude 
koje nisu poznavali. Bili su raskalašeni i obijesni; Šejtan ih je 
toliko raspalio izmiješavši im i lijepo i ružno i opako - pa više 
nisu vidjeli gdje se izgubilo ono što je Bog dobrim učinio i 
ljudima namijenio. 

Kad Idris, Poslanik Božji, o tome bi obaviješten, rekao je: 
SO ljudi, sinovi i djeco Habilova! Ne idite onima od kojih nas 
je Bog odvojio, k djeci Kabilovoj, onoga koji je prvu čovje- 
kovu krv po licu zemlje prosuo, krv brata svojega! Njega je i 
djecu njegovu i potomke njegove, Iblis uzeo u zakup i sad ste 
ga vidjeli kako ih, u pastira odjeven, na stotine načina zadr- 
žava: dao im je vrčii frulu, vina opojna i muziku što krv uzvi- 
tlava, pa se odaju svakoj propasti" 

Da bi otklonio derneke što su ih kabilovci priređivali, 
uveo je Poslanik plemeniti skromne svetkovine obilježavanja 
promjena mjeseci i sazviježđa: tražio je da proslave budu lije- 
pe i skromne, bez prejedanja i opijanja - piće je zabranjivao. 


Ponekad su ga viđali u usamljeničkim lutanjima. A pone- 
kad, učinilo bi im se, da nije sam. Čudno, u Tevratu doslovno 
piše: fOn je hodio s Bogom? Je li mu, u tim zgodama, Tvorac 
svjetova diktirao što treba raditi i kojih se pravila valja drža- 
ti? Bilo kako bilo, Idris a. s. prvi je čovjek u vremenu — koji 
je zapisivao. U ovdašnjoj se islamskoj mitologiji kaže da je 
"Idris a. s. imao tintarnicu u Antakyi i da ju je mnogo volio" 
Iz tog nam je praskozorja pristigla vijest o 30 suhufa, stranica 

teksta, Božjih uputa kojim će popravljati čovjekovu unakaže- 
nu stranu. 

A kada je dovršio svoju misiju među ljudima, zaista, "Bog 
ga je uzeo k sebi" 

Po knjigama, osnovao je 180 gradova. Jedan je od njih 
grad imenom Urhai, kasnije nazvan Edesa, najposlije Urha, a 
u najnovije vrijeme Šanli Urfa. Svi su ti gradovi nakon Poto- 
pa potpuno izbrisani s lica zemlje. Na temeljima stare Urfe, 
kasnije će po opisima Ibrahima a. s., kralj Nemrut podići 
novi grad. 

Gledam u prekrivene kovčege, čudim se: otkuda ipak 
vjerovanje ljudi ovdašnjih da je baš ovo mezar Idrisa a. s. - 
kad najvjerovatnije nije, jer ga je, kao jednog od četvorice, 
Tvorac uzeo k sebi? 

Vjerom je Henok prenesen tako da nije vidio smrti; i "više 
se ne nađe, jer ga Bog bijaše prenio" Prije nego što je uznesen, 
primi svjedočanstvo da je "ugodio Bogu" 

Ipak, ostat će tajna o kojoj nagađa i Abul Faradža: kaže 
da su stari Grci Idrisa zvali Hermen Tris-Magistos. Takvo su 
mu ime dali zbog značaja koji su vidjeli u njegovu djelu. Grci 
su, po izvedenicama i interpretacijama vremena, istu osobu 
prispodobili egipatskom bogu Thotu, božanstvu mjere, broja, 
pisma, biblioteke, a kojemu su se u helenizmu počeli pripisi- 
vati spisi najrazličitijeg sadržaja, od astronomsko-astrologij- 
skih do filozofsko-teoloških. A ime znači: Gospodar prava, 
čovjek vjere, filozof. 

Pa dobro, tako mogu mojoj pomisli prikloniti i riječ zavr- 
šnu: Idrisov je kalem, kojem je Bog zapovjedio "da opisuje 
sudbinu ljudi", započeo sam pisati u njegovoj ruci. Prije tog 
kalema koji piše nije postojao. Nije, sve dok Mudri ne reče: 
"Budi!" - pa to bi. 

BOL I STRELJENJE POSLANIKA EJJUBA 


Zbijeni u krcatom dolmušu, majušni Hiiseyin i ja, vozi- 
mo se harranskom cestom k periferiji slavne Urfe. Jedan me 
mladić uporno gleda, smješka se, i najposlije promuca: 

- Govorite li engleski? - pita me baš na tom jeziku. 

- Biraz... - odgovaram... na turskom, pa se sad i ja smje- 
škam. Što se tiče engleskog, Halil, kako je rekao da se zove, 
znao je upravo toliko koliko je rekao. I on će, kaže, s nama. 
Turski mladići s golemom žudnjom traže kontakte sa stran- 
cima. Mladi ljudi u ovoj zemlji vrlo malo putuju, pa su im 
slučajna poznanstva s ljudima iz bijeloga svijeta — iznenadni 
prozori u svijet. 

Zaustavili smo se pred zidom koji ograđuje staro musli- 
mansko mezarje. Već s ceste vidim krovove džamije i ovalni 
krov turbeta, bolje reći - kultnog mjesta, zdanja koje natkriva 
podzemnu spilju u kojoj je, po čvrstu vjerovanju muslima- 
na, u davna vremena sedam godina proživio i bolovao Božji 
poslanik Ejjub, starozavjetni prorok imenom Job... 

U ograđenom smo prostoru i čujemo samo prigušeni 
žubor turskog, a malo potom i njemačkog jezika. U trijemu 

je džamije tridesetak ljudi, sjede na klupama, pažljivo slušaju 
i promatraju neobična predavača. To su turisti iz Njemačke. 
Starac, s dugom bradom koja se povija poput obrnute baklje, 
imam, govori im o svetosti zemlje na kojoj se nalaze i znače- 
nju Poslanika čije su mjesto došli posjetiti. Turistički vodič 
prevodi njegove riječi u njemački. 

Mekam ("sveto mjesto") sastavljaju dva kata - vidljivi, na 
zemlji, podignut na stubove među kojima je razapeta i zate- 
gnuta mrežasta žičana ograda, te nevidljivi dio, pod zemljom. 
Pod kupolastim smo krovom: vidim stepenice što vode u 
podzemlje, zastrte tepihom. Silazim sa svojim novim pozna- 
nicima. Ušli smo u odaju uklesanu u tvrdoj stijeni spilje. 


Zidovi su gotovo glatki, hladni i odbijajući. Cijeli je pod 
zastrt ćilimima, sa šarama i arabeskama koje potiču i uzbu- 
đuju čovjekovu maštu. 

Muslimani koje zatekosmo, uče. Kršćani zuje svojim 
kamerama. 

U pradavna je vremena na ovom mjestu ležao i patio u 
grdnim bolovima "strpljivi Job", Pejgamber Ejjub, ovjeko- 
vječen u biblijskoj "Knjizi o Jobu". Priča kaže da je bio neki 
čovjek u zemlji Usu po imenu Job. O njegovoj neporočnosti i 
poštenju, koje su ljudi isticali kao primjer drugima, nadaleko 
se pripovijedalo. Bojao se Boga Jedinoga i klonio se od zla 
svakoga. Imao je sedam sinova i sedam kćeri. Imao je nebro- 
jeno blago: sedam tisuća ovaca, tri tisuće deva, pet stotina 
jarmova goveda, pet stotina magarica i vrlo mnogo služin- 
čadi. Zahvaljivao je Ejjub a. s. na darovima kojim ga je Bog 
uzvišeni obasipao... 

A jednoga dana Šejtan reče Gospodaru svjetova: 

- Da, istina je, Ejjub čvrsto vjeruje, ali kad bih pružio ruku 
i dirnuo njegova dobra - brzo bi prokleo Boga! 

Tada Šejtan zatraži od Allaha da mu dopusti iskušati Ejju- 
bovu postojanost, a Bog se, zaista, nije bojao za Ejjuba. 

- Samo ti pokušaj! - reče Bog. 

Iblis, to je bio taj šejtan, sazva sve vragove, pa im naredi 
da slobodno čine svako zlo kojeg se sjete i učine kući Ejjubo- 

Mekam: stepenicama sam sišao u podzemlje, u odaju čiji su zidovi od živa 
kamena upili krikove bolova "saburli Ejjuba" 

voj. Stade se stoka razboljevati i crkavati. Kad je sve pocrkalo, 
Ejjub je rekao: 

- Hvala Allahu džellešanuhu. 

Iblis se naljuti, pa žešće udari sa svojom družinom. Udari 
na sinove i kćerke dobroga čovjeka, pa baci na njih bolesti od 
kojih se ne ustaje s postelje. Stadoše umirati djeca, sve jedan 
po jedan... do posljednjega. Ostaviše svoje roditelje i nađoše 
bolje mjesto na drugom svijetu. 

Očeva je tuga potresala dušu, ali ni u jednom trenutku 
nije posumnjao u Božju opstojnost i u Njegove nakane. 
Zahvaljivao Mu je, ufajući se i prepuštajući volji Uzvišenoga. 
Govorio je: 

- Hvala Ti Bože jedini: Ti si mi ih dao, Ti si mi ih i uzeo. 

Nakon nekog vremena, Bog upita Iblisa: 

- Nisi li zapazio mog slugu Ejjuba? Njemu na zemlji nema 
ravna. Čovjek je to neporočan i pravedan: boji se Boga i 
kloni zla! On je još postojan u neporočnosti, pa si me uzalud 
izazvao da ga upropastim. 

Ali Iblis odgovori: 

- Koža za kožu! Sve što čovjek ima dat će za svoj život. 
Ali pruži ruku, dotakni se kosti njegove i mesa: u lice će te 
prokleti! 


Bog reče: 

- Nek ti bude! U ruci je tvojoj: život mu samo sačuvaj! 

Iblis, ljutit, pođe u dom Ejjubov i zateče ga baš u trenu 
kada je namaz obavljao. Prišulja mu se iza leđa i, u hipu, 
dok je predavao selam, zaokrećući glavu desnom ramenu, 
upuhnu mu svoj otrovni dah u nosnice. Ejjuba snađe zla kob: 
zli prišt mu prekri cijelu kožu, od tjemena do stopala. Unutar 
tijela razgorjela se vatra koja je svu utrobu pržila žeravicom 
duboke boli i pakline. Rane se stadoše otvarati, ispuštati gnoj 

i smrad, pa se ljudi, jedan po jedan, odvrnuše od njega i osta- 
više ga potpuno samoga, predanog vlastitoj sudbini. Supruga 
bi ga nagovarala: 

- Zar si još postojan u neporočnosti? Prokuni Boga i 
umri! 

A Ejjub bi odgovarao: 

- Brbljaš kao luđakinja! Kad od Boga primamo dobro, zar 
onda i zlo da ne primimof? 

Ostavljen od svih, Ejjub potraži sklonište — baš u ovoj 
zaklonjenoj spilji koju sad kupola na četiri stuba nadvisuje. 
Potpuno sam, zamirući od bolova, u njoj je proživio sedam 
dugih godina. Pred kraj više nije mogao pokretati tijelo, niti 
klanjati namaz. Namaz je obavljao tek pokretima jezika i 
očiju. Jedanput prostenja i zamoli bolnim glasom: 

- O, Bože, oslobodi moje tijelo tegoba golemih, Ti, najmi- 
lostiviji od milostivih! 

U tom trenu mu se ukaza Džebrail, pa progovori s ljutnjom 
u glasu: 

- O Ejjube, što to radiš! Miješaš li se to u Božje poslove?! 
Žališ li se to?! 

Poslanik odgovori: 

- Ne, ne žalim se. Ali, uskoro će mi bolovi jezik okovati i 
više ga neću moći namaz obavljajući, pokretati - pa kako ću 
se Bogu Milostivom zahvaljivati? Eto, toga se bojim... 

Bog odluči osloboditi Ejjuba od svake patnje, pa mu 
preko Džebraila poruči da izađe iz spilje, pa da uradi kako 
mu kaže: 

- Udari nogom o zemlju, 
piće! 

Ejjub se teškom mukom izvuče iz t 
do stabla u blizini. Udari nogom u zemlj 
bogat izvor šiknu... 


eto hladne vode za kupanje i 


amne pećine i dopuže 
u. Zemlja se uruši - i 

Stojim na izlazu iz turbeta. Iza leđa mi je bijela ploča 
mramorna s riječima Ejjubovim kako ih navodi Kur'an 
Mudri, turskom jazijom ispisanih: Sen esirgeviciler esirgeyi- 
cisin, a ispred sebe vidim Hiiseyina, baš na mjestu gdje je, po 
predaji, izvor koji Bog dade Poslaniku. "I uzmi rukom svojom 
snop šiblja zelenoga, i njime udaraj po tijelu svojemu, samo 
zakletve ne prekrši!" - citira Kur'an Allahovu uputu kazanu 
Ejjubu, odabraniku. 

Ejjub opra tijelo vodom izvorskom i stade tući po njemu 
snopom zelenih grančica. Rane stadoše nestajati, a koža 
poprimati izgled zdrava tkiva, glatka i ružičasta poput djete- 
tova. 

I danas narod dolazi i prenosi priču o ljekovitoj vodi Ejju- 
bova izvora. 

Turistički vodič privodi svoje stado. Nijemci začuđenih 
očiju i crvenih obraza piju i nalijevaju vodu u termosice. I 
kažu: "Ko bi rekao da Turci, muslimani, tako pobožno vole 
našega proroka Joba!" A imam kaže: "Strpljivi Ejjub pouka je 
golema za sve pravovjerne. Vjera drži ljude uspravnim, sveje- 
dno okreću li se oni strani časna Jerusalema ili strani uzviše- 
ne Mekke, majke svih gradova" 

Na žutom metalnom stubu, ispod ploče s natpisom koja 
nas obavješatava da se nalazimo pred Ejjubovom zemunicom, 
još je jedna obavijest ispisana rukom nevještom. Dobrovoljne 
priloge, kaže nepoznata ruka, možete dati za podizanje još 
jedne Ejjubove džamije na ovom mjestu, džamije samo za 
žene. Između stabala vide se novi zidovi koji vrlo brzo rastu. 

"Ženska džamija" uskoro će biti gotova, i bit će lijepa, i na lije- 
pu će mjestu biti uzdignuta. U miru, toliko potrebnu dana- 
šnjem čovjeku, njegovoj duši uznemirenoj... 

Dječaci, moji suputnici, pitaju "što je bilo poslije", za njih 

dakako priča nikada neće biti završena dok ne saznaju što je 
bilo s Ejjubom... 
- Poslije je Ejjub stekao još veće bogatstvo nego što je 
ranije imao. Žena mu je izrodila nove sinove i nove kćeri. Po 
knjigama drevnim, Ejjubov se otac zvao Muš, a povjerovao je 
u jednoga Boga onoga dana kada je, gledajući svojim očima, 
bio svjedokom neuspjela kažnjavanja Božjeg poslanika Ibra- 
hima; gledao je lomačin plamen kako se gasi i kako se formira 
novo jezero. I majka je Ejjubova bila jedna od Lutovih (Lot) 
kćeri iz grada Harrana. Božji poslanik Zulfikar, svjedoče 
islamske povjesnice, sin je Poslanika Ejjuba. 

Raspitivao sam se o Poslanikovu mezaru, i ljudi mi odgo- 
voriše da se nalazi u Ejjub Nebi Koyu, u blizini gradića Viran- 
šehir, u okrugu ovoga slavnoga mjesta Šanliurfe. I Zulfikarov 
se grob nalazi u jednom obližnjem selu, ali mi nisu znali reći 


ono najvažnije - u kojem selu! 

PREMA HARRANU, 
GRADU BOŽJIH POSLANIKA 


Valja primijetiti: u bližoj i široj okolici Šanliurfe niz je 
naziva sela i manjih gradova što vuku svoje korijene iz naju- 
daljenijeg vremena, iz biblijskoga. Ne treba nijednog trena 
smetnuti s pameti da se, ipak, nalazimo u prostoru golemih 
civilizacija Gornje Mezopotamije, i da tu žive ljudi izuzetna 
pamćenja koje se prenosi s koljena na koljeno. Ovdje su ljudi, 
gotovo doslovno, memorirali cijele biblioteke, nenapisane 
doduše - ali svakako — ispričane! 

Možda je baš na današnji dan (a danas je 26. VI. 1990.), 
prije pet tisuća godina biblijski Terah (a kur'anski Azer), 
zaprašivao svoje bose noge na putu gazeći prema gradu 
Harranu, cilju kojemu se, evo, i ja primičem vozeći se urfan- 
skim minibusom. Promiču polja puna žita. Boja zlata nezau- 
stavljivo plavi cijelim prostorom, samo je dijeli asfaltna traka, 
poput strelice ustremljene jugu, na lijevu i desnu stranu. Je li 
ovuda prošao Azer sa svojim sinovima, nevjestama i unuci- 
ma? Ili je došao sa suprotne strane, gledajući u Harran kao 
grad na sjeveru? 

U Postanku piše ovako: "Ovo je povijest Terahova. Tera- 
hu se rodio Abram, Nahor i Haran; a Haranu se rodio Lot. 
Haran umrije za života svoga oca Teraha, u svom rodnom 
kraju, u Uru Kaldejskom. Abram se i Nahor ožene. Abra- 
movoj ženi bijaše ime Saraja, a Nahorovoj Milka; ova je bila 

kći Harana, oca Milke i Jiske. Saraja bijaše nerotkinja - nije 
imala poroda..? Potom Biblija nastavlja ovako: "Terah pove- 
de svoga sina Abrama, svog unuka Lota, sina Haranova, svoju 
snahu Saraju, ženu svoga sina Abrama, pa se zaputi s njima iz 
Ura Kaldejskog u zemlju kanaansku. Kad stignu do Harrana, 
ondje se nastane." 

Ptice iznenada izlijeću iz žita, iz hrane obilate što tako 
izdašno i raskošno nudi svoju dobrotu zemlje po kojoj su 
hodile noge onih kojima su ljudi podigli spomenike u živim 
srcima. Ali, nenadano, pomislih: u biblijskom se putopisu 
potkrala krupna greška! Ako je Terah poveo svoje sinove iz 
Ura Kaldejskog u zemlju kanaansku - onda ga put nikako nije 
mogao voditi preko Harrana! Ur se nalazio u Babiloniji, u 
zelenom polumjesecu među razvedenim rukavcima rijeke 
Tigris. Između Ura, odakle je krenuo, i Harrana, u koji se 


Ma 


MJ = 


Harran, grad koji je postojao i prije Velikog potopa. Obitelji brojnih evlija, 
proroka i Božjih poslanika pronijeli su slavu grada na sve strane svijeta 


82 


naselio, zamišljeni je pravac koji spaja jugoistok i sjeveroza- 
pad, dakle zamišljena cesta dugačka tisuću i više kilometara. 
Da bi došao u Kanaan, Terah je morao skrenuti negdje na 
polovici puta prema Harranu - prema zapadu. A nije! 

Minibus skreće s glavne ceste, pored table obojene u 
žuto, a na kojoj je ispisano krupnim slovima: HARRAN. 
Otkuda ime gradu? Je li ga dobio po sinu Terahovu, Haranu, 
umrlom prije nego što se obitelj odlučila napustiti Ur Kaldej- 
ski? Biblija ne nudi čak ni slutnju na takvu zamisao. Grad je 
već imao svoje ime: Harran. Djeca su dobivala imena, neri- 
jetko, po mjestima rođenja, ili su im pridodavana rodnim 
imenima. Ni jedna povijesna karta ne upisuje u zemljopisnu 
mapu postojanje Harrana pored Ura Kaldejskoga, postoji 
samo jedan Harran, grad uzvišenih ljudi, Božjih poslanika 
- a to je ovaj kojemu se nalazim na kapijama nevidljivim! U 
vrijeme Terahova dolaska grad je već bio star i prastar, krcat 
neobjašnjivom slavom! 

"Kad stignu do grada, ondje se nastane" - piše Biblija i 
dodaje: "Dob Terahova dosegnu dvjesta pet godina; i onda 
Terah umrije u Haranu" 

Za razliku, muslimanska predaja nepovijesnog vremena 
Božjih poslanika nudi potpuno prihvatljivu i racionalniju 
inačicu: Azer, dakle Terah, u pratnji kralja Nemruta (koji, u 
težnji osujećenja proroštvima najavljena sloma svoje vlasti 
i svoje kraljevine, premješta prijestolje iz Donje u Gornju 
Mezopotamiju, u prostor današnje Urfe), nastava ovaj kraj. 
Ovdje će vam čak i dijete ispričati tajnu Ibrahimova rođe- 
nja (u spilji urfanskoj), i evocirati njegovo putovanje prema 
"zemlji kanaanskoj". 

Muslimanska verzija, dakle, podvlači drugu činjenicu: 
Abram se nije rodio u Uru. Njegovo je rodno mjesto Urfa! 

Mo pri atel / ran PI d ruitnama palače ne. 
b ahim ha a ski P €I 
J JI U, I znana vremena 

Da bi se došlo u Kanaan, potpuno je jasno ovoj verziji, mora- 
lo se proći kroz Harran. Potpuno je prirodno da je, po takvu 
gradu, sretni otac Azer/Terah nadjenuo ime novorođenu sinu 
- Haran. 

Spuštam nogu na svetu zemlju. Ali, to i nije zemlja, to 
je tako sipka prašina koja se i na najnježniji dodir podiže u 
oblacima poput pudera. Nespretnošću, iz ruku mojega supu- 
tnika Nizozemca isklizne plastična vrećica: taj pad podiže 
gusti oblak u kojemu sam jedva nazirao siluete kalifornijskih 
mladića i mladolikih Japanaca. Smijući se, pređosmo izravnat 
prostor što se uzdizao poput kakve terase, pa zastadosmo na 
rubnom kraju: prizor u dolini bio je neslućen, dozvan iza 
sna, čudesan i potpuno nestvaran! U udolini vidjesmo kuće u 
nizovima, ali kakve! Ovalne, jajolike kuće, kuće "kolumbovih 
jaja" savršeno planski poredanih! 

Naša se grupa jednostavno rasprsnu i svaki od nas pođe, 
ne gledajući kuda gazi, niz strminu. Tada ostavih grupu koju 
nisam ni birao ni sastavljao, pa se zaputih sam, nekim vlasti- 
tim pravcem niz kosinu oštra pada, prema naselju. Sporo sam 
silazio okrećući se lijevo i desno, ne vjerujući u stvarnost, u 
zbiljnost gradića u koji ulazim. Oblačić prašine otiskivao se 
od naselja i žurno mi se primicao. Nekoliko minuta kasnije, 
preda mnom je stajao mladić, širokog, prijateljskog osmije- 
ha, s rukom ispruženom u pripremljen pozdrav dobrodošli- 
ce. Imao je dvadesetak godina, odjeven u modernu europsku 
odjeću, crvenkasta lica opaljena suncem. 

- Ja sam Ibrahim! - rekao je. - Dobro došao u Harran! 

Držao sam u desnici njegov čvrst dlan, začuđen slučaj- 
nosti. 

- Nećeš mi vjerovati, kažem mu, i ja sam Ibrahim! 

- Ti si veliki šaljivdžija! - obješenjački se nasmijao moj 

imenjak, i, dakako, odbacio svaku mogućnost da se "neko 
usred Europe zove Ibrahim", a uz to, ne samo "da nije Arap, 
nego nije ni Turčin!" 

Ibrahimovom dobrotom pružena mi je prilika da iz 
najneposrednije blizine razgledam dvije kuće neobičnih arhi- 
tektonskih izvedbi. 

- Tu stanujem - reče pokazujući na jednu od kuća. 

Ušli smo u dvorište, neograđeno. Prst mu je bio uperen u 
prizemnu kućicu, okrečenih zidova, bijelu kao kreda, s ravnim 
krovom. A ispred kuće stajao je golemi, divovski krevet! 
Žičana mreža ležaja podignuta mu je od zemlje najmanje dva 
metra, zategnuta metalnim okvirom, a okvir lemljen među 
čvrstim željeznim stubovima. 

- Vidiš, najmanje nas četvoro na njemu može spavati, a da 
nam nije tijesno. Da, koristimo ga samo ljeti. A visoko je nad 
zemljom podignut zbog životinja... - objašnjavao mi je. 

Lijevo od "moderne" kuće stoje dva ozbiljna, uzdignuta 
jajeta", nastambe drevnih vremena. Građene su od nepeče- 
nih opeka i gline. Od istog materijala i na sličan način, u poto- 
nulim vremenima, izidane su građevine u Egiptu, Jordanu, 
Libanonu... Neke traju tisućama godina, do danas, prkoseći 
mramoru i željezu, pa mi se sada javljaju u sjećanju visoki 
zidovi palača kraljeva i crkvica majušnih mrtvoga koptskog 
grada Bagavata viđena u golemoj egipatskoj pustinji. I tamo 
su gradili baš tako: sušenom opekom i glinom umiješanom u 
slamu. Ibrahim otvori vrata kuće svojih predaka. 

- Osjećaš li kako je svježe? - upita me. Zidovi zadržavaju 
svježinu pred naletom ljetnih vrućina, ali i toplinu u zimskom 
razdoblju. Pogled mi pliva preko vreća graha i žita, preko 
drvenih kaca sa sirom i obješenih polutki suhoga mesa. U 
susjednoj, istovjetnoj kući, spojenoj s ovom kratkim tune- 
lom-hodnikom, skladište je kukuruza... 

Iz dvorišta su se čuli glasovi Ibrahimova prijatelja i mog 
suputnika iz Nizozemske. Nizozemac je držao u desnici 
limenku coca-cole, a u lijevoj svoju nerazdvojnu plastičnu 
vrećicu. Pošli su prema zidinama harranske tvrđe, pa i nama 
predložiše da im se pridružimo. 

Ali, nailazimo na grupu seljaka uz vršalicu, odjevenih "na 
arapsku", na čik-pauzi, uz čašicu nezamjenjiva turskog čaja. 
Troje-četvero ih je, i jedna žena među njima. Široki su im 
osmijesi i ruke su im pružene prema nama. Nude nas čajem. 
Smežurana lica, naborana koža zemlje. Gledam ženine ruke: 
njezine su nadlaktice istetovirane neobičnim šarama, pa me 
te šare i iglin vez vraćaju u Bosnu, u Fojnicu gdje sam prvi 
put u životu vidio tetovirane ruke katoličkih žena. Govore 
arapski, a moj mi imenjak prevodi na turski: ko smo i zašto 
putujemo po svijetu - zanima ih. 

Na rastanku s ljudima na gumnu harranskomu, Nizoze- 
mac otvara svoju šuškavu vrećicu i vadi iz nje dar, knjigu, pa 
je pruža na uzdarje najstarijem među njima. A knjiga koju je 
pronio kroz cijelu Tursku, na turskom je jeziku i zove se - Bibli- 
ja. U njoj se spominje, eto, baš ovo mjesto, ovo gumno, skri- 
veno u imenu grada: Harran. I istu takvu knjigu daruje mom 
imenjaku Ibrahimu, mladiću živih gesti i žive inteligencije. 

- A o čemu knjiga govori? - pitao je Ibrahim čovjeka iz 
goleme daljine. 

- Toje Tora i to je Inđil... Biblija - odgovorio je pitani. 

Ibrahim je, zbunjen, promrljao nešto što je trebalo biti: 
Hvala, nije trebalo. Tada je Ibrahimovo veselje splasnulo, pa 
je, iznenada, rekao: 

- Ne bih išao na tvrđavu... 

Njegov prijatelj samo slegnu ramenima i udalji se, s Nizo- 
zemcem. A kad smo ostali sami, upita me: 

- Zašto mi je dao ovu knjigu? Hoće da postanem kršća- 
nin?! — govorio je s gorkim prijekorom. 

- Svaka je knjiga dobra. Ne ljuti se... Mislim da bi je trebao 
pročitati, poslije nje bit ćeš još čvršći musliman... - govorio 
sam, ne izbjegavajući mu oči začuđene i zbunjene. Trenu- 
tak pomućenosti, to se u njima dobro vidjelo, pretvarao se u 
čistu, nepotkupljivu dječju radost. 

- Dođi, nešto ću ti pokazati! - uzviknuo je glasom u kojem 
je odjekivala tajnovitost i prijateljska povjerljivost. 

Izveo me iz naselja, pa se nađosmo na blagoj, valovitoj i 
razrovanoj padini. Pokazivao je prstom i govorio: 

- Gledaj! To su otkrili strani arheolozi, a i ja sam radio s 
njima. Kopali smo dvije godine. Zar nije čudesno! 

Temelji, temelji, temelji. Dijelovi podova, divovske posu- 
de. Tu su bile sobe, tamo dvorane prostrane! Nema nikakve 
sumnje: na ovom je mjestu, u nekom izgubljenom kalendaru, 
stajao pro 


Haranske zidine kraljevske palače, ruine sveučilišta - najstarijeg na svijetu! 
- otkrivene u danu mog dolaska u grad starozavjetni 

je istodobno moglo stanovati stotine ljudi! Zamišljam ga, taj 
kraljevski dom, i vidim kako svjetluca u najtamnijoj dubini 
moga sjećanja dok silazi u početne slojeve vremena! (Nekoli- 
ko mjeseci nakon mog poznanstva s Ibrahimom, u Zagrebu, 
jednoga dana polovicom mjeseca listopada 1990, pročitah 
u Vjesniku vijest jedne svjetske agencije: U jednom mjestu 
jugoistočne Turske otkriven je dio naselja starog devet i pol 
tisuća godina" To je bilo - to!) A dolje, gotovo na rubu hori- 
zonta, podiže se pročelje visoka zdanja, samo lice sačuvano 
neke građevine što je ostala bez ostalih svojih zidova. I toranj, 
četverokutan. U malom Harranu, otkuda tolika građevina, i 
zašto, čemu je služila, najposlije - što poručuje? 

- To su, što vidiš, ostaci najstarijeg sveučilišta. Tako kažu 
arheolozi, za ono dole, one ruine uz toranj - čujem Ibrahimo- 
vo objašnjenje. A onda nastavlja nizom riječi koje sada slažem 
u rečenice. Sjećanje je slabo, i trudim se da ih sve saberem i 
okupim na jednom mjestu, u ovom zapisu o Harranu. 

"Šanliurfa i Harran Ovalari" - tako ljudi nazivaju "Domo- 
vinu Božjih poslanika". Spuštamo, to je gotovo sigurno, svoja 
stopala na ista mjesta gdje su već ranije zastajkivali, stajali i 
hodali Ibrahim Pejgamber, Zulfikar Pejgamber, Lut Pejgam- 
ber, Ejjub Pejgamber. Po čvrstom uvjerenju ljudi, u gradu 
mog prijatelja Ibrahima neko je vrijeme živio i Poslanik 
Šuajb (Jitro, Jetro ili Raguel). U šanliurfanskom kotaru je, da 
ti objasnim (kaže Ibrahim), i selo Ačkale. U narodu se zove 
Šuajbovo selo... Šuajb je bio punac nikom drugom nego Musi 
a. s. Po vjerovanju muslimana i po predajama koje prenose iz 
naraštaja u naraštaj - Šuajb je bio slijep u oba oka... U Tevratu 
(Starom zavjetu), Šuajbu je ime Jetro ili Jitro. Musa je, nakon 
prvotnjeg bijega iz Egipta, došao u njegovo pleme i tu zatra- 
žio zaštitu i skrovište. I tu ostao deset godina... 

ZVIJEZDA ANTIOHIJE 


Probudilo me zaustavljanje i ponovno kretanje autobusa 
koji me odnosi iz Šanliurfe. Po gustini mraka kroz koji smo 
jurili računao sam da nam valja još dugo putovati do grada 
Suleymanije u kojem sam se želio upoznati (adresa je bila u 
džepu!) s nekim kurdskim radnicima - prijateljima mojih 
prijatelja iz Istanbula. Iznenada, poče svitati, pa ugledah prve 
kuće nepoznata predgrađa. Upitah susjeda: Ulazimo li to u 
Suleymaniju? 

- Ah, ne! - s čuđenjem reče mladić. Suleymanija je ostala 
iza nas, a ovo pred nama je Adana - odgovori, gotovo ispri- 
čavajući se. i; 

Od Adane sam vidio samo autobusni kolodvor: odmah 
sam imao vezu za grad koji je nekoć imao ime zabilježeno 
u pjesničkim snoviđenjima - Antiohiju. To je poetično ime 
zamijenjeno od prozaičnih nasljednika u riječ koja mi malo 
znači, u Antakyu. 

Kotači autobusa već grabe prigradskim naseljem, 
uvodnom ulicom, trakom asfalinom zakotrljanom uz samo 
podnožje Silpijusova brda. S vremena na vrijeme cesta bi se 
udaljila od stijena, pa u prozorsko staklo ponekad stane i vrh 
brda, i ulomci prastarih zidina s kulama i forticama, s vratni- 
cama obraslim travom zaborava. 

Kukci skriveni u zidinama. Ljušture u okamini. Po njiho- 
vim krilcima otisnutim u krečnjaku rominja priča izvučena 

iz mita: Nakon smrti blistavog Aleksandra (323. godine prije 
Krista?), golemo je carstvo popucalo i podijelilo se u četiri 
dijela. Četiri dijela za četiri njegove vojskovođe. General Sele- 
ukos Nikator I. dobio je Mezopotamiju, Malu Aziju i Siriju. 
Novoj državi gdje će temelje udariti? Grad u kojem će moje 
prijestolje svijetliti mjesto sunca? - pitao se Nikator, klečeći u 
Zeusovu hramu, od svećenica čekajući odgovor. 

- Zakolji žrtveno janje i pričekaj odgovor! — prošaptala je 
svećenica zagledana u neki, samo njoj znan, kraj svijeta. 

Po Zeusovu oltaru prosu se krv životinje. U tom se trenu 
iz neba strmoglavi orao, odsiječe kljunom komad mesa i brzi- 
nom se blijeska vinu u nebo. Kraljev pogled pratio je njegovu 
kružnicu, i gle: orao ispusti otkinuti komad žrtvovane životi- 
nje. Seleukos Nikator I. shvati da je to božji znak i prepozna- 
de mjesto na kojem valja dignuti zidove grada koje će budu- 
će vrijeme nakrcati slavom i lovorom: to je prostor između 
Silpiusova brda i istočne strane obale čudesna Orontesa, Asi 
nehri, Rijeke života. Moćni je Seleuković hitro podigao prije- 
stolnicu i dao joj ime Antiohija. 

Telefoniram prijatelju Hakanu: govori pospanim glasom 
da je doputovao u svoju Antakyu koji sat prije mene, iz Istan- 
bula, gdje studira, iz studentskog doma pod topkapijskim 
zidinama, u kojem sam mu nekoliko mjeseci prvim susje- 
dom. Ne treba ti boljeg vodiča od mene, kaže. 

Pijem čaj, čitam Giineš: radujem se nad tekstom, nad 
recima što vriju od pohvala Zagrebačkim solistima, njihovu 
koncertu u stambolskoj Sv. Irini. 


- Pročitaj ovo! - kažem sjenci što prekriva novine, hitrom 
momku Hakanu. 


Prolazimo kroz gustu gužvu starog bazara: ljudi kupu- 
ju, djeca vuku za uže ovnove kurban-bajramske. Prolazimo 

Između mita i 
povijesti, u sokaku 
antiohijskom, 
promiče ovan 
kurban-bajramski 


tržnicom prekrivenom paprikama, patlidžanima, rajčicama. 
Prolazimo tijesnim sokakom. Izlazimo na trg - stajalište taksi- 
ja, dolmuša, zaprežnih kola, i konja privezanih o željezne alke 
ukovane u zidove. Izlazimo iz grada - a Hakan priča, priča i 
priča. Ne smiješ pomiješati mit i povijest, upozorava me. 
Korijeni grada dublji su nego što misliš, kaže. Zna se da 
je na ovom mjestu, na obali rijeke Asi nehri jedan Aleksan- 
drov vojskovođa osnovao grad imenom Antigonij, a veže se 
za godinu 307. prije nove ere. Zapisano je: Seleukos u godini 
200. ovamo prenosi (ranjeno, mrtvo?) tijelo sina Antioha - i 
zauvijek ostaje u gradu. Imenom svojega sina nazvao je grad 

u koji si danas došao. U vrlo kratkom vremenu grad je doži- 
vio pravi procvat... Zlatne ruke zanatlija i graditelja - podiza- 
le su njegovu slavu. Hramovi Zeusovi i hramovi Apolonovi 
proširili su gradsku slavu cijelim Bliskim istokom. Krilate 
ruke pjesnika namrijele su mu besmrtnost koja traje i danas, 
mada ga više nema, rasuo se, pretočio u nešto u čemu se više 
gotovo ne može ni prepoznati. Na vrhuncu slave imao je, što 
ti sigurno ne vjeruješ, okruglo 500.000 stanovnika! 

A tog trenutka Hakan svrne s glavne ceste na sporednu, 
usku ali asfaltnu traku koja nije mogla ići u beskraj: pred 
nama se uzdizalo brdo, gotovo okomite litice Hač-daga ili 
Križ-brda! Znao sam da u nekom meni skrivenom naboru 
te stijene čuvaju tajnu: iščekujem Hakanovo zadovoljstvo da 
sam raspuše pepeo, razotkrije zagonetku, da me iznenadi. 

- Ulazimo u prostor gdje bi ti svi grijehovi mogli biti 
oprošteni! - kaže Hakan prekoračujući prag čvrste kapi- 
je. Kroz okvir raskriljenih vrata prizor koji se viđa samo u 
snovima: popločana avlija puna oleandara u cvatu, niskih 
kipova antičkih i reljefnih ploča rimskih, nadgrobnih, slika 
zaljuljana i poškropljena suncem. Desnu stranu dvorišta rubi 
zid visok desetak metara, izidan obrađenim kamenim četvo- 
rinama, čist i bijel kao da je jučer podignut i zalijepljen uz 
visoku liticu brda, kojemu, s ovoga mjesta ne vidimo vrha 
izgubljena u ljetnom nebu. U zidu su vrata, a iznad njih, tri 
okrugla "prozora" rezbarena u kamenu, čipke neznane krilate 
ruke. U prostoru iza zida, u dubokoj i širokoj stijeni, četr- 
desetak godina nakon Krista, Božjem su licu okrenuli moli- 
tve apostoli Petar i Pavle, a s Pavlom i Barnaba. Gotovo dvije 
tisuće godina dijeli njegovu molitvu koja će potresti svijet i 
moju bezglasnu Fatihu - da se sačuvamo u svijetu. Nasuprot 
ulaznim vratima, kameni je stol i kamena stolica. U izdublje- 

Crkva antiohijska. 
U njoj je sv. Pavle , 
prvi put izgovorio 
riječ kršćanin 

noj niši, u prirodnom, grubom kamenu - figura svetog Petra. 
A u lijevom kutu crkve u utrobi brda, u blizini stola - stijena 
je razrovana, otvorena je prema tajnom tunelu koji je, gotovo 
okomito, odvodio prve kršćane u najskrovitije odaje u šuplji- 
nama gore Križ, Hača. 

Ulazi grupa turista. Nijemi su, tek poneki šapat dječaka. 
Poneki blijesak blica. Zuj kamere. Potom vodičev glas, polu- 
glasan: Trinaest je metara crkva dugačka, kaže. Široka je devet 
i pol, a visoka sedam metara, dodaje. Papa Pavle VI. pohodio 
je ovo mjesto krajem sedamdesetih godina, pa od tog posjeta 
ovdje se, svake godine na dan 29. srpnja, priređuje, uz nazo- 
čnost papskog delegata, blistava svečanost. 

- Ko posjeti ovo uzvišeno mjesto i pomoli se u svetoj 
crkvi, oslobodit će se svih grijehova - citira vodič vjerodostoj- 
nu Papinu izjavu, rečenicu zabilježenu i u tiskanu bedekeru 
o župi Hatay. 

Uzvišeni grad! Božji poslanik Muhammed, neka je mir i 
blagoslov na njega, pričao je nekom zgodom: U blagoslovlje- 
noj noći Miradž, vidjeh golemo kubbe. Nikada ljepšega ne 
vidjeh! Okolo njega bilo je nekoliko manjih kubbeta. Upitah 
Džebraila: 

- O Džebraile, reci mi kakva su to kubbeta? 

- Kubbeta koja vidiš, granica je tvoga ummeta, tvog naro- 
da. Upitah ponovno: 

- O Džebraile, što predstavlja najveće kubbe među 
njima? 

- O Muhammede, najveće kubbe - to je Antiohija. Ona je 
majka tvojih serhatlija, graničara, ona povezuje gradove s obje 
granice svijeta. Ko je na njezinoj rijeci, kao da je na džennet- 
skoj Firdevs-vodi. Ko je u njoj nastanjen, kao da je dom podi- 
gao pored samog Bejtullaha. U gradu je tvoja najbolja umma, 
tvoj najbolji narod. Ko u njemu samo jedan dan ibadet čini, 
upisat će mu se kao da je godinu dana proveo u časnu ibade- 
tu. Ako neko od tvog ummeta umre u Antiohiji, sutra će mu 
se, u kijametskom danu, olakšati - jer će ostati zapisano da je 
umro serhat braneći, krvavu košulju noseći... 

Između 36. 1 37. godine, a nakon Stjepanova mučeništva, 
zaredali su progoni onih koji su se nadahnuli radosnim vije- 
stima: bježali su na sve strane... 'A oni koje bijaše raspršilo 
progonstvo što je izbilo zbog Stjepana, stigoše do Fenicije, 
Cipra i Antiohije, ne pripovijedajući nikome nauka osim 
Zidovima. A među njima, neki bijahu s Cipra i iz Cirene; ovi, 
kada dođoše u Antiohiju, počeše propovijedati i Grcima i 

Kamena stolica 
biskupa antiohijskog 
s koje se obraćao 
prvim kršćanima, 
darujući im "vijesti 
radosne" 


najvješćivati im kao Radosnu vijest: Isus je Gospodin. I ruka 
Gospodnja bijaše s njima te se veliki broj, i to onaj što prigrli 
vjeru, obrati Gospodinu" - bilježe Djela apostolska, nepresta- 
no krcajući slavu u prostor kojim sada koračam. Čitam slova 
koja se neće izbrisati: "Vijest o tome dođe do ušiju crkvi u 
Jerusalemu: tada poslaše Barnabu u Antiohiju. Kad on dođe 
tamo te vidje milost Božju, obradovaše se, pa ih sve opomi- 
njaše da odlučna srca ostanu vjerni Gospodinu. Bijaše on 
dobar čovjek, pun Duha Svetoga i vjere. I veliko mnoštvo 
naroda pridruži se Gospodinu" 

A potom dolazi, u slijedu teksta, u slijedu povijesti, do 
rađanja riječi koju će spoznati cijeli svijet. Naime, Barnaba 
otputuje u drevni Tarz (Tarsus) i potraži prijatelja Savla, dakle 
onoga koji će na tajanstvenim putovima Božjim postati - 
Pavao, sveti čovjek. "Kad ga nađe, dovede ga u Antiohiju, gdje 
su godinu dana bili gosti tamošnje crkve i poučavali mnogi 
narod. U Antiohiji učenike, i to prvi put, nazvaše kršćanima: 

Poput žarulje upaljene u gluhoj noći, svjetla u koje željno 
ulijeću nježni leptiri, tako je i kršćanstvo bljesnulo šireći se 
poput požara golemim gradom. Ljudskim dušama. Antiohija 
je postala najznačajniji kršćanski grad, a u crkvi antiohijskoj 
bilo je proroka i učitelja: Barnaba, Šimun zvani Niger, Lucije 
Cirenac, Manaen, koji je odgojen zajedno s Herodom, tetrar- 
hom, i Savao. 

Kad su jednom obavljali službu Božju Gospodinu i posti- 
li, kaže Biblija, Duh Sveti reče: "Odvojite mi već Barnabu i 
Savla za djelo za koje sam ih odredio!" Tada, pošto su postili 
i molili, položiše ruke na njih te ih pustiše... 

Izašli su na ista vrata kroz koja izlazimo Hakan i ja. 
Upućujemo se gradu koji je od davnina sjedište patrijarha. 
Ulazimo među suvremene kuće, na čijim je prastarim mjesti- 
ma nebeska posveta. Hodimo po uspomenama, kao po obla- 
cima, udarenih temelja zdanja u kojima su održani sabori 
crkveni, ravno njih deset, između 252. i 380. godine. Iznena- 
da, Hakan reče: 

- E, nisam ti pokazao kip jedne žene! Tu je, u blizini 
crkve. 

- Vjerovatno hazreti Merjeme? 

- Ne, ne! - uzviknu Hakan. - Priča se da je Bog zbog nemo- 
rala kaznio grad. Prvo je, po Poslanicima, upozoravao ljude 
i tražio da se odmaknu od grijeha, a kako stanovništvo nije 

uopće držalo do upozorenja i prijetnji — na grad je bačeno 
prokletstvo. Svi su pomrli, a ta je žena pretvorena u kamen! 

- Pa to se odnosi na Sodomu i Gomoru, Hakane! 

- Ovdje narod priča tako kako sam ti rekao... - ne da se 
Hakan. Pa, dobro, mislim, zašto bi samo Sodoma i Gomora 
bili nemoralni?! Iskustvo nas uči da su dobrota i zločestoća 
podjednako razasuti svim mjestima gdje žive ljudi, pa zašto 
bi slavna Antiohija bila izuzetkom? 

Hakan me izveo na kozju stazu, vijugavu putanju između 
drače i stijena, dobro utabanu stopama što pristižu doslovno 
sa svih strana svijeta. Uz razgranato stablo smokve posta- 
vljena je žuta tablica, a na njoj je pisalo: Cehehennem Kayi- 
kcisi Haroon (Pakleni lađar Haron). Strelica je pokazivala u 
okomitu, glatku liticu pred kojom smo se upravo našli. Ono 
što se moglo odmah vidjeti - bilo je nekoliko grobova ureza- 
nih u stijenu. A gledati s pažnjom, otkrit će se neobična, polu- 
kružna pukotina koja polazi od samog podnožja, penje se 
gotovo dva-tri metra u visoku i blagu luku, i iznovice se ruši 
prema dnu litice. Kao da je neko silno snažan iz unutrašnjosti 
brda nagurao na opisana vrata tu grdnu stijenu! Nevjerova- 
tno podsjeća na čaroliju koju smo zamišljali čitajući priče o 
Kiklopu i spilji u koju je nekoć zatvorio Odiseja! Sjetio sam 
se, iu mislima vidio, tajnu pećinu Ali-Babinu. Želio sam reći: 
Sezame, otvori se! I viknuo sam glasom koji je prenuo Haka- 
na: Sezame, otvori se! - ali se grotlo nije otvorilo, sve je i dalje 
šutjelo skamenjeno, čarolija se nije rastvorila. 

- Što li je bilo unutra? 

- Antioh IV. Epifan je, tako bar priča kaže, u unutrašnjo- 
sti brda izgradio kupelj. U pučkoj mitologiji, u predaji mojih 
sugrađana, priča se da se u toj kupelji čovjek može oprati 
od svakoga grijega. Kažu također da tamo sjedi sveti Petar i 
raspoređuje kamo će koja duša: hoće li u pakao ili će u raj! 

Staza nas je mamila dalje. U divljem raslinju, puteljak se 
nenadno podiže i uznese nas desetak metara uvis, pa se nađo- 
smo licem okrenuti ogromnom licu neznane žene: glava Žene 
u prirodnoj stijeni, lica prelijepa, kose prekrivene mahra- 
mom. Čudesno lice ženino okrenuto je gradu. Prekriveno je 
dubinom vremena što ga otčitavamo u dvije boje patine, sivo- 
zelenoj i zemljanocrvenoj, što se, u okomicama slijevaju širi- 
nom cijele skulpture, koju, Hakan me uvjerava, nije napravila 
ruka čovjekova! Ali Hakan nije vidio ono što sam ja vidio. 
Na lijevom rubu ženine glave, uskom trakom cijele okomice, 
jedva je vidljiva - figura muškarca! Ko je to? Ko ga je uklesao? 
Na toj se figuri vidi trag dlijeta, očituje se u neravninama i 
grubosti onog koji je radio brzo, kao pred strahom što diktira 
spašavanje vlastite glave! 

Kao čovjek koji puno putuje i koji se često zaustavlja 
pred skrivenim ljepotama svijeta, kao putnik koji više nema 
zanosnih usporedbi kojima bi predočio viđeno, i ja postajem 
zbunjen, dijete s tek nekoliko stotina riječi u svojoj pameti, 
s ćutilima potpuno zblentanim koja te nagovaraju da kažeš: 
Pa to je divno! - pa tako glup zaposliš vlastite noge na putu 
prema gradu, prema sjajnoj Antiohiji. 

Da, da, unišli smo u njezine ulice, ali to više nisu one što 
ih je iscrtao arhitekt Ksenarios, polažući ih po površi zemlje 
u precizne pravokutne mreže ulica i trgova. Na jednom sredi- 
šnjem čvoru, na trgu obrubljenu zelenim stablima, nekoć je 
stajao brončani kip Tyhe, skulptora Eztihidesa. Je li potonuo 
u zemlju ili su ga anđeli odnijeli na bolje mjesto? 

Koračamo između suvremenih kuća, s temeljima koji 
prodiru u slojeve rimskih zidina, pa tako dodiruju, preko 
njih, grčke mozaike - najposlije - ono što je još dublje, u 
temelju svega: dodiruju dom hetitski i svetišta božanskom 

suncu. Tako je, eto, na jednom mjestu zgusnuto više od 
4000 povijesnih godina. Zato je ovdje noć prozračna i Živa, 
uzbibana duhovima što u njezinu okrilju, sve do zore, lebde 
ulicama i parkovima, traže svoje ostavljeno blago preobraže- 
nim potomcima. Kroz četiri tisuće godina bogatili su svoju 
misao, ulazili u sklopove religijske kao kornjače u svoje oklo- 
pe, pa primivši ono što je u njima bilo najbolje, odbacivali 
ih i - ulazili u nove! Ako je tačan zakon koji kaže da se baš 
ništa na svijetu ne može izgubiti i nestati, onda je tačno da u 
jednom broju ljudi koje sada susrećem žive njihovi potomci! 
Noćni duhovi, prepoznavši u njihovim crtama inačice svojih 
izgubljenih lica, vraćaju se pred zoru, potpuno spokojne, u 
podzemna skloništa, u kamenje i grmove što rube obale grad- 
ske rijeke. Stalno teče ista rijeka, a voda je ipak druga, mada 
su je drukčije zvali Grci, drukčije Perzijanci i Arapi, drukčije 
Križari i - napokon Turci. Dva su joj imena najslavnija: Oron- 
tes i Asi nehri. U oba slučaja: Rijeka života! 

S Hakanom sam prešao preko mosta. Preko mosta, u 
stari dio grada pod brdom Habib Neccar (Nedždžar). Bilo je 
blizu podneva, pa su ljudi, žureći na ručak ili skorašnji namaz 
podnevni, nestajali s ulica. Kroz raskriljene kanate vratnica 
vidjeh džamijsko dvorište. 

- Džamiji je ime Habib Neccar. 

- Habib Neccar? Je li to neka lokalna ličnost? Donator ili 
neki turski junak? - pitao sam Hakana. 

- On je kršćanski prorok! 

Gledao sam prijatelja Hakana, uvjeren da je nešto pobr- 
kao. Dosad nisam naišao na džamiju koja bi nosila ime 
kršćanskog proroka. Postavio sam mu stotinu pitanja, ali je 
moj Hakan znao vrlo malo, gotovo nimalo, 


- Zasigurno će džamijski imam znati nešto više... - reče . 
Hakan. 

- Neki kažu da je bio Božji poslanik, ali mu brojni alimi 
odriču to svojstvo. U svakom slučaju, Habib Neccar bio je 
borac na Božjem putu. Širio je vijest Božju, pa su ga zbog toga 
Rimljani smakli. Ubili su ga, vidiš, na brdu iznad naše mahale, 
pa se brdo zove po njemu. Odsjekli su mu glavu Božji protivni- 
ci. Glava se skotrljala s brda, koturala se niza sokak i zaustavila 
ondje, pred vratima na koja ste ušli. A tu su, u ono vrijeme, 
bila vrata rimskog hrama punog kamenih bogova u koje su 
nevjernici vjerovali. Kršćani su na istom mjestu podigli kate- 
dralu i u jednoj podzemnoj odaji pokopali šehidovo tijelo. A 
Seldžuci su, vidiš, prepravili tu lijepu crkvu, prizidali minaret. 
Sve je na svom mjestu: i zgrada i mezar u podrumu... 

- Mezar hazreti Habib Neccarov? 

- Da, i mezar... - odgovori mi džamijski imam. 

- Da proučimo... nad mezarom? - upita Hakan. 

- Svakako - rekao je imam. Iz hrpe ključeva odvoji jedan, 
pa reče da ga slijedimo. Imam se uputio izlaznim vratima. U 
njihovoj blizini stajala je zasebna, od džamije odvojena, mada 
uz nju prislonjena, mala kuća. Imam otključa i uđosmo u 
sobu prekrivenu ćilimima, s brojnim malim i velikim serdža- 
dama obješenim o zidove. 

- Na ovom mjestu možete obaviti namaz - govorio je. 

U zidu su bila jedna zaključana vrata. Imam i njih otklju- 
ča, i pozva nas. Priđoh mračnom okviru, podrumskoj rupi iz 
koje navali teška memla, mrtvački zadah pun tamne slutnje 
opisane u mističnim pričama. Imam dodirnu sklopku, pa se 
tajna prostorija zasu svjetlom žarulje. Vidjesmo dva kvadra- 
tasta kovčega, gotovo po metar visoka, prekrivena posveće- 
nim zastorima. 

- Onaj veći sanduk je nazreti Habib Neccarov, neka je mir 
i blagoslov na njega - prošapta imam. 

Kasnije sam išao duhovnim tragom imamove priče. Često 
sam pitao ljude koje, udesom sudbine, upoznah u Antakgyi: 
"Koje bio Habib Neccar?" Mladiće, koje upoznah pred nesto- 
rijanskom crkvom, pitao sam: "Što znadete o njemu, spomi- 
nje li ga Biblija?" Mladići su govorili turskim, a između sebe, 
materinskim, arapskim jezikom. Biblija iz koje su učili, na 
arapskom je jeziku. "Spominje se, ali ne znamo njegovo latin- 
sko ime, pa ti ne možemo pomoći..?, govorili su mi. Pitao 
sam i alevite, momke sirijskog porijekla kao što su i nestori- 
janci - Habib Neccar, ko je to? "Pročitaj suru Ja'sin, uzvišeni 
Kur'an na tom mjestu govori (i) o njemu..? Učio sam suru 


Džamija Habiba 
Neccara, s njegovim 
skrivenim mezarom 
u podzemlju 

Ja'sin. Suru koja otvara horizonte i upućuje biti posrjatie. 
Najposlije, otvorih knjigu, tursko, dopunjeno izdanje britan- 
ske enciklopedije. A u enciklopediji, u jednom danu među 
danima, otvori se priča o Habibu Neccaru! Nanu 
U Kur'anu se čuva uspomena na tog velikog Antiočani- 
na - baš tako započinje natuknica o njemu. U Svetom pismu 
ime mu se veže s imenima Božjih poslanika izbjeglih iz Jeru- 
salima: zove se Agabus. Po nekim komentatorima Kur'ana 
(osobito sure Ja'sin), Bog je još ranije pozivao stanovniš- 
tvo Antiohije da odbace idolopoklonstvo i prihvate vjeru 
u jednog Boga. Poslao im je Božjeg poslanika hazreti Jahju 
(Ivana Krstitelja), a prije njega bio im je upućen hazreti Junuz 
(Jonas, Jon), najposlije i treći -Šem'un, brat (u vjeri) Ise alej- 
his-selam! Dakle, Šimun - Petar! Ali je narod podigao ruku 
protiv Božjih poslanika! Odbio je njihovo učenje. Gradu je 
prilazio onaj treći izaslanik. Išao je preko brda i opominjao, 
pozivajući ljude jedinoj istini: napadoše ga tada nevjernici, 
zasuše ga kamenjem. A onda je iz grada potrčao jedan čovjek 
i stao preklinjati: "Taj govori istinu! Izaslanik govori istinu!" 
Kazjarena rulja udari po tom čovjeku što dotrča iz grada - a 
to je bio Habib Neccar, biblijski Agabus - želeći ga okrutno 
usmrtiti. Ali čovjek nadahnut Božjim duhom nije pao pod 
kamenje: stajao je uspravan, opominjući bez prestanka. A 
jedan iz gomile, zapjenjen, zavitla sabljom i odreza mu glavu! 
I tu započinje čudo: hazreti Neccar s odrubljenom glavom u 
rukama silazi gradu. Obezglavljeno tijelo tri dana i tri noći 
promiče gradskim ulicama i rubnim sokacima, 
naručju, čija usta glasno uče kur'anske ajete... 
god a uree imperatora Klaudijusa (4- 
: , ima je u Antiohiju izbjeglo više proroka, 


među njima i jedan koji se zvao Agabus (spomenut u Djelima 
apostolskim). 


s glavom u 

Stavio sam na površ stola Kur'an i Bibliju. Što će reći 
tekstovi, hoće li se potrati međusobno ili će se nadopuniti, ili 
će se razići svaki za svojom istinom? 


Ya $in. 

Tako mi Kur 'ana mudrog, 

ti si, uistinu, poslanik, 

na pravom putu, 

pa objavi Silnoga i Samilosnoga, 

da opominješ narod čiji preci nisu bili opominjani, 

pa je ravnodušan! 

... Navedi im kao pouku stanovnike jednoga grada 

kad su im došli poslanici; 

kad im Mi poslasmo dvojicu, pa im oni ne povjerovaše, 

i pojačasmo trećim, pa rekoše: "Mi smo vama poslani!" 
"Vi ste ljudi kao i mi" - odgovoriše oni - "Milostivi nije 
objavio ništa; vi neistinu govorite!" 

"Gospodar naš zna da smo, doista, vama poslani" - rekoše oni - 
€% dužni smo samo da jasno obznanjujemo!" 

Oni rekoše: "Mi slutimo da nam samo nesreću donosite; 
ako nas se ne okanite, kamenovaćemo vas, i stići će vas, 
zaista, bolna patnja od nas" 

Uzrok vaše nesreće je s vama!" - rekoše oni. "Zar zato 
što ste opomenuti? Ta vi ste narod koji svaku granicu 

zla prelazi." 

Is kraja grada žurno dođe jedan čovjek i reče: "O narode 
moj, slijedi one koji od vas ne traže nikakvu nagradu, a 
na pravom su putu! 

Zašto da se ne klanjam Onome koji me je stvorio, 

a Njemu ćete se vratiti? 

Zašto da prihvatim druge bogove mimo Njega? Ako Milostivi 

hoće da me snađe neko zlo, njihovo posredovanje neće mi biti 
ni od kakve koristi i oni me neće moći spasiti, 

a ja bih tada bio u pravoj zabludi; 

ja vjerujem u Gospodara vašega, čujte mene!" 


Otvorio sam Bibliju i našao mjesto koje me upućuje na 
proroka Agabusa. Hitro ga pročitah i odahnuh: tekstovi se 
ne sudaraju! Komplementarni su, dopunjuju nezabilježeno i 
zabilježeno. 

SU to isto vrijeme siđoše iz Jeruzalema u Antiohiju neki 
proroci. Jedan od njih, imenom Agab, ustade i proreče, nada- 
hnut od Duha Svetoga, da će biti velika glad po svemu svijetu. 
I zaista je bila za Klaudija..:" 

Hakan me doprati do hotela "Kent". S prozora sam gledao 
most prebačen preko Rijeke života. Iznenada mi pade napa- 
met: Ko se napije s Izvora života, bit će besmrtan! Tako se sve 
dovodi u sklad: ovdje je toliko toga umrlo, a sve je sačuvano i 
slavno. Voda rijeke nestaje, ali je ja svaki put iznovice - vidim. 


Antiohija je, okovana zvijezdama, davno potonula, a ja 
sam, svejedno - ipak u njoj! 

MADŽMA AL-BAHRAIN, DODIR DVAJU 
MORA 


Iz Antakye stigoh u gradić Samandaš, minibusom. Izla- 
zeći, na posljednjoj stanici, zamolih mladog suputnika da me 
uputi cilju putovanja: tražim mjesto gdje se sastaju dva mora, 
obalu i na obali turbe-mekam... U središtu tog zdanja znako- 
vito je mjesto na kojem su se, po islamskoj predaji, sastali 
Božji poslanici - Musa alejhis-selam i hazreti Hidr. 

_ Nisam iz Samandaga - kaže mi momak - a osim toga 
žurim... moram po putovnicu u Općinu, putujem u Saudijsku 
Arabiju, na rad... - tako pamtim njegov odgovor izgovoren u 
brzini, kao da je baš tog hipa potrčao dalekoj i žarkoj zemlji. 

Pitam dječaka koji nailazi: 

- Na kojoj je strani obala mora? 

- Obala je daleko - odgovori dječak. - Do plaže je pet kilo- 
metara - dodaje. - Tu ti je dolmuš, ukrcaj se! - savjetuje me. 

Minibus me izvodi iz Samandaga, kroz redove siroma- 
šnih i bogatih kuća obgrljenih golemim buketima oleandara 
u cvatu. Najposlije, zaustavismo se i vozač isključi rad moto- 
ra. Kroz staklo vidim pješčanu plažu, vidim pučinu što nesta- 
je u daljini. 

- Gdje se nalazi turbe? - upitah vozača. 

- Kakvo turbe, abi? 

- Mekam, mjesto gdje su se susreli... 
- Neee, ne bih znao - reče, gledajući me zamišljeno. Čudio 


sam se i vjerovao da sam na krivom putu. 

Okrenuo sam se od vozača i pogledao prema plaži: prvo što 
sam vidio bilo je prebijelo, okruglo zdanje turbeta! Zapravo, 
bolje je reći: to je mekam, mjesto uzvišeno, jer se unutar zdanja 
ne nalazi ničiji mezar. Međutim, narod ga zove turbetom, pa 
zašto bih ja bio iznimkom? Turbe je ograđeno kružnim zidom. 
Ulazna vrata okrenuta naselju. U sjenci, uza zid, čuče starci. U 
samom ulazu hrpa golotrbe, ne baš osobito čiste djece. Prste- 
nasto dvorište, betonsko, okružuje, isto tako - kružno zdanje 
turbeta! Zgrada je prekrivena polukružnim kubetom! A sve 
je zapravo vrlo jednostavno, prstenasto, kružno i polukružno 
- baš kao što je i u unutrašnjosti. U središtu mekama stijena 
golema "niče" u širokoj bazi i penje se gotovo do samog središta 
podignute kupole. U visini ljudskog rasta, stijena je "poduprta" 
bijelim mramornim pločama. Na ploči golemoj, koju spaziš u 
trenu ulaska na posvećeno mjesto, piše: "Mjesto na kojem su se 
susreli Pejgamber Musa i Pejgamber Hidr? 


Tekija, bijela poput nevinosti, označava mjesto gdje su se susreli Musa a.s. 
i hazreti Hidr. 

Gledam zlatna slova: taj je hip izabrala jedna žena da je 
obaspe vrućim poljupcima! Promatrao sam ženu. IZ novča- 
nika je vadila jednu po jednu metalnu novčanicu, kvasila ih 
pljuvačkom i pokušavala prilijepiti na mramornu, zlatom 
ispisanu ploču. Kad bi uspjela, podigla bi ruke, pa molila, 
smjerno gledajući u otvorene dlanove. Potom bi odlijepi- 
la novčanice i ubacivala ih u škrinjicu za priloge. Potom bi 
iznovice ljubila ploču, s još žešćom strašću, polijepila mukom 
golemom novčiće - i dove učila! Čudio sam se: što sve to 
znači, otkuda takvi običaji u islamu, tako bliski praznovjerici 
i idolatriji protiv kojih se islam žestoko borio? 


Pod kupolom tekij- 
skom živa je stijena 
i suho, mrtvo stablo 
- jedini svjedoci 
susreta nehistorij- 
skog vremena. Zato: 
el-Fatiha! 

Prošao sam pored žene. Obilazio stijenu s desne strane. 
Iznad mramornih ploča, po kosini i neravninama kamena, 
poredane su knjige. Bilo ih je zaista vrlo različitih oblikom 
i različitih po starosti. Najčešće Kur'ani - prastari, izlizanih 
korica, bez uveza, rasutih stranica. Bilo je zapisa, pojedina- 
čnih listova. Bilo je nekih platnenih traka, šalova. 

Tu susretoh muškarca i ženu: sjedili su pod prozorom, 
oslonjeni leđima o Zid, a stopalima pritiskali podnožje uzdi- 
gnuta kamena. Mimoiđoh par koji se odmara, ali u poslje- 
dnjoj, zaklonjenoj trećini kruga naletjeh na tri žene različitih 
godišta: meni najbliža, najstarija, ležala je i držala glavu u krilu 
srednje i po mjestu i po godinama. Bit će dajoj je kći: zaneseno 
je biskala svoju majku! Najmlađa, djevojka u pupoljku, bila je 
nagnuta nad tendžerom što ju je pritiskala među koljenima. 
Gotovo je pobožno umakala zalogaje kruha i prinosila usti- 
ma. Punjene su joj paprike očito prijale. Na moj se pozdrav 
nije ni osvrnula. Samo je malo stidljivo zaokrenula glavu na 
desnu stranu, prema čudesnu stablu. Zaista, stablu do kojeg 
je sjedila! Dizalo se iznad nje, širilo grane preko posvećena 
kamena sve do samog vrha kupole! Drvo je bilo mrtvo. O 
njegovim mrtvim granama visjele su neobične trake, vrpce, 
šalovi. Zapanjih se, vidjeh i ljudsku kosu! Rekli biste: potpuni 
skalp zderan s neke glave! Vlasi su, nakon što su ošišali nečiju 
glavu, pažljivo polijepljene i spojene u savršenu periku. Što li 
je to? Kakva je to posveta? 

Kružni me put vrati natpisnoj ploči. Ona je žena još uvijek 
pokušavala s lijepljenjem kovanica. Sada su joj pamagali i 
muž i žena preko čijih sam nogu, maloprije, morao preskaka- 
ti. Nisam odolio, a da ne upitam: 

- Zašto lijepite kovanice? 

- Ona ne razumije turski - reče mi muškarac. A žena, ona 

tada zabrza na arapskom, dok mi je brkajlija uslužno prevo- 
dio. Zena kaže: "Sin mi je u vojsci, a u turskoj je vojsci puno 
teško. Molim se za njegovu sreću, da mi se živ i zdrav vrati 
doma..? 

- A zašto ljubi ploču, je li to islamski običaj? 

Žena mi kaže preko posrednika: "Možda nije islamski, ali 
je u nas takav običaj odvajkada? 

Narodni običaj plus islamski propis - eto, od viška glava 
ne boli! 

- A ono suho stablo, recite mi, otkuda i zašto na ovom 
mjestu? - pitam čovjeka. 

- To je stablo bilo na istom tom mjestu još u doba mog 
djetinjstva. Kažu da je oduvijek tu. Tu je niklo. Korijeni su 
mu ispod turbeta. Postojalo je, pričaju stariji ljudi, još u vrije- 
me Muse a. s. Pod njim su, a uz ovu stijenu, sjedili uzvišeni 
pejgamberi - Musa i Hidr. 

Lijepa je riječ kao lijepo stablo, kaže Kur'an Časni. Korije- 
ni su mu duboko pod zemljom, a grane visoko u nebu. 

Plaža je golema: ne vidi joj se kraj ni na desnoj ni na lije- 
voj strani mora. Sami sipki pijesak. Nigdje ni jednog jedinog 
kamička. Nigdje ni jednog jedinog stabla, ni jednog jedinog 
grma. Jedan jedini kamen - stijena je pod kupolom. I samo 
jedno jedino stablo, suho je drvo koje ne truhli - pod prste- 
nastim svodom mekamskim! 

Muslimani vjeruju da je Mudri mislio baš na ovo mjesto 
koje je u Kur'anu precizirano sintagmom Madžma al-Bahrein 
- Mjesto gdje se sastaju dva mora. 

A čovjek, pristajući za mnom, upita: 

- A znaš li ti ko su bili Musa i Hidr, Pejgamberleri? 

- Znam... ponešto - odgovorih poluglasno. 

- Ja znam - reče čovjek glasom u kojem nema sumnje. - 

Onako, kako sam ja zapamtio... - dodaje glasom što je propa- 
dao prema mekšim granama uvjerenja. 

- Biblija i Kuran-i Kerim ne razilaze se u pripovijesti o 
Musi... - rekoh - ali čovjeka više nije bilo u blizini. Vratio se 
svojoj vjernoj ljubi. 

Sjedoh na obalu, sklopih oči, pa zaronih u magmu meta- 
povijesti... 

.. Potomci Ibrahimovi, njegovi unuci i praunuci, a po 
liniji Isakovoj, Božjim su diktatom naselili misirsku zemlju 
pod faraonom, Egipat. A kad prođoše godine radosti i nastu- 
piše godine zle i hrđave, kada se faraon uzoholi i stade satirati 
Ibrahimove potomke, ostavljajući žensku, a ubijajući mušku 
čeljad - u jednom danu među danima, jedna žena iz Levijeva 
plemena zače i rodi sina. Kad bi plakao, bojala se da ga ne 
čuju faraonovi doušnici. A onda joj se javi glas u snu: "Doji 
ga, a kad se uplašiš za njegov život, baci ga u rijeku i ne strahuj 
i ne tuguj. Mi ćemo ti ga doista vratiti i poslanikom ga učini- 
ti" Glas je bio pouzdan i žena je izgubila svaki strah. I kad 
minuše tri mjeseca, i kad ga više nije mogla skrivati, nabavi 
košaricu od papirusove trske, oblijepi je smolom i paklinom, 
u nju stavi dijete i odnese je na obalu rijeke. Val zapljusnu 
obalu i povuče za sobom košaricu od papirusove trstike. Srce 
je tuklo kao čekić po nakovanju! No, majka skupi snagu i 
reče dječakovoj sestri: "Idi za njim!" Djevojka je, skrivajući 
se među papirusovim stabljikama, trčala i netremice pazila 
kuda plovi košarica s njezinim bratom. I gle! - košarica se 
zaustavi na obali pred faraonovim dvorom. Nađoče je sluški- 
nje i izvadiše dječaka. Gospodarica je, kad ga vidje, naredila 
da ga unesu u palaču, odlučivši u sebi: "Ja ću ga odgojiti i 
bit će mi kao sin!" Tada se javi djevojka, sestra dječakova, pa 
reče: "Znam ženu koja je ostala bez djeteta i koja bi mu mogla 
biti dojilja. Hoćete li da vam je pokažem?" 

Putovi sudbine skriveni su od ljudskih pogleda. Jednim 
od njih dječak se vratio svojoj majci, jer je nju pokazala 
djevojka svojoj gospodarici. A kad poodraste, majka ga vrati 
u faraonovu kuću. 

Jednoga dana, lutajući dijelom grada u kojem je živio 
njegov narod, zaprepašten bijedom i jadom u kojem je živio, 
iznenada spazi nekog Egipćanina kako tuče njegova suple- 
menika, Hebreja. U blizini nije bilo nikoga, pa mladić pritrča 
i obrani nevoljna čovjeka. Egipćanin pade, usmrćen jakim 
udarcem. "Ovo je šejtanov posao" - uzviknu mladić. Otvori 
dlanove prema licu, govoreći: "Gospodaru moj, ja sam sam 
sebi zlo nanio, oprosti mi!" I Bog mu uzvišeni oprosti. Musa 
hitro zakopa leš u pustinjskom pijesku i žurno se udalji. Nije 
prošlo puno vremena, i on iznova vidje onog istog Herbe- 
ja u tuči s nekim Egipćaninom. Pokušao ih je radvojiti, ali 
Egipćanin povika: fO Musa, zar ćeš sada i mene ubiti kao što 
si ubio čovjeka prije mene? Ti hoćeš da na zemlji siješ silu, 
a ne da miriš!? Musa se zapanji. "Sada sigurno svi znaju da 
sam ubio čovjeka..?' - pomisli, i čelo mu se orosi znojem. Baš 
tada dotrča čovjek s kraja grada i reče: "O Musa, glavešine 
se dogovaraju da te ubiju; zato bježi, ja sam ti zbilja iskren 
savjetnik" 

Polažući svoju nadu u svog Gospodara, Musa se otisnu u 
bijeg. Bježao je sve dok nije stigao u zemlju miđansku, u grad 
Harran. Sedam je godina ostao u gradu Harranu, služeći kao 
pastir miđanskom svećeniku imenom Jitro. Na isteku roka, 
Jitro mu dade svoju kći za ženu. Potom, Musa se odluči vratiti 
u Egipat. Na putu naiđe na neobjašnjivo čudo: vidio je grm iz 
kojeg je šibao plamen, a grm nije izgarao! Iz grma plamteće- 


ga, čuo je glas: 

Musa! O Musa! Ja sam uistinu Gospodar tvoj! Ne prilazi! 
Izuj obuću svoju, ti si zaista u blagoslovenoj dolini Tuva. Tebe 
sam izabrao, zato ono što ti se objavljuje - slušaj! 

Tako se Bog objavio Musi. Ove je riječi, u koje nema 
sumnje, čuo izabrani Božji poslanik: 

"Ja sam, uistinu, Allah, drugog boga osim Mene nema; 
zato se samo meni klanjaj i molitvu obavljaj - da bih ti uvijek 
na umu bio!" 

Musa je pao na koljena, priginjući se zemlji, čelom priti- 
šćući tlo što je još podrhtavalo od silna zorta Božjega glasa. 

"Vidio sam jade svog naroda u Egiptu" - čuo je Musa glas 
koji se samo njemu obraća — "i čuo mu tužbu na tlačitelje 
njegove. Znane su mi muke njegove. Zato sam sišao da ga 
izbavim iz šaka egipatskih i odvedem ga iz zemlje u dobru 
i prostranu zemlju - zemlju kojom teče med i mlijeko. Zato, 
hajde! Ja te šaljem faraonu da izbaviš narod moj, Izraelce, iz 
Egipta" 

Ali ja nisam rječit" - pomislio je Musa drhteći u strahu. 

A Bog, koji sve čuje, kaza mu: "Brat tvoj, Harun, bit će 
uza te? 

Ipak, ako mi ne povjeruju i ne poslušaju me, nego mi 
reknu: Bog ti se nije objavio! - što ću jadan, uraditi?" - Musa 
će. 

JA što ti je to u desnoj ruci, o Musa?" 
grma vatrena. 

"Ovo je moj štap" - odgovori on — "kojim se poštapam i 
kojim lišće ovcama skidam, a služi mi i za druge potrebe? 

Baci ga, o Musa!" - reče On. 

I baci ga, kad on - zmija koja mili, 

"Uzmi je i ne boj se!" - reče On. — "Mi ćemo je vratiti u 
ono što je bila prije. I uvuci ruku pod pazuho svoje, pa će se 


- upita ga glas iz 

pojaviti bijela ali ne bolesna; i eto - znamenje drugo, da ti 
pokažemo neka od naših velikih čuda. Idi faraonu, jer je u zlu 
svaku mjeru prevršio!" 

Božji glas nastavi: "Idi, dakle: skupi starješine Izraelaca, 
pa im kaži što ti objavih. Oni će te poslušati. Onda s njima 
pođi kralju egipatskom i reci mu: fObjavio nam se Bog jedi- 
ni. Pusti nas da odemo tri dana hoda u pustinju, da mu ondje 
žrtvu prinesemo. Znam ja da vas neće pustiti ako ne bude 
natjeran teškom šakom. Zato ću ja pružiti svoju šaku i priti- 
snuti Egipat svakovrsnim čudesima što ću ih u njemu izvesti. 
Poslije će vas pustiti..." 

Tako je Allah upućivao Musu. 

Musa priđe faraonu i reče mu: "O faraone, ja sam poslanik 
Gospodara svjetova! Dužnost mi je da o Allahu samo istinu 
kažem. Donio sam vam jasan dokaz od Gospodara vašega, 
zato pusti da idu sa mnom sinovi Izraelovi!" 

A faraon upita: "Pa ko je Gospodar vaš, o Musa?" 

"Gospodar naš je onaj koji je svemu onom što je stvorio 
dao ono što mu je potrebno, zatim ga, kako da se tim koristi, 
nadahnuo" - odgovori Musa. 

Faraon se razgnjevi, pa reče: "Ako budeš kao boga nekog 
drugog osim mene prizivao, sigurno ću te u tamnicu baciti!" 

A Musa će: "Zar i onda kada ti budem očigledan dokaz 
donio?" 

Faraon reče: "Pa daj ga, ako istinu govoriš!" 

I Musa baci štap svoj, kad on - zmija prava; onda izvadi 
ruku iz njedara, kad ona, onima koji je gledaju - bijela. 

Glavešine faraonske, okupljeni na tom mjestu, povikaše: 

"Ovaj je doista vješt čarobnjak, on hoće da vas izvede iz 
zemlje vaše, pa šta predlažete?" 

"Zadrži njega i brata njegova" - rekoše -— €a pošalji u grado- 

ve one koji će sve čarobnjake sakupiti i preda te ih dovesti" 

A kada se okupiše mudraci i čarobnjaci, učiniše isto kao 
i Musa: svaki baci svoj štap, a poneki i konopac baci, pa se i 
štapovi i konopci u zmije pretvoriše! Zbog vradžbine njihove 
Musa zebnju u sebi osjeti. 

"Ne boj se!" - tada Musa glas Allahov začuje. "Ti ćeš pobi- 
jediti! Baci to što ti je u desnoj ruci, progutat će ono što su oni 
napravili, jer to je samo varka čarobnjaka, a čarobnjak neće, 
ma gdje došao, uspjeti" 

Musa baci svoj štap koji, odjednom, proguta ono što su 
oni lažno izveli. 

A čarobnjaci viknuše: "Mi vjerujemo u Gospodara svjeto- 
va. Gospodara Musaova i Harunova!" 

Faraon ostade tvrdokorna srca. Nije ih htio poslušati. 

Tada Bog baci kaznu na Egipat: iz voda egipatskih izađoše 
žabe i prekriše cijelu zemlju. Faraon zamoli Musaa i Haruna 
da zemlju njegovu oslobode napasti, a on će im, eto, dopustiti 
da odu s narodom svojim. Musa zazva svojega Gospodara 
zbog žaba kojim je kaznio faraona - i Gospodar se odazva. 
Kad je faraon vidio da je nastupilo olakšanje, srce mu izno- 
va otvrdnu, pa ne posluša Božjeg poslanika. Zato Bog posla 
oblake komaraca na faraonov dvor, na domove njegovih 
službenika, i rasije ih po svoj zemlji misirskoj. Zemlja teško 
nastrada od obada - ali faraon iznova ukruti svoje srce i ne 
dopusti Musaovu narodu da napusti Egipat. 

Bog je slao jednu nevolju za drugom: bacio je tešku bolest 
od koje zavlada pomor među stokom, baci strašne čireve po 
ljudima i životinjama, uputi tuču i grad, pa skakavce koji sve 
obrstiše, potom raširi tamu po zemlji faraonovoj i, najposlije, 
posla anđele smrtonosne koji pokupiše duše prvorođenih! U 
noći jauka, faraon pozva Musu i Harana, pa im reče: 

sUstajte i odlazite od mog naroda i vi i vaši Izraelci! Idite! 
Odajte štovanje svome Gospodaru kako ste tražili. Pokupite 
svoju i sitnu i krupnu stoku, kako ste zahtijevali: idite, pa i 
mene blagoslovite!" 

Tako kažu drevne knjige: Tako se pokrenuše prema izla- 
sku iz Egipta sinovi Izraelovi, a nakon četiri stotine i pede- 
set godina što su ih proveli u Egiptu. I Allah objavi Musau: 
"Kreni noćas s robovima Mojim, ali bit ćete gonjeni" 

I zaista, kada se sunce pomaljalo, viknuše Poslanikovi 
drugovi: "Samo što nas nisu stigli!" 

Faraonova im je vojska bila iza leđa, prašina njihovih 
kola dizala se do samoga neba. Gospodar, koji sve vidi, tada 
reče: "Udari štapom svojim po moru!" - i ono se rastvori, i 
svaki bok njegov bijaše kao golemo brdo; i Musa s narodom 
svojim suhim putem kroz more prođe. Jureći za njima, uđoše 
u klanac vodeni faraon i vojska njegova. Ali, valovi se tada 
sklope i more prekrije vojsku prokletnikovu. Videći smrt kako 
pristupa, faraon kriknu prema nebu golemom: Ja vjerujem 
da nema boga osim Onoga u kojega vjeruju sinovi Izraelovi i 
ja se pokoravam!" Ali, bilo je prekasno za Božju milost. Čuo 
je Božje riječi: "Zar sada, a prije si neposlušan bio i razdor 
sijao?! Danas ćemo izbaviti samo tijelo tvoje da bi bio poučan 
primjer onima poslije tebe" 

Tri mjeseca prođoše i nađoše se Izraelci pod brdom gole- 
mim u pustinji sinajskoj. Tu udariše tabor, da predahnu. Iz 
gusta oblaka koji je prekrivao vrh brda, Gospodar svjetova 
zazva Musaa. Harunu, bratu svojemu, Musa reče: "Zastupaj 
me u narodu mome, i red pravi i ne slijedi putove onih koji 
su smutljivci"" 

Potom se Poslanik uputi k vrhu brda i nestade u neprozir- 
nu oblaku. Tako se susreo s Gospodarom, i mnoge je dane s 


Njim u razgovoru proveo. 

%0 Musa, rekao mu je Gospodar, Ja sam tebe odlikovao 
nad ostalim svijetom poslanstvom svojim i govorom svojim. 
Ono što ti dajem, uzmi, i zahvalan budi!" 

Gospodar mu napisa na pločama poruke kojih se trebaju 
pridržavati svi ljudi. 


Nemoj imati drugih bogova osim mene. 

Ne izgovaraj uzalud ime Boga svog. 

Poštuj oca i majku svoju. 

Ne ubij! 

Ne učini preljuba! 

Ne ukradi! 

Ne svjedoči lažno na bližnjega svoga! 

Ne poželi kuće bližnjaga svoga! 

Ne poželi žene bližnjega svoga, ni sluge njegove, ni sluškinje 
njegove... niti išta što pripada bližnjemu tvojemu! 


ePrimi ove ploče" - reče Bog — "primi ih svojski, a narodu 
svom zapovijedi da se pridržava onoga što je u njima ljepše" 

Potom se Musa vrati u tabor svoga naroda. Kad tamo, 
ljudi okružili zlatno tele, kip izliveni, i mole mu se kao Bogu! 
Jekne Pejgamber glasom očajnim: "O narode moj, zar vam 
nisam dao lijepo obećanje? Zar vam se vrijeme oduljilo, pa 
niste mogli pričekati...?" 

Ispunjen srdžbom i teškom žalošću, Musa, u bijesu, uhva- 
ti za bradu brata svoga Haruna: "O, Harune, što te je priječilo, 
kad si ih vidio da su zalutali, da sa mnom nisi pošao? Zašto 
nisi moje naređenje poslušao?" 

A Harun u bolu odgovori: "O sine majke moje, ne hvataj 
me za bradu i za kosu moju! Ja sam se plašio da ti ne rekneš: 
"Razdor si među sinovima Izraelovim posijao i nisi postu- 

pio onako kako sam ti rekao! Narod nije nimalo do mene 
držao i umalo me nije ubio: nemoj da mi se svete dušmani i 
ne smatraj mene jednim od onih koji su se prema sebi ogri- 
ješili?" 

"Gospodaru moj" - zavapi Musa — "oprosti meni i bratu 
mome i učini da budemo pod okriljem Tvoje milosti, Ti si od 
milostivih najmilostiviji!" 

Zbog grijehova koje su prema Bogu učinili, Allah odluči: 

Četrdeset godina oni će zemljom lutati, jer će im Sveta 
zemlja zabranjena biti, a ti ne tuguj za narodom griješnim!" 

Između riječi biblijskih i riječi kur'anskih, u slikama što su 
navirale i gasile se, u mahu vidjeh uzvišenog Poslanika Musu: 
u zaklonjenom kutu tabora, u osami, sjedi i plače. I vidim 
nekog mladića kako mu prilazi bez riječi, i sjeda uz njegovo 
bedro. Možda je to Jošua i možda mu Poslanik upućuje ove 
riječi: "Pođimo, uz pomoć Božju, do čovjeka koji ima znanje 
veće od mojega, pa da, znanjem i mudrošću osnažen, iznova 
stanem pred svoj narod" 

U tom mi trenutku neko dodirnu rame. Osvrnuh se i 
spazih onoga brkajliju iz turbeta, mog prevoditelja slučajno- 
ga. Reče mi: 

- U kur'anskoj suri Pećina, zabilježena je Musaova potra- 
ga za čovjekom koji znade više od njega. 

Znao sam tu suru, ali se u njoj ime Hidr ne spominje. 
Tako kažem čovjeku. A on: "To je istina, ali muslimani vjeru- 
ju da je riječ o Poslaniku imenom Hidr!" 

To narodno vjerovanje ispisano je na ploči učvršćenoj za 
stijenu, a stijena je biljeg mjesta gdje se susreću dva mora... 

Musa reče momku svome: "Sve ću ići do mjesta gdje se 
sastaju dva mora, ili ću dugo, dugo ići.." 

I kad njih dvojica stigoše u lađi do mjesta na kojem se ona 

sastaju, zaboraviše na ribu svoju, pa im ona u more kliznu. A 
kada se udaljiše, Musa reče momku svome: "Daj nam užinu 
našu, jer smo se od ovoga putovanja umorili? 

"Vidi" - reče on — "kad smo se kod one stijene svratili, ja 
sam zaboravio onu ribu - pa, šejtan je učinio da je zaboravim, 
da ti je ne spomenem - mora da je ona skliznula u more, baš 
čudnovato!" 

'E, to je ono što tražimo!" - reče Musa, i njih dvojica se 
vratiše putem kojim su došli, i nađoše jednoga Našeg roba 
kojem smo milost darovali i onome što samo Mi znademo 
naučili. I 

(Moguli te pratiti" - upita Musa — "ili da me poučiš onome 
čemu si ti ispravno poučen?" 

"TI sigurno nećeš moći sa mnom izdržati" - reče upitani 
— "ai kako bi izdržao ono o čemu ništa ne znaš?" 

Musa obeća da će izdržati i da mu nikakvo pitanje nikada 
neće postavljati. I njih dvojica krenuše. I kad se u lađu ukrca- 
še, otisnu se daleko od obale, a onaj čovjek stade bušiti lađu. 

Zar je probuši da potopiš one koji na njoj plove? Učinio si 
doista nešto vrlo krupno!" - viknu Musa i prekrši obećanje. 

(Ne rekoh li ti ja da ti, doista, nećeš moći izdržati sa 
mnom?" 

" "Ne karaj me što sam zaboravio" - reče Musa — i ne čini 
mi poteškoće u ovom poslu mome!" 

I njih dvojica ponovno krenuše. Uđu u neki grad, i kad u 
tijesnu sokaku susretnu nepoznata dječaka - tajanstveni ga 
čovjek ubije. Musa, zgranut, krikne: 

"Što ubi dijete bezgriješno, koje nije nikoga ubilo! Učinio 
si, doista, nešto vrlo ružno!" 

"Prekršio si dogovor još jedanput. Govorio sam ti da 
nećeš izdržati - pa se sada okreni i ostavi me!" 

Ali Musa ponovno stade zaklinjati čovjeka neka ga ne 
tjera od sebe, govoreći: 

"Ako te i poslije ovoga za bilo što upitam" - reče — "onda se 
nemoj sa mnom družiti. Eto, opravdao sam ti se!" 

Čovjek mu dopusti, pa nastaviše put. Došavši do jednoga 
grada, zamoliše njegove stanovnike da ih nahrane, ali ih oni 
odbiše ugostiti. Šetajući gradom, naiđoše na jedan zid koji 
tek što se nije srušio, pa ga neznani Musaov sudrug prezida i 
uspravi. Musa se osmjehnu i reče: 

"Mogao si za djelo uzeti i nagradu" 

"Sada se rastajemo ja i ti" - reče onaj — "pa da ti obja- 
snim zbog čega se nisi mogao strpiti. Što se one lađe tiče, ona 
je vlasništvo siromaha koji radi na moru, i ja sam je oštetio, 
jer je pred nama bio jedan vladar koji je svaku ispravnu lađu 
otimao. Što se onog djeteta tiče, njegovi su roditelji vjerni- 
ci, pa smo se pobojali da ih neće na nasilje i nevjerovanje 
navratiti, a mi želimo da im Gospodar njihov, mjesto njega, 
da boljeg i čestitijeg od njega, i milostivijeg. A što se onog 
zida tiče, on pripada dvojici dječaka, siročadi iz grada, a pod 
njim je zakopano blago. Otac njihov bio je dobar čovjek, i 
Gospodar tvoj želi, iz milosti Svoje, da oni odrastu i izvade 
blago svoje. Sve to ja nisam uradio po svom rasuđivanju. Eto, 
to je objašnjenje za tvoje nestrpljenje!" 

Tako je rekao čovjek nadahnut od Gospodara svjetova, 
okrenuo se od Musaa i - nestao. 

U dalekom horizontu sada je sunce dopola zaronjeno. U 
izduženoj sjenci turbeta čuče starci. Ako se približiš, čut ćeš 
samo zveket zrnaca nanizanih u tespih, i riječi iz mudrih ajeta 
u kojima je sabrana duboka mudrost darovana ljudima. 

Pijesak, sipak i nestalan, škripi ispod mojih mokasinki. 
Stope koje, osvrnuvši se iza sebe, vidim jasne i duboke, do 

sutra će nestati. Mada će se sve izravnati, to neće značiti da, u 
jednom trenu u vremenu, ja zaista nisam bio ovdje. 

Da, pustinja je sinajska daleko od ovoga mjesta, ali ni 
moja kuća nije ništa bliža, dapače - dalja je. A ja sam ipak tu, 
o čemu zapisujem, kao što je i Musa bio na istom mjestu - u 
što se kune zapis utisnut u dubinu narodnog vjerovanja. 

ZELENI ČOVJEK NA IZVORU ŽIVOTA 


Skuplja se suton na samandaškoj plaži. Vidim zvijezde 
kako se ljeskaju u tisućama valova beskrajna mora sredoze- 
mnoga, i vidim prstenasto turbe, prebijelo i čudesno, što je, 
poput tajnovita letećeg tanjura, kružilo svemirom i spusti- 
lo se baš na ovo mjesto između dva neba, između žeravica 
bačenih u gluhu visinu i njihova odbljeska u vodi mora što 
se, eto, također ovdje, miješa s glasovima Orontesa, Rijekom 
života okruženom neumrlim mitovima i stalno prepričava- 
nim legendama. Asi nehri, kako su je nazvali Arapi, pa joj je 
ime i danas isto, prokopala je čudesnu i gotovo nevjerovatnu 
putanju svojemu koritu punom vode. 

Baci pogled na kartu zemljopisnu, i vidjet ćeš da je izbi- 
la u procjepu središnjih libanonskih planina i okrenula svoje 
zmijoliko tijelo, obrnuto svim rijekama tamošnjeg prostora, 
prema sjeveru! U nevjerovatnoj okomici ušla je u Siriju, a iz 
Sirije, gotovo pod pravilnim lukom od 90 stupnjeva, svrnula 
tok prema Turskoj, k brdima Amosa, gorovita vijenca pruže- 
na, poput stuba kičmena, od sjevera do krajnjeg juga župe 
Hatay, i ovoga mjesta tik do plaže krcate svetim mjestima! 

U udolinama Amosa, Asi nehri dijeli na pravilne polo- 
vice slavnu Antiohiju - Antakyu - i, gle!, ne nastavlja prema 
bliskom moru, nego se u nenadanu luku obrće jugu! K 
Samandažu! Na zemljovidu izgleda kao prevrnuto slovo U, 
kao da je zanemarila svaku logiku, potekla je, u inat, u supro-. 

tnim pravcima, kao nijedna druga rijeka! Rijeka koja teče, 
reklo bi se - uza stranu! 

Utječe na mjestu "gdje se sastaju dva mora". Kad je Musa- 
ovu momku skliznula riba (predviđena za objed) na tom 
mjestu - oživjela je i zaronila u dubine! Dotaknula je svojim 
tijelom vodu koja joj je vratila život. 

Ako su išta ljudi, od postanka svijeta, s toliko strasti i 
upornosti tražili - o čemu nas izvješćuju mitovi i legende - 
onda je svakako potraga za odgovorom na pitanje: Može li 
čovjek živjeti bez smrti, može li postati besmrtan? A u mito- 
vima je zapisan i odgovor: može! Treba učiniti samo jedan 
napor - stići prvi i napiti se na Izvoru Života, na Abu-hajatu. 
A postoji li Abu-hajat? I ako postoji, gdje je? 

U ranoj je mladosti i sami Hidr žudio za besmrtnošću. 
U plamenoj nadi da će pronaći Izvor Života, pitao je svako- 
ga koga bi susreo: "Reci mi gdje je Abu-hajat?" Ali niko nije 
znao gdje je Izvor Života. Hidr je lutao svijetom, ne gube- 
ći nadu da će ga jednoga dana i pronaći, napiti se na njego- 
vu vrutku i ostati do kraja svijeta. Jednoga dana, na nekoj 
prašnjavoj cesti, susreo je bjelobradog starca, derviša ispunje- 
na mudrošću. Hidr mu predade selam i zaputi se s njim. 

- Lutam po svijetu - reče Hidr - i neću prestati sve dok ne 
pronađem Izvor Života. Znadeš li gdje je, dobri starče? 

Starac je šutio. Hidr je ponovio svoje pitanje, ali je starac 
opet ostao nijem, kao da ga nije ni čuo niti razumio. Hidr 
pomisli: "Zna! Zna!" 

Starac nije bio obični derviš. Bio je Božji poslanik Ilyas, 
starozavjetni prorok Ilija. Ilyas je znao sve skrivene stvari. On 
je vidio stvari koje će nastati i događaje koji će se desiti. On je 
vidio budućnost Hidrovu. Rekao je: 

- Ne mogu ti otkriti tajnu, ali ti mogu pomoći. A poslije, 

poslije će biti što Allah odluči da će biti. Stani na moje stopa- 
lo, sklopi oči i odmah potom ih otvori... 

Hidr zaklopi očne kapke. Potom ih otvori. Pogledao 
je okolo sebe, ali to više nije bilo mjesto na kojemu je hip 
prije stajao: bio je prenesen u potpuno nepoznati kraj svije- 
ta. Stajao je na pješčanom žalu koji vidi prvi put. Tajanstveni 
starac reče: 

- Ostavljam te vlastitoj sudbini, a ona se ne može izbjeći. 
Potom iščeznu. Kao slika koja se razišla u zraku. 

Mit kaže da je to bilo ovdje, na ovom žalu, na mjestu koje 
su ljudi obzidali kružnom građevinom. Hidr se osvrnu lijevo, 
pa desno, ali nikoga ne vidje. "Trebam li pričekati sudbinu 
ili joj krenuti u susret" - mislio je. "Trebam li joj se pokoriti", 
pitao se, ili se s njom boriti?" Iznenada spazi u daljini grupu 
ljudi na udaljenom kraju morske obale. Grupa se kretala 
prema njemu. Kad mu se približila, Hidr razazna nekoliko 
krupnih, stasitih, jakih mladića. Na ramenima im je nosiljka 
draguljima i svilenim zastorima ukrašena. 

- Kamo idete? Koga nosite? - pitao ih je. 

- Ej, mladiću - reče jedan - tužnu priču mi nosimo u Zlatnoj 
nosiljci. Kći kralja našega nosimo, princezu našu prelijepu... 
A ove djevojke iza nas, zaplakane i neutješne, sestre su mlađe 
njezine... 

- U brdu iza ovog brda - kaza onaj mladić - jedna je spilja 
i u spilji grdna aždaha. Nastanila se, od davnine, u tamnoj 
pećini. Glavom je zaklonila našu vodu, i tako će je držati, 
presječenu, sve dok joj kraljevnu-kurban ne donesemo. Ej, 
tugo! Sada je reda da joj najljepšu predamo... 

Hidr se maši svojega mača, ali momci povikaše: 

- Ne idi s nama! Ne uplići se u ono što je propisano kobnim 
udesom!... Mnogi je slavni junak tamo glavu ostavio - doda- 
doše. 

Ali Hidr nije odustajao. "Svoju vlastitu sudbinu ne mogu 
izbjeći", mislio je idući prema strašnom mjestu. Obala im je 
ostala za leđima. Išli su usporedo s rijekom Asi. A onda zađoše 
među gore... Najposlije, spaziše sjenovitu spilju. Momci hitro 
spustiše nosiljku u blizini tamnoga otvora i pobjegoše u silnu 
strahu. Samo je Hidr ostao, i lomna djevojka stegnuta srca. 
Hidr se prikrade strahovitom stvorenju: u hipu nenadanu, 
silovitim zamahom zarinu oštricu mača pravo u aždahinino 
srce! Aždaha pomisli: "Kad bi me samo još jedanput udario, 
sigurno bih umrla!" Mislila je da niko ne razumije njezina 
jezika, ali je Hidr bio obdaren znanjem koje Bog daje onima 
koje odabere svojim poslanicima, pa je razumio i jezike živo- 
tinja. Imao je i hamajliju koja ga je štitila, tjerajući svako zlo 
daleko od njega. 

Hitro je još jednom zamahnuo i zarinuo sječivo u ružnu 
tjelesinu. Aždaha stade ispuštati svoju zlu dušu. Prevrtala se i 
koprcala po tlu, rijući zemlju pod sobom. Tako je sama sebe 
ukopavala u vlastiti grob, tonući poput svakog zla. Zadnjim je 
trzajem lupnula glavom o unutrašnji zid stijene, pa se stijena 
rasprsnula i iz te raspukline - šiknula voda! 

"To je Abu-hajat.." - Hidru se pričini da čuje glas onog 
bjelobradog derviša. Munjevito pritrča pukotini i u stisnute 
dlanove uhvati vode i napije se. 

"Ko se prvi napije vode iz Abu-hajata, postat će besmr- 
tan!" - iznova je čuo riječi koje su ga pratile cijeloga života. 

Hidr je napokon postao besmrtan. U tom su trenutku 
njegove misli potekle na sve strane, obuhvatajuću sve vidljivo 
i nevidljivo, dostupno jedino onima koji će sjedjeti s desne 
strane Gospodara svjetova. 

Voda iz novog izvora otjecala je u slabašnu potočiću, 
tražeći vlastiti put do rijeke Asi. Utjecala je u nju i zajedno 

s njom miješala se s morem na mjestu Madžma al-Bahrein. 
Tamo gdje se dva mora dotiču, ali se ne miješaju. 

Svaki će vam turistički vodič u Hatayu, uvlačeći glavu u 
ramena, priznati: "Brojna su mjesta u ovom dijelu Anadolije 
čiji stanovnici tvrde da je baš njihov kraj mekam, tj. mjesto 
posjeta uzvišenoga Hidra..., prepravljajući mit i prislanjajući 
ga slavi svojega rodnoga mjesta! U šali predlažemo da bi se 
cijeli kraj trebao preimenovati i nazvati - Hidrstan? 

U gradu Amasyi je Hidr-Ilyasova džamija, u gradu Deni- 
zli znano je mjesto obilazaka Hizirlik Sultan, a takvo postoji 
i u Kutahiyi - cijelo jedno brdo imenovano je Hizirlik Daži. 
Tamo ćete naći i tekiju Hizirlik, a istoimena se nalazi i u Edir- 
neu. Hidrove stijene su u Giresenu... i tako dalje i tako dalje. 

Status Hidrove osobe dvojak je među vjernicima: jedni 
ga ubrajaju među vjerovjesnike, a drugi tvrde da ima položaj 
hazretlije, opisane imenicom veli. Hidr, neki su mi tumačili, 
nije njegovo ime, nego odrednica koja upućuje na njegova 
svojstva: onaj koji ozelenjava. Vjeruje se da je svako mjesto na 
tlu dotaknuto njegovim stopalima, ozelenjelo raslinjem, da je 
svako mjesto na koje je sjeo - zatravilo, te da je svaka stijena 
na koju se naslonio, obrasla mahovinom! A pravo mu je ime, 
kažu narodne inačice, Ilyas! Međutim, brojnije su one koje 
odjeljuju tog biblijskog Poslanika (Iliju) od Hidra, ali ujedno 
tvrde da se njih dvojica nikada ne pojavljuju odvojeno, nego 
da su vazda zajedno! 

U mitološkim kazivanjima spominje se i zeleni kožuh 
kojim je Hidr zaogrnut. Tefsir tu činjenicu objašnjava i razrje- 
šava simbolikom oživljavanja prirode, jer je zeleno zapravo 
- život. S tim bi se tumačenjem zacijelo u potpunosti složili 
Chevalier i Gheerbrant, koji, među ostalim, tvrde: "Zastava 
islama je zelena i ta boja za muslimane predstavlja zname- 

nje spasenja i simbol svega najvišeg blaga, materijalnog 
i duhovnog, na prvom mjestu obitelji: kaže se da je ogrtač 
Božjeg poslanika bio zelen i da su se poda nj sklanjali njegovi 
potomci - Fatima, njegova kći, Ali, njegov zet, i njihovo dvoje 
djece Hasan i Husein, koje zbog toga nazivaju četvoricom pod 
ogrtačem... A s večeri, pošto su obavili svoju posljednju moli- 
tvu, nomadi se prisjećaju čudesne priče o Hidru, Hizru ili al- 
Hidiru, Zelenom čovjeku" 

Hidr je zaštitnik putnika, on utjelovljuje Božju providnost. 
Predaja kaže da je sagradio svoju kuću na krajnjoj grani- 
ci svijeta, na mjestu gdje se dodiruju dva oceana, nebeski i 
zemaljski; on, prema tome predstavlja mjeru ljudskog koja 
određuje jednaku udaljenost i od uzvišenog i od niskog. 

Onaj ko susretne Hidra ne smije mu postavljati pitanja, 
mora se pokoravati njegovim savjetima ma koliko se neobi- 
čnim činili. Jer Hidr, kao i svaki pravi upućenik, ukazuje na 
put istine koji se ponekad čini posve besmislenim... 

O njegovu porijeklu, baš kao i u turskim predajama, autori 
širim uvidom u brojne usmene oblike, bilježe: "Porijeklo mu 
se ne zna pouzdano. Po nekima je on Adamov sin, prvi od 
proroka, i kažu da je iz potopa spasio leš svoga oca. Po drugi- 
ma rođen je u nekoj pećini - to jest iz vagine same zemlje - i 
preživio je i izrastao zahvaljujući mlijeku neke životinje, prije 
nego što je stupio u službu nekog kralja - koji, očito je, jest sami 
Bog ili Duh. Kršćani će, neosporno, u Hidru prepoznati broj- 
ne osobine koje pučko-kršćanska mitologija pripisuje svetom 
Jurju. Mnoge usmene pjesme o "Zelenom Jurju" pjevaju se 
diljem kršćanskog svijeta. Bezbrojne su freske i skulpture koje 
predočavaju silovitu borbu "sv. Jurja dok ubija zmaja"... 

Zeleni se čovjek pojavljuje u proljeće. Mjesto sastanka sa 
svojim nerazdvojnim sudrugom Ilyasom, morska je obala. I 

jedan i drugi tom su zgodom obučeni u bijele halje. U danu 
njihova sastanka muslimani se masovno okupljaju i prosla- 
vljaju njihov dolazak. To je početak novoga doba, nove sezo- 
ne, u našim balkanskim zemljama poznat kao Jurjevdan - 
Đurdevdan. 

Po jednom vjerovanju, Hirdovo je "stalno mjesto borav- 
ka" u Jeruzalemu, El Kudsu. Svakoga petka, priča se, Hidr 
klanja džuma namaz u nekoliko džamija istodobno, a najra- 
dije u mekkanskoj i jeruzalemskoj. Nerijeto, jer mu je tamo 
najdraže, obavlja namaz u mesdžidu koji je podigao sam 
Božji poslanik Muhammed na putu između Mekke i Medine, 
u selu Kuba. 

Četiri Božja poslanika, po islamskom vjerovanju, nisu 
nikada umrli. To su Idriz (Henok) i Isa (Isus), koji su na nebu; 
to su Hidr i Ilyas - oni su na zemlji. Hidr je najčešće negdje 
na morskim površinama i znameniti je zaštitnik mornarima, 
a Ilyas, jašući konja od svjetlosti, na kopnu. 

Još stojim na stajalištu minibusa: pada mrak po meni, po 
plaži, ispunjava prostor između mora i neba. Samo se bijeli 
ograđeni mekam, mjesto do kojeg je Hidr dopratio predivnu 
kraljevnu, vrativši je u život, i na kojemu će, u jutru koje će 
svanuti, održati sastanak udešen u Božjim kancelarijama - s 
Musom i njegovim nasljednikom, Jošuom. Dakle onim koji 
će uvesti Židove u Obećanu zemlju. 

Vozač me doziva, i ja ulazim u dolmuš znajući da priča 
nikako nije gotova. Na nestalnoj površi pijeska ispisana je još 
jedna mitska priča. Ako se bolje zagledam u nit koja spaja 
kopno i more, možda ću primijetiti čovjeka koji izlazi iz utro- 
be goleme ribe. Junusa, kako ga zapisuje muslimanska Knji- 
ga, ili Jonu - po biblijskom kazivanju. 

Minibus se pokreće, a ja uporno zagledam u dubinu tame 
rasprostrte po pijesku i po moru već nevidljivu. 


129 


Ima li koga? 

Sklopljenih očiju, ipak, čovjek nije sam. Probijajući se 
kroz rajsko raslinje, vraćam se slavnom gradu Seleukovića, 
ispunjenim duhovima, onim rođenim prije njega i onim 
rođenim nakon njega. 

SJENA VELIKOG PRISUĆA, JAHJA A. S. 


Podnožje gorja Amosa blago se rasprostiralo u nježnu 
valovitu nizinu, koju je doticalo samo more. Držim u ruci 
Hirriyet. Na naslovnici, iznad fotografije Magarcika, piše da 
je danas 1. temmuz 1990., 1. jula, novac je na samom kraju, 
požuri Ibrahime, govorim, vrijeme ti je povratku! 

Jest, vozač klimavog dolmuša, brko od puno briga, hitro 
je iskočio iz vozila i rekao: "Sada si stigao, nema dalje, iza 
onog voćnjaka samo je veliko more..?' 

Ime sela, Magarcik, izgleda da u sebi govori o nekoj 
šupljoj stijeni, a takva je uvijek tajna. Blizu moru, u nabo- 
re propadajućeg gorja, uvućen je Magarcik zajedno s bašća- 
ma, bijelim kućama u bujnu raslinju, umiven mirom i ispu- 
njen s bezbrojnim, raskošnim stablima oleandara s tisućama 
nježnoga cvata! 

Kako je ovo selo izgledalo u doba koje graniči sa samim 
zaboravom, sa onim dobom koje možemo doseći samo histo- 
rijskim zapisom iz davnine, s jezgrom legende iz koje nam se 
može javiti glas istine, ili pak odbljeskom mita koji možda 
neme ništa u sebi, osim energije što grije cijeli svijet — želje 
1 nade lomna čovjeka? S čim bi, s kojom bi građom, sam i 
nezaštićen, inače, ispunio neku svoju budućnost? 


Za turbe o kojem sam se raspitivao, znala je nailazeća 
gospoda, blaga pogleda, ljupkog akcenta koji je tražio odgo- 

varajuće turske riječi. O vratu joj je ljeskao zlatni križić. "Isa? 
Pitajte za njega..?, rekla je dodoveći me do ulaza u vrt gusto 
ispunjen stablima zerdelija. I tu se rastadosmo. 

U dubini vrta spazih kuću bez vrata, zapravo bez cijeloga 
zida, četvrtog, u kojem će jednoga dana biti, zacijelo, i kućne 
dveri. U jednom trenu pomislih da je za potrebe neke filmske 
ekipe sagrađena ta kuća bez zida, bez vrata koja nisu ni treba- 
la kući koja nema zida. A onda me zapljusnu iznenađenje: u 
golemoj sobi sklopljenoj od tri duvara, u praznoj, vidjeh kauč, 
na kauču leži žena, postarija, i tako, ležeći, razgovara s peto- 
godišnjim dječakom. Izgovarala je cijele slapove žuborećeg 
govora koji je, s vremena na vrijeme, dobivao na ubrzanju, 
ili na oštrini, pa onda se opet prelijevao u brižnost i nježnost 
koja i mene, u jednom hipu, povrati u udaljeno krilo davno 
umrla mostarskog djetinjstva i drage, nezapamćene nene u 
njemu. 

Isa bey ile konušmak istiyorum..!' - izgovorih ne glasom 
molbe, nego ostarjelim glasom unuka iz daleke zemlje (da bih 
želio razgovarati s gospodinom Isom). Isom domaćicom. 

Žena se prenu kao iza sna, povuče plahtu do brade i 
zagalami, išareteći oknivenim prstima da se odmaknem, da 
produžim niz vrt, samo da se udaljim i ostavim je, da je se 
okanim! 

Dječak mi međutim pritrča i ja mu pokazah naslovnicu 
turskih novina s turbetom. Dječak se zacenu od smijeha i 
upre malim, malim kažiprstom na čovjeka s kačketom što je 
pozirao pred naslikanim časnim mjestom. 

- Benim dede! Benim dede! — vikao je kroz smijeh, gotovo 
do zacenutosti, pokazujući svoga dragog djeda. 

- Povedi me k svome djedu... - zamolih švrću koji se rado- 
vao već i liku svoga jedinog djeda. 

Dječak me odvede u dubinu travnatog dvorišta. U dvorištu 
spazih ono što sam tražio: zdanje od bijelih betonskih zidova 
i ravnoga betonskog krovišta, pa kupolom, pa srpom metal- 
nog mjeseca na vrhu! Ispred ulaza podignuta je i sa dva stuba 
poduprta ploča, poput trijema... Da, to je to. I baš tada, evo ti 
djeda dječakova! Ali, avaj, baš se ništa nismo mogli sporazu- 
mjeti: govorio je arapski, kao i većina ovdašnjih seljaka. Ali, 
pametni dječak dovede svog babušku, svog mladog tatušku, pa 
on sve prevede, i sam dodađe sve što se priči dodati trebalo! 

Na mojim fotografijama vide se baš sve tri generaci- 
je, pred onim što su sami otkrili i svijetu pokazali. A svijet 
dolazi! Dolazi sa svih strana u Mašarcik, u ovaj vrt, u turbe 
koje su izgradili Turci sirijskog porijekla. A ko najviše dolazi? 
Najviše dolaze muslimani, kažu mi. 


-Na ovom mjestu, prije nego se naša porodica nastanila na 
njemu, bilo je dovište, čudesno mjesto okupljanja svih koji u 


Turbe na zemlji iz koje je izviralo svjetlo 

Jednoga Boga vjeruju..?, kazao je dječakov djed. "A sa Atatir- 
kom, nekako prestadoše..!?, starac spusti glas, a sin nastavi: 
Tada je njegov otac, kada se ovdje utvrđivalo što će pripasti 
Turskoj a što Siriji, kupio ovaj cijeli zemljišni kompleks..., ne 
znajući šta je sa zemljom kupio..." 

A kupio je ijedan mezar! Zaboravljeni mezar, koji se vrati 
u sjećanje naroda kad popusti Atatiirkovo strogo vrijeme, 
kad se ljudi poćeše kretati i kad obnoviše vjerovanje koje traži 
svoje nade i svoje želje. 

"Počelo je tako što smo u neko doba viđali svjetlo što je iz 
zemlje izlazilo..?; kazivao je asirski potomak. "Starci su nam 
rekli da mjesto ogradimo, da je stara predaja potvrdila da su 
nekoć Rimljani, u gluho doba, ovdje pokopali, baš ovdje — na 
tajnom mjestu, ostatke ubijenog Jahje, Božjega poslanika... Ja 
sam i sam u nekoliko navrata vidio svojim očima kako izbija 
ta svjetlost, poput žara, iz zemlje.."? 

Dugo je mezar bio zaklonjen ogradom, a prije četiri godi- 
ne nad njim su izidali zdanje koje sada zajedno obilazimo. 

Za razliku od novinske fotografije (na kojoj je prikazana 
svečanost u punom jeku: mezar je zastrt čohom izveznom 
ajetima a cijelom čohinom površinom poredeno je desetine 
malim zdjelicama svakovrsne hrane, slane i slatke, činija S 
grožđicama i bombonama, sa sjajnim cvjetnim dekorom!), 
sada je sve bilo prazno i pusto. I hladno. Mezar je bio položen 
uzduž četvrtaste odaje, izliven u betonu poput plitkog sandu- 
ka s nešto širom bazom, s dometnutim, kratkim bašlucima 
iznad glave i ispod nogu. 

Živa je istina da je ovo mjesto postalo mjesto hodočašća 
kršćanima i muslimanima, i u to me ne uvjerava samo novin- 
ski članak niti moj dolazak. I po stoti put sam se na ovom 
mjestu uvjerio što je ljudima važno: poticaj koji pokreće 

Mezar Jahaja a.s. 


njihovu misao, njihovo sjećanje (podjednako vlastito koliko 


i naslijeđeno). 

Zaista, uzbuđujuća je snaga uvjerenja koju baštinimo: Jahja! 
Ime koje nije postojalo, sve do trena kad je Božjom milošću 
začeto tijelima Zekerijja, čije su "kosti već (bile) oronule i glava 
osijedjela" i njegove žene nerotkinje — 0 čemu svjedoči Gospo- 
dar svjetova u Časnom Kur'anu. "To je Meni lahko", šapnuo je 
Svevišnji Zekerijju kad je pokazao sumnju da bi mogao dobiti 
sina. I tebe sam ranije stvorio, a nisi ništa bio." 

Zekerijja je povijesna osoba iz roda Jakubova, "iz doba 
Heroda, kralja judejskoga", kada je Palestinom vladao rimski 
car August. Žena Zekerijjeva zvala se Elizabeta, a sestra joj 
je bila, kaže Indžil, Merjema. Kada je zatrudnila Elizabeta, 
zanijela je i čista Merjema, bezgriješno, voljom Gospodara 
svojega, ponijela je onoga koji će donijeti "vijesti radosne" 
Isaa alejhis-selama. 

Jednoga je dana Merjema posjetila sestru, pa čim uđe u 
kuću Zekerijjinu, i tek što joj sestra pozdrav začuje, zaigra dije- 
te u njezinoj utrobi! Božjim je emerom, Božjim je posredova- 
njem dovedeno u najtješnju vezu sa sudbinom onoga ploda 
što bi u Merjemi, a za koje još niko na svijetu nije znao! 

A kad je dijete Zekerijjevo bilo rođeno, dadoše mu ime 
Jabja, ime koje je najavio Džebrail, kazavši da se čuvalo za 
njega i da ga prije toga niko od ljudi nije nosio. Kad kršća- 
ni kažu: Ivan (Krstitelj), oni na Jahju alejhis-selama misle i o 
njemu govore. 


Kur'an-i Kerim snažno ističe važnost poslanstva koje je 
namijenjeno njihovom sinu, a same Božje riječi gotovo pršte 
od siline Božje nakane koja ga upućuje: "O Jahja, prihvati Knji- 
gu odlučno!" Božjim je ustima kazano: "Dadosmo mu mudrost 
još dokje dječak bio, i nježnost, i čednost, i čestit je bio i rodite- 
ljima svojim bio je dobar, i nije bio drzak i nepristojan" 


Biblijski zapis bilježi historijsko vrijeme: "Petnaeste godi- 
ne vladanja cara Tiberija, kad Poncije Pilat bijaše upravi- 
telj Judeje, Herod tetrah Galileje, Filip, njegov brat, tetrarh 
pokrajine Itureje i Trahonitide..:, Ivan, dakle Jahja a. s., nađe 
se u pustinji jordanskih pokrajina gdje je ljude upućivao na 
dobro, Božjim riječima nadahnut... "Ko ima dvije haljine, 
neka jednu da onom ko nema nijedne", govorio je. "Ko ima 
dovoljno hrane, neka je podijeli s gladnima", ponavljao je. 
Narod ga upita što im je činiti, a on reče da ne traže ništa 
više nego što im je određeno. A kad ga vojnici upitaše što im 
je činiti, reče im pejgamber Jahja: "Nikome ne činite nasi- 
lja, nikoga lažno ne prijavljujte i budite zadovoljni svojom 
plaćom?" A kad je rekao da on, Jahja, najavljuje dolazak 

"snažnijeg od sebe", dolazak samoga Mesiha, da "u ruci drži 
lopatu kojom će očistiti gumno svoje i skupiti pšenicu svoju, 
te da će pljevu sažeći ognjem neugasivom" dojaviše tetrahu 
što govori i kakve kletve zakrite javno izgovara, vlastodržac 
načuli uši. I reče se ono što je zlotvor, Herod, očekivao: Optu- 
ži Jahja, Božji poslanik, Heroda, da živi u bludu da ženom 
brata svojega, Herodijadom, onom koja je bratu njegovom 
rodila čuvenu ljepoticu Salomu. Herod ga baci u tamnicu i u 
njoj ga zaboravi. 

Ali ga nisu zaboravile Herodijada i njezina kći. Nisu 
mogle zaboraviti da ih je uhićeni Poslanik javno, pred naro- 
dom, žigosao "bludnicama otvorenim" 

A onda se desi ono strašno, zlokobno veče. Herod je 
obećao da će, na svetkovini, ispuniti želje onima koji radost 
njemu primaknu. Molio je Salomu, čuvenu plesačicu, da otple- 
še svoj znameniti ples. A ona je upitala: "Što ćeš mi dati ako ti 
se ples dopadne?" "Dat ću ti sve što sama poželiš! A svoju riječ 
neću nipošto poreći..? Herodijada je pogledala svoju kćerku, 
osmjehujući se rubom usnica. Onda je Saloma rekla: "Glavu 
ćeš mi dati, glavu Jahjinu!" 

Kada je završavala ples, Herod, opčaran, lagahno lupnu 
dlanovima i naredi, mada mu nije bilo drago, da se ispuni 
Salomina želja. Malo ih je bilo koji su vjerovali da će se to 
desiti, nego da će Herod i Saloma sve to u šalu obrnuti. Ali, 
sada je sve bilo kasno. Među zapanjene, među nasmijane, 
među omamljene, među pijane - unesoše rimski stražari 
golemu tepsiju, i glavu Ivanovu, glavu vjerovjesnikovu, na 
sredini tepsije! 

Možda se baš zbog toga jedan iskaz u Kur'anu Mudrom 
ponavlja, da se upamti: I neka je mir na njemu na dan kada 
se rodio i na dan kad je umro i na dan kada bude iz mrtvih 


po? 


ustajao 

I sad, što je pred nama, što znači nama ovo mjesto, 
nama koji idemo za pričom i poukom, ovaj mezar u turbe- 
tu potomaka Asiraca drevnih, u selu Magarcik, u podnožju 
gorja Amosa, u župi Hatay, nedaleko Samandaga načičkana 
snažnom memorijom?! Pitanja, bezbroj pitanja! Otkud ovdje? 
Zašto ovdje? Zbog kojih sve počinjenih nepravda prema 
ljudima — ovdje! Prije dva milenija, ovo je bila, bit će, gusta 
šuma. Skrovito mjesto. Negdje bi morala biti i spilja, skrovište 
koja je u značenju samog imena sela za koje, do jučer, nisam 
ni znao da postoji. 

Dječak, videći da odlazim a sluteći da me više nikada 
neće vidjeti, dočeka me na izlazu vrta. U ruci je držao golemu 
jabuku, veliku i rumenu poput oba njegova obraza. "Benden, 
sende!" - kliknu, što će reći u jeziku natucajućem — Od mene, 
u tebe! Nasmijasmo se velikom budućem čovjeku sa samog 
ruba Turske Republike. Djed mu spusti dlan na crnu svilu 


kose, povuče ga za nosić i podiže u naručje. Uvisinu, kamo će 
kasnije i sam doprijeti. 

U KONYI, MISTIČNOJ ZBORNICI 


Jednoga dana koji će doći opisat ću ti kraj u kojem ništa ne 
raste i niko ne živi. Desetinama kilometara autobus promiče 
kroz prazan prostor: da vozilo ne klizi odličnom cestom, ko 
bi vjerovao da ljudi ovamo uopće ikada dolaze, da su nekada 
dolazili - a jesu, jer, s vremena na vrijeme iznenadi nas kakva 
bajkovita ruina, poneko pročelje srednjovjekovna hana, uz 
cestu, s još nešto sačuvane ljepote od zelene keramike, neke 
šarenice od mozaika razbijena i ostavljena. 

Kraj postade još nestvarniji kad se približismo Slanom 
jezeru. Površina golema jezera, kojemu se nije vidjelo kraja, 
koji je nestajao u dubokoj daljini - ta površ bje nevjerova- 
tna: valovi ne postoje, ali si svjedokom pokreta vodene mase, 
guste i snažne, u boji koja se prelijeva od ružičaste do potpu- 
no bijele. Obala je bijela, zasuta golemim naslagama soli, pa 
cijeli prizor postaje kao izrezana slika nordijskog krajolika, 
isječena i na ovo mjesto prebačena i zalijepljena. Niska su 
brda također bila u ružičastu i u sivu, u strašnim bojama koje 
se viđaju samo u snu. 

Pokraj mene je sjedila nježna Emiko iz Tokija i pitala: 

-Mislišli, Ibrahim Bey, da ćemo većjednomstići u Konyu...? 
Postala sam uznemirena..., ta je zemlja ispražnjena i tajnovita, 
bez sjenki, bez travki i stabala - zemlja za pustinjake i mistike. 
Tada sam se prisjetio dviju stvari koje su mi ostale na stolu, 
u mom zagrebačkom domu dvije tisuće kilometara dalekom 

od Slanog jezera na ovoj visoravni među Ankarom i Kony- 
om, sjetio sam se male brončane figure mevlevijskog derviša 
u zanosnu plesu, i knjige pokraj nje, što je intervencijom Joze 
Laušića dobih na recenziranje - Antologije sufijskih tekstova. U 
tom netom prošlom vremenu ni slutio nisam da ću se naći na 
vratima sufijske prijestolnice, slavnoga reda mevlevijskog, baš 
onoga derviša koji se okrećući u krug penje do svoga Gospo- 
dara, do svog Ljubljenog u kojem će poništiti jezgro vlastita 
bića. Radujem se mjestu na kojem je napisana Mesnevija, časni 
tekst voljenog Dželaluddina Rumija Mevlane. 

Dok autobus pročešljava onaj dio grada koji je vrijeme 
gradilo i razgrađivalo, gdje su ulice upravo toliko široke da 
je naše vozilo dodirivalo rubne zidove na naš užas da će se 
zaglaviti i da nikad više neće izaći - ja sam sklapao oči, u 
duhu pokušavajući uloviti snimku one stranice iz Antologije 
sufijskih tekstova Eve de Vitray Meyerovitch, želeći iznovice, 
umjesto svake molitve, provući kroz misli Rumijevu Para- 
bolu o slonu. Spor o njegovu obliku i opisu. Kad već ulazim 
u prostor gdje su naslagana stoljeća jedno na drugo, relegije 
jedna na drugu, ljudska uvjerenja i ljudske iluzije i ljudske 
žudnje - a od svega je tako malo ostalo, neka uđem s pjesmom 
od sedam stotina pedeset godina i mislima koje ne stare: 


Indusi su bili doveli jednog slona; izložiše ga u mračnu 
prostoru. 

Više osoba, jedna za drugom, uđe u mrak da ga vidi. 
Kako ga ne mogahu vidjeti očima, opipavahu ga rukom. 
Jedan položi ruku na slonovu surlu i reče: Ovaj je stvor 
poput vodovodne cijevi?" 

Drugi ga dodirnu za uho: učini mu se slično lepezi. 
Uhvativši ga za nogu, treći izjavi: "Slon ima oblik stupa." 

Položivši mu ruku na leđa, sljedeći reče: "Zapravo, taj 
slon je poput prijestolja." 

Tako, svaki put kad bi netko čuo neki opis slona, 
poimao ga je prema dodirnutom dijelu. 

Tvrdnje su im se razlikovale, već prema tome što su 
zamijetili: jedan ga je nazvao dal, drugi elif. 

Da su bili opskrbljeni svijećom, njihove se riječi ne bi 
razlikovale. 

Oko opažanja jednako je ograničeno kao i dlan ruke koja 
ne može obuhvatiti njegovu (slonovu) cjelinu. 

Bit mora je jedno, morska pjena drugo; ostavi pjenu i 
gledaj bit mora. 

Danju i noću, dolazeći iz mora, miču se mjehurići pjene; 
ti vidiš pjenu, a ne more. Kako je to čudno! 

Sudaramo se jedni o druge poput barki; oči su nam 
zaslijepljene; a voda je ipak bistra. 

O ti, što si zaspao u barci tijela, vidio si vodu; razmišljaj 
o Vodi nad vodama. 

Voda ima Vodu koja je potiskuje, duh ima Duha koji ga 
poziva. 


Tako sam se iznenada našao u Kongyi! Još iz ranog djetinj- 
stva nosio sam dvojni odnos i prema gradu koji nikako nisam 
mogao zamisliti dok bi izranjao iz majčinih pripovijedanja, 
i prema samom imenu što je škakljalo podsmješljivu stranu 
dječjeg bića. Majka bi - neka je mir njezinoj duši - gotovo sve 
bajke završavala nedefiniranom "preciznošću" bajkina loka- 
liteta: "Sve je to bilo u Konyi ili u Samari" 

Konya ili Samara bila su imena za daleke daljine nepozna- 
te Mostarcima i Hercegovcima. "Konj-ja - konj-ti!" - s druge 
strane, bio je povod naivnu dječjem zadirkivanju, razlog duši 

izrugivačkoj da se za časak javi i razvije svoje zastavice beza- 
zlene zloće. 

A Konygya je zaista staro i slavno mjesto! Oni koji poput 
djece predano i iskreno rekonstrukcijom obnavljaju povi- 
jest, oni koji strpljivom odanošću lopaticama i metlicama i 
nježnim pahalicama iskapaju zemlju, čiste vrijeme upisano u 
pronađene pločice, brišu prah s pismena - poruka iz prohu- 
jalih ili paralelnih godišta, oni nam vrlo uvjerljivo dokazuju 
povijesnu puninu onog ajeta koji kaže da će neki narod biti 
uništen, jer sam radi na svojoj propasti, a da će na njegovo 
mjesto biti doveden drugi narod. 

I zaista, Konyaiicijeli vilajet koji mu pripada, očituje primjer 
stalnih promjena, dolazaka naroda, odlazaka naroda, potiski- 
vanja naroda, nametanja jezika i pisama zatečenim narodima, 
porobljavanja naroda, uništavanja i samouništavanja naroda - 
i ispunjavanja volje Božjeg ajeta - dovođenjem drugog naroda 
na mjesto onih koji ga nisu dovoljno obožavali. 

Lice Konye izvire iz zemne prašine, otkopano i muzejski 
pedantno numerirano i po vremenitim odsjecima poredano 
i vrednovano, eto, to lice govori rječitom zbijenošću razno- 
rodnih poruka: Tu smo u vertikali od sedam tisuća godina, 
ovdje smo ponekad stariji od grobnica faraona misirskih, 
imali smo kraljevstva s idejama o božjem jedinstvu tisuću 
godina prije objave Mojsijevih poruka. 

Eknatanova misao koja mu je iskopala u istoimenom 
gradu Eknatonovu horizontu, došla mu je iz bliskih nam 
krajeva kroz Nefertitino šaputanje, baš "one koja je najljepša", 
pod ovim je nebom bila - djevojčicom! 

Kakva historijska slagalica! Predmeti iz Paleolita i Neoli- 
ta, iz Brončanog doba koje je razorilo Troju iz puno dubljih 
razloga od onih koje navodi dobri Homer, Vidio sam u 

Ankarskom arheološkom muzeju ljepotu izradbe tajnovitih 
ruku Hetita, pehare od glinice stare 3000 godina i nevjeroja- 
tnog jelena-stijeg! - izrezana iz bronce! On ima glavu, rogove 
i prstenaste uloške od elektrona - mješavine zlata i srebra - i 
prastar je taj jelen-stijeg, stariji od naroda kojem je pripadao. 
On je ostao, a naroda više nema. 

Kakvu su ljepotu pridodavali svijetu u kojem su živjeli i 
svijetu koji će doći, a u kojem oni neće biti - vidljivo je po 
mjestima gdje su sve hetitski predmeti pronađeni i po trajno- 
sti koja ih je uvodila i u naslijeđe budućeg vremena. Dugo- 
kosi Ahajci, razarajući Troju i razbijajući zidove u potrazi za 
riznicom, usput su na gomilu ratnog plijena bacali i predmete 
ukrasne i predmete nehelenske izradbe, predmete marljivih i 
senzibilnih Hetita. 

Zanimljivo je da su brojni hetitski izraci pronađeni i u 
dalekom kraju, u staništima dalekog naroda, Etrurščana 
tajnovitih! Nije li ipak Vergilijeva Eneida barem malo u pravu 
kad nas nagovara da povjerujemo da su iz Troje izbjegli stano- 
vnici - zapravo potonji Etrurci?! Jer - Trojanci - živeći u "Iliju 
slavnom širokih ulica", fu napučenu gradu" - govorili su, kaže 
Homer, i "jezicima nerazumljivim".. 

Grčka je kultura mljela ono što je prvo poravnala vojna 
sila i konjsko kopito. Hetitska klinasta pismena zapamtila su 
ime grada i predala ga narodu frigijskom u obliku Kawania. 
Malo potom će biti u kraljevini Lidiyi — sve dok ne dođoše 
Perzijanci koji će sve do Dardanela pritegnuti u svoju carsku 
kočiju, prikloniti svom carstvu golemom. A onda je došao 
junak Aleksandar kojeg smo u djetinjstvu uzdizali do samoga 
neba, onaj kojeg Turci zovu Buyuk Iskender. 

Tako smo ponovno učili povijest golemih želja velikih 
ljudi, a o narodima pokorenih zemalja baš ništa nismo stigli 

saznati. Dok su došli do naših novovjekih udžbenika, najpo- 
mnije su brisana imena njihova iz goleme knjige naroda, iz 
matičnika - pa se duplikati rodnih listova "nestalih naroda" 
traže i pronalaze posrednim i zaobilaznim načinima, tajnim 
stazama i bogazama. 

Noćima sam u Nevšehiru, Anamuru i u Ankari sanjao 
ljude za koje sam držao da su Hetiti, da su Frigijci, da su moja 
braća potonula u nekoj lažnoj Nuhovoj korablji vješto potu- 
renoj od bogova koji su se spustili nenajavljeno u tuđe vrtove. 
Jesu li odaslani od silnog Darija? Od prelijepog Aleksandra? 
Ili su to neprekinute kohorte rimskih imperatora? Dok nisu 
stigli prinčevi divlje energije i prodorne misli, ljudi Sivog 
vuka, oni iz turskog plemena seldžučkog, je li još ko ostao 
od naroda drevnih, osim Armenaca i Sirijaca i tankog sloja 
vlastodržaca prethodnih i potonjih, Grka i Rimljana? 

Iconium - tako su Rimljani popravili staro ime staroga 
grada u središnjoj Anadoliji. Uzdigli su zapravo Rimljani 
ovaj grad jer su, očito, vrlo brzo shvatili njegove zapretane 
duhovne silnice što su stoljećima ranije okupljale okolne 
raznorodne narode. Dali su mu zadatak da poveže pokraji- 
ne Istočnog Rimskog Carstva koje je odabralo put uspona. 
Iconium je 41. godine nakon Krista postao kopčom Cilicie i 
Galatie. A onaj Klaudije ("Ja, Klaudije"!), Iconiumu nadjenu 
ovakvo ime: Claudiconium! A Hadrijan imperator pridoda 
mu status kolonije i ime vlastito priši imenu grada: Colionia 
Aelie Hadriana Augusta Iconiensium! 

Autobus iz uskih ulica napokon izlazi na javu sunčana 
trga, parkirališta krcata malih i velikih vozila s raznih strana 
svijeta, osim s europskog istoka - ako se izuzmu Madžari! 

Ovaj je trg ugažen stopama ljudi koji su hodali po svijetu u 
potrazi za istinom, dajući u zamjenu zlato ili vlastite spoznaje. 

Između godina 45. i 49. iz Perge, iz današnje Antalije 
pune turista, pristigoše u Iconium, a preko Antiohije pizidij- 
ske, pristigoše dakle dva gospodina nepoznata. Oni stadoše 
u dan subotnji, u sinagogi sjedeći, zboriti baš ove riječi: I mi 
vam navješćujemo evanđelje: obećanje dato očevima Bog je 
ispunio, djeci, nama, uskrstivši Isusa, kao što je pisano u Psal- 
mu drugom: Ti si Sin moj, danas te rodih... - pa se po gradu 
stade šaputati o riječima blagosti i riječima uznemirenja. 

Kazaše: Mi smo Pavle i Barnab. 

Možda je baš tu stajala sinagoga koja je one davne iduće 
subote", kad se u nju natisnu i zgrnu sav grad želeći čuti riječ 
Gospodnju - podrhtavala od psovki Židova koji se usprotivi- 
še svemu što je Pavle govorio. 

Potom se građani Iconiuma podvoje: jedni bijahu za 
Židove, drugi za apostole. Pogani i Židovi sa svojim glavari- 
ma navališe da zlostavljaju i kamenuju apostole... 

Što su mogli uraditi nego pobjeći. U blizini su bili lika- 
onski gradovi Listra i Derba i ondje su do određenog dana 
navješćivali evanđelje. 

Ali - kao što kaže mudri ajet - u vjeri nema prisile: kršćan- 
ski se nauk širio poput požara, pa je rušio slabašna carstva i 
uklanjao jedne narode, a podizao druge. Iconium - taj latini- 
čno/latinski slog naskoro će prekriti ćirilica bizantskog cara 
Teodora - uz stari naziv Ikonij javljat će se i Konyiah. 

Vrijeme bizantsko i sada se prepoznaje u razlomljenim 
mozaicima, u stelama, u starostavnim knjigama drevnih 
svetaca, u sarkofazima razasutim po gradu i široj okolici. 
U nedalekim selima Šille i Karaman još postoje na svojim 
vlastitim temeljima, uzdignute i uspravne građevine, kule i 
samostan koji pamti dane kada su živi ljudi biblijskih stranica 
tražili zaštitu pod njihovim krovovima... 

Jedna trajna činjenica koja snaži svijet jest u riječi i akci- 
ji - u promjeni. Gibanja brojnih etnikuma prekritih carskim 
plaštem s ispisanim križem bizantskim - ubrzala su povijesnu 
kretnju, koja, zapravo, kao ni umjetnost, ne poznaje evoluciju 
- nego poznaje samo revoluciju! Promjenu! 

Ono što fascinira ljude svakako nisu spoznaje do kojih 
se dolazi putem logičkog promišljanja: fascinacija je bljesak 
mističnog, onostranog, predestinantnog. 

Konya je grad povijesne punine i mjesto vjerskog zanosa. 

Mnoge riječi koje su u zanosu izgovarali "opsjednuti", 
koji su najavljivali nova vremena i precizan raspored snaga 
budućnosti - ispunile su se dokraja! Apostol Pavle s nepore- 
civom snagom uvjerljivosti, ni trena ne sumnjajući u riječi 
koje navješćuju novi svijet, samo je najavio povijest koju će 
nasljednici, pedantni birokrati, jedino zabilježiti i arhivirati! 


U Konyi, u Mevlaninoj kući punoj meleka, nađoh se i ja, začuđen i opčaran 

A u ovoj je kući, u koju ćemo sada ući, sjedio čovjek i 
raspravljao s prijateljima prije gotovo punih osam stoti- 
na godina - o atomima! O atomima će znanost progovoriti 
kasnije, stoljećima kasnije... 

Dželaluddin Rumi još je tu, baš u lijesu koji se uzdi- 
že iznad drugih lijesova: poredani su jedan do drugoga, od 
ulaza u tekiju, pa uz cijelu desnu stranu dvorane u kojoj su 
nekoć, plešući uz zavodljive zvuke naja, pripremali svoje 
duše za blistavi put u nebo, u samo srce Jedinog i Jedinstve- 
nog. Lijesovi su prekriveni tkaninama od crnog, crvenog ili 
zelenog somota, izvezeni po cijeloj svojoj površini ajetima iz 
Kur'ana Časnoga, vezeni nitima svile, nitima izvučenim iz 
srebra i zlata. 

Pred lijesom od naroda obljubljenog Dželaluddina Rumi- 
ja neprestano je grupa vjernika, s riječima Božjim na usna- 
ma, muslimana koji se teško odvajaju od brončane ograde što 
ih dijeli od njegova zemnoga traga. 

Mladići i djevojke iz Francuske, crvenokosa gospođa iz 
Amerike, pa Talijani i Grci... - svi tiho promiču mevlevij skom 
tekijom. Glazba (naj, tambura i bubnjevi), ispisana derviškom 
rukom, sada ispunjava cijeli prostor, emitira se s trake koju 
ljudi u srcima raznose na sve strane svijeta. Ko je Dželaluddin 
Rumi? To je onaj čija je krilata ruka ispisala: 


Dođi, prijatelju, dođi ma ko ti bio 

- samo dođi! 

Vjerovao u idole ili bio obožavatelj vatre, ili bio bezbožnik 
- Ti svejedno dođi! 

Naša tekija nije mjesto očaja. 

Dođi, prijatelju, samo dođi. 

Čak da si i stotinu puta prekršio zavjet, - samo dođi! 

Ko je Dželaluddin Rumi? 

To je onaj koji je napisao neusporedivu Mesneviju, gole- 
mu knjigu od šest knjiga sa 25.618 rimovanih distiha. Mesne- 
vija je ključ za razumijevanje mistične filozofije bratovštine 
"vrtećih derviša" reda Mevlevija. 

Evo nas u golemoj prostoriji ispunjenoj rukopisima za koje 
se vjeruje da ih je po Dželaluddinovu diktatu bilježio učenik 
Husameddin, baš onaj koji ga je godinama usrdno nagova- 
rao da zapiše sve čemu ga je naučio Šemseddin iz Tabriza, 
tajnovita ličnost oko koje se isprela naglašeno fabulativna, 
ali i kontroverzna pripovijest. Kaligrafski rukopisi Mesnevije 
okivaju poglede sjajem čuda pisane riječi: slovne vitice emiti- 
raju snažnu ljepotu, šapuću da tebi nerazumljiva pismena 
skrivaju Božje tajne dostupne samo onim kojima svjetlo isti- 
ne nema nikakvu drugu zamjenu. Pod staklom stalka vidim 
njegove prijepise traktata na arapskom i perzijskom jeziku, 
vidim knjige-hamajlije šesterokutna oblika, vidim sitni rije- 
čni bjelutak, manji od jagodice na kažiprstu, oblutak-hamaj- 
lija ispisan tajnim znakom!... 

Ko je Dželaluddin Rumi? 

Biografije, bez kojih se ipak ne može, zadiru, međutim, 
i u živote drugih osoba, u povijest Konye, tražeći putovođu 
kroz islamsku simboliku, podrazumijevajući zadovoljavajuće 
kur'ansko i hadisko predznanje. 

Dželaluddin je rođen 1207. godine u perzijskoj pokrajini 
Korosan, u gradu Balhu današnjeg Afganistana. U to je vrije- 
me, kaže povijest, šah Mahmud upravljao golemom državom 
što se prostirala od Uralskog gorja do Perzijskog zaljeva i od 
Inda do Eufrata. 

Dželaluddinova je obitelj imala u gotovo svim naraštaji- 
ma po nekog istaknutog člana među učenima, ulemi, pa ju je 


148 


u narodu pratio glas povjerenja i ljubavi. Otac Dželaluddinov, 
Behauddin Veled, i sam je nosio nadimak Sultan-ul-ulema, 
Car mudrih, što dovoljno govori o uvažavanju i statusu obite- 
lji u intelektualnim strukturama tadašnjeg perzijskog društva. 
Godine 1212. Behauddin je odlučio napustiti zavičaj. Godi- 
nu dana kasnije obitelj je putovala na hadžiluk u Mekku. Na 
putu se susrela s glasovitim učenjacima, među kojima je bio 
i Feriddun Attar. Attar zapaža dječaka i proročki mu najvje- 
šćuje blistavu budućnost. Povratkom iz Mekke, obitelj će se 
zakratko zadržati u Damasku. Kroničari su zabilježili susret 
sa šejh-ul-Ekberom, Muhjiddinom Arebijem - koji pona- 
vlja Attarovo predskazanje o dječaku! Između godina 1216. 
i 1221. Behauddin Veled živi u gradiću Larendu, u blizini 
Konye, kratkovjeke prijestolnice mladog Zapadnog Seldžu- 
čkog Carstva što se izdizalo nad ruševinama Bizanta. Konya 
je prikupljala sve što je poticalo razvoj, pozivala arhitekte i 
profesore, neimare, zanatlije, svećenike i pjesnike. Nicale su 
medrese, hanovi, džamije, knjižnice. To je vrijeme sultana 
Alaeddina Keykubada. Njegovu pozivu odaziva se Sulan- 
ul-ulema i počinje djelovati kao profesor-muderis. Godine 
1226. Dželaluddin se ženi, a četiri godine kasnije, po smrti 
svoga oca, postavljen je na njegovo mjesto. Usprkos mladosti, 
tek su mu 24 godine, Dželaluddin je izazvao divljenje svojim 
intelektualnim poštenjem, misaonom svježinom, duhovnom 
i moralnom čistotom pročišćenom Božjim nadahnućem 
Kur'ana Mudroga. 

Tada se pojavio Burhanuddin Muhakik iz Tirmiza, bivši 
učenik Dželaluddinova oca iz onih dana kada su živjeli u 
Balhu. 

Ezoterična putovanja kroz kur'ansko slovo, kojima Džela- 
luddin nije bio nesklon, Burhanuddin je potaknuo i razgorio 
u plamen što se više nikada neće ugasiti. 

Derviši koji se okreću u krug: lebde, uranjajući svoju dušu u Božju Dušu 


Potpuni preokret u duši započeo je poznanstvom sa 
Šemsuddinom iz Tabriza, velikim poznavateljem ilmi-batina 
(skrivene, tajne nauke). Danonoćno druženje i razgovori s 
tim čovjekom doslovno su ga fascinirali. Dvije godine kasnije, 
a nakon Šemsuddinova nestanka u tajnovitim okolnostima, 
Dželaluddin je utemeljio, u slavu svog učitelja, mevlevijski 
tarikat, sufijski/tesavvufski put kojim prolazi duša uspinjući 
se svom Gospodaru. 

Dželaluddin Rumi tvrdio je da je on samo transmisija: 
on je samo prijenosnik Šemsuddinova nauka. Diktirajući 
Mesneviju učeniku Husametinu, zato i kaže ovaj stih: "Ja sam 
samo naj na Šemsuddinovim usnama?" 

Krhka Emiko, nadnešena nad iluminiran prijepis Rumi- 
jevih Rubaija, šapuće mi o svom studiju: "Godinu dana listala 
sam i iščitavala brojne tekstove o problemima tesavvufa, ali svi 

različito govore. Naime, gotovo svi europski (zapadni) autori 
pronalaze da je porijeklo islamskog misticizma u budizmu, u 
neoplatonističkoj filozofiji, u drevnim perzijskim religijama... 
- svugdje osim tamo gdje ga vide muslimani - u Kur'anu!" 

U jednoj od ovih knjiga, kažem, zapisano je: 


Indusi su bili doveli jednog slona; izložiše ga u mračnu 

prostoriju. 

Više osoba, jedna za drugom, uđe u mrak da ga vidi. 

Kako ga ne mogahu vidjeti očima, opipavahu ga rukom. 

Jedan položi ruku na slonovu surlu i reče: 

"Ovaj je stvor poput vodovodne cijevi..? Ali - što se tu može?! 

Zapadni čovjek je uvijek težio prvim i jedinim pogledom 
obuhvatiti i shvatiti neku pojavu. Problem se uvijek pojavlji- 
vao jer je to radio na jednom uzorku, najčešće slučajnom 
— "bez svijeće koja bi obasjala cijelog slona" (da parafrazi- 
ram Rumijevu raspravu o slonu). Otuda su zapadni izvo- 
ri nepouzdani, najčešće bezvoljni, a nerijetko i - uvredljivi! 
Darko Tanasković, beogradski arabist, kazat će na tu temu 
- baš ovako: "Izvestan broj 'neislamskih" i 'nearapskih" teori- 
ja o nastanku sufizma, nikako ne i svi, opterećen je, pored 
naučnih manjkavosti, i blaže ili oštrije izraženom odbojno- 
šću prema svemu tipično islamskom, europocentrizmom, 
antisemitizmom ili kakvim drugim tipom predrasuda, što je, 
u spoju sa ostalim objektivnim i subjektivnim uslovnostima, 
dovodilo do javljanja pogleda sličnih onima koji su svojevre- 
meno u Kur'anu vidjeli unakaženu Bibliju, a u Muhamedu 
bednog falsifikatora i varalicu" 

Emiko sada zna da su islamski mistici do svojih spoznaja 
došli isključivo potaknuti Božjim riječima izgovorenim usti- 
ma Poslanika Muhammeda. To mjesto se nalazi na početku 
sure kojoj je ime Noćno putovanje: 

Hvaljen neka je Onaj koji je u jednom času noći 
preveo Svog roba iz Hrama časnog u Hram daleki, 
čiju smo okolinu blagoslovili kako bismo mu neka 
znamenja Naša pokazali... 


Noćno putovanje je u opširnom obliku poznato iz predaje, 
hadisa, koji podrobnije opisuje Poslanikov doživljaj "kada je 
bio u jednom trenu prenesen u Najudaljeniji hram, u sedmom 


nebu, gdje se približio do udaljenosti "dva luka ili bliže".. o 
čemu govore ajeti sure Zvijezda: 


Tako Mi zvijezde kada zalazi, 

vaš drug (Muhammed a. s.) nije s pravog puta skrenuo i 
nije zalutao! 

On ne govori po svom hiru - 

to je samo Objava koja mu se obznanjuje, 

uči ga jedan ogromne snage, 

razboriti, koji se pojavio u liku svome 

na obzorju najvišem, 

zatim se približio, pa nadnio - 

i objavio robu Njegovu ono što je objavio, 

srce nije poreklo ono što je vidio, 

pa zašto se prepirete s njim o onom što je vidio? 

On ga je i drugi put vidio 

kod Sidretul-muntehaa (Graničnog Lotosa) 

kod kojeg je džennetsko prebivalište, 

kad je Sidru pokrivalo ono što je pokrivalo - 

pogled mu nije skrenuo, nije prekoračio, 

vidio je najveličanstvenija znamenja svoga Gospodara. 

Ništa nije eksplicitnije rečeno ni o jednoj islamskoj miste- 
riji od ove! U jednom od hadisa vezanih za citirani tekst, kaže 
se da je Poslanik objasnio: "Ugledah svoga Gospodara u obli- 
čju prelijepog mladića s nakrivljenim pokrivalom na glavi?" 

Odjek unutrašnjih strasti i trajne žudnje jezgra da se poni- 
šti u Božjem biću, sufijski su pjesnici predočavali precizno 
razrađenim simbolima i metaforama, slikama i parabolama. 

Rukopisi koji nas okružuju u Mevlevijskoj tekiji Dželalud- 
dina Rumija, otvorit će se uzbuđenim srcima tek onda kada 
se prihvate unutrašnja značenja - a do njih se dolazi isključivo 
razmišljanjem. "Ako bi te slike valjalo razumjeti u doslovnom 
smislu, zapisao je ruski orijentalist Berteljs, takvo stanje stvari 
moglo bi se shvatiti kao dokaz siromaštva pjesnikovih misli... 
Ali u sufijskoj poeziji stvari stoje drukčije? 

Što je osnovna, temeljna, glavna tema tesavvufskog 
pjesništva? To je tako jasno: Bog; bezalternativna ljubav 
prema Bogu, Jedinom i Jedinstvenom; samoponištavanje u 
Ljubljenom; biti jedno sa samim Bogom! 

Temeljni simboli su oni vezani za Boga i njegove atribute: 
On je Ljubljeni, a onaj koji žudi za Njim je Ljubavnik. Pjesnik 
nerijetko apstrakciju (Ljubljeni) predočava čovjekolikom 
konkretizacijom (tragom Poslanikove vizije opisane u hadisu 
u kojem je Gospodar predočen prelijepim mladićem), a neri- 
jetko ga i imenuje imenom "savršenog čovjeka", tj. božanske 
reinkarnacije ili vlastitog 'alter ega" što susrećemo i u poet- 
sko-povijesnoj pojavnosti Šemsuddina iz Tabriza, kako je 
objašnjava sam Dželaluddin Rumi. 

Čovjek je simboliziran (primjerice u Mesneviji i uopće 
u mevlevijskih pjesnika), glazbalom naj, suhom i praznom 
trskom koja ostaje suha i prazna sve dok se u nju ne udahne. 
Čovjek je ta trščana flauta na usnama Božjim. Neki mistici su, 

govorio je u zaboravljenim stoljećima tumač sufijske poetike 
Lahigi, različite stupnjeve mističnog zrenja izražavali simbo- 
lima odjeće, kovrčama kose, izgledom obraza, madežom, 
vinom, plamenovima itd., koje su neupućenom tek blještava 
prividnost. Lahigi kaže: 'Kovrčom su označili mnoštvo stvari 
koje skrivaju lice Voljenog; madež se odnosi na jednost; vino 
predstavlja ljubav, žarku želju i pijanstvo duhovno; plamen, 
zračenje božanske svjetlosti u srcu onoga koji slijedi put. 
Odjeća svjedoka znači ljepotu apsolutne biti?" 

Bio sam dijete kad su, ne tako davno, mostarski nastavni- 
ci poput Kerbera dežurali pred vratnicama džamija i crkava: 
brižljivo su bilježili imena svojih učenika koji bi se ohrabrili 
ući u te ozloglašene "kuće socijalističke dekadencije".., da bi 
ih poslije gnjavili, šikanirali, snižavali im ocjene. Tako su nas 
iskorjenjivali na "znanstven i human način". Potom su nam 
recitirali Omara Hayyama, njegove "vinske pjesme", isticali 
erotski naboj", interpretirali "na sav glas" njegov "antireligij- 
ski stav"! Tako je Omar Hayyam, blistavo ime XI. stoljeća, na 
najizravniji način "učlanjen" u naše poratne skojevske orga- 
nizacije. 

Kad nam se otkrila istina s rječnikom sufijske poezi- 
je, strgnut je zastor i s "ruskog"; "socijalističkog" Hayyama. 
Zaista, Hayyam je daleko od svakog grijeha! 

Mevlevije, derviši koji se okreću u krug i koji su odabrali 
glazbu po čijoj ljestvici stižu u srce Ljubljenog - sami su sebi 
podigli spomenik tamo gdje ga niko ne može oskrvaniti: u 
dušama muslimana pravovjernih. 

Izašli smo u dvorište puno ruža. 

Emiku kupuje kazetu s glazbom uz koju su derviši letjeli 
u nebo. 

Izlazimo u Konyu, uranjamo u Ikonij, tonemo u prastaru 
hetitsku i frigijsku Kawaniu. 


154 


Ovdje je sve na okupu: Bog i Čovjek. Tu je mjesto Jahve. 
Okolo su brda s kojih možda još uvijek promatraju Zeus, 
Apolon, Afrodita. Ondje je sveti Pavle držao vatrene govore i 
nudio ljudskim srcima lijepe vijesti. 

Poslije Poslanika Muhammeda, sa stanovitim zakašnje- 
njem, stigosmo, evo, i mi. Kao da je ovo jedino mjesto gdje se 
moglo, kroz cijelu dugačku povijest grada, baš ovako pjevati 
i misliti: 


Što ću, o muslimani? Više sam sebe ne prepoznajem. 
Nisam ni kršćanin, ni Židov, ni pars, ni musliman; 

nisam ni sa Istoka, ni sa Zapada, ni s kopna, ni s mora; 
Ne potječem ni od prirode, ni od nebesa u njihovu okreta- 
nju. 

Nisam ni od zemlje, ni od vode, ni od zraka, ni od vatre; 
nisam ni od neba, ni od prašine; nemam 

ni postojanja ni bića; 

Nisam ni iz Indije, ni iz Kine, ni iz Bulghara, ni iz Sagsi- 
na, 

nisam ni iz kraljevstva Iraka ni iz zemlje Korosan. 

Nisam ni s ovog ni s onog svijeta, ni iz raja ni iz pakla, 
nisam ni od Adema, ni od Havve, ni iz edena ni iz rizva- 
na. 


Moje je mjesto da budem bez mjesta, moj trag da budem 
bez traga; 


ni tijelo ni duša, jer pripadam duši Voljenog. 


A Emiko je rekla da joj se svijet iznenada otvorio, kao 
potpuni bljesak u kojem je stigla sve obuhvatiti pogledom, 
kao prolom koji joj je pročistio sva ćutila — da joj se svijet 
Iznenada otvorio dok je sricala rečenicu ispis 


; anu na kornja- 
činu oklopu: 

"Sve dok nešto ne tražiš, ti to ni ne nalaziš, izuzev Ljublje- 
nog; Ti ga ne tražiš, prije nego što ga nađeš" 

Autobus je jurio visokom pustinjom, krajem iz kojeg su 
putnici, kad bi se našli u njemu, gledali da što prije izađu. 
Na prozorima vozila bilo je polijepljeno crnilo noći, ljubiča- 
sta tama puna duhova. Putovali smo ponovno pokraj Slanog 
jezera, prepoznavši ga po potmulom, neprirodnu šumu nevi- 
dljivih valova od guste tečne soli. Autobus je jurio kroz kraj u 
kojemu nam je samo Voljeni mogao pomoći. 


Mezar hazreti Mevlane, mudraca čija se ruka krilata smirila 1274. godine 

Zapis o VREMENU kada sam bio SRETAN 


Najveća avantura koja se čovjeku može dogoditi, kažu 
mudri ljudi - susret je sa samim sobom. Ako ikada čovjek može 
biti istodobno i sam i sa ostatkom svijeta, svakako je to u trenu- 
cima susreta s palačama i hramovima, onim opipljivim trago- 
vima misaonog svijeta što posreduju kontakt s ljudima koji su 
nekada davno bili. Od blistavih građevina jedino su ljepše i 
misaono poticajnije - njihove ruine! 

Tragom Božjih poslanika je moj putopisni dnevnik koji ima 
nekoliko stotina stranica ispisanih redaka i bilježaka, nastalih 
u jugoistočnoj Turskoj u kasno proljeće 1990. godine, a među 
ovim je koricama tek jedan njihov dio. 

Kurdski studenti, najpametniji dio tragičnog naroda koji 
sam izuzetno zavolio zahvaljujući divnom i mudrom Zani, 
pričali su mi (i) o području u narodu znanom kao "Peygam- 
berleri ovalari", "Područje Božjih poslanika", s bezbrojnim 
primjerima visokog islamskog pučkog duha, isprepletena s 
fantastičnim pričalačkim oblicima i sadržajima, koji plutaju 
između vjerovanja i nevjerovanja, između starozavjetnog cita- 
ta i izvornog kuranskog ajeta, od anegdotine ljuske do epske 
suprapovjesnice, od basne do očuđene zbilje; svaka priča ima 
bar jedan opipljiv poticaj - u mekamu, tekiji, podzemnom 
boravištu, izvoru, čak i bazenu i ribama u njemu! 

U očuđenom svijetu i promatrač biva očuđen: zato, posli- 
je svega, kažem mirna srca: bio sam sretan u zemlji po kojoj 
su hodali Božji poslanici, u kojoj danas susrećete, osim Tura- 
ka, Kurde i Arape, podjednako muslimane i kršćane (sirijske 
crkve), sunite i alevite, 

Kada ste sretni, jedva čekate da drugom opišete svoju sreću; 
žurite mu puna srca! Gdje god sam bio, zamišljao sam kako 
pripovijedam svojim djevojkama - Smaili, Lejli i Hani - sve što 

vidim, čujem, i čemu sam odmah davao formu dnevnog zapisa 
koji razmišlja putujući. One su lebdjele pored mene gdje god 
sam bio. Tako sam otkrio i najpogodniji oblik svoje "1001 noći", 
u putopisu koji doista najviše naliči životu samome: prima sve 
i emitira sve! 

U Zagrebu je, tijekom 1991. i 1992, iz bilježaka, izrastao 
tekst s putovanja; zatim sam odložio olovku i papir: zabora- 
vio sam svoj rukopis kao da ga Bog nikada nije ni dao. Kako 
sam mogao i pomisliti na putopis dok mi umiru dragi rođaci i 
prijatelji, dok mi najmlađem bratu truhnu kosti na zloglasnom 
mostarskom Heliodromu? 

A onda su u Zagreb došli, pred strašnom smrću bježeći, 
bošnjački prognanici. Među njima je bio i 18-godišnji Samir 
Mehmedović, iz Lepenice pokraj Tešnja. Rijetko inteligentan i 
znatiželjan, osvajao je svojom dragošću sve oko sebe. Pomagao 
mi je, poput sina, u brojnim poslovima zagrebačkog "Preporoda", 
a ja sam mu, zauzvrat, opisivao ljudska čuda koja sam susre- 
tao na putu. Zaista, Samiru dugujem spašavanje svog teksta i 
nedovršenih bilježaka iz zaborava. Tih, ratnih godina, neke sam 
dijelove objavio u "Beharu" i na III. programu Radio-Zagreba. 
Najdragocjenije su mi riječi ozarenosti kojim su me zaticali izne- 
nađeni čitatelji, ali i iskrenog estetskog zapažanja urednika (III. 
programa), velikog hrvatskog pjesnika Daniela Dragojevića. 

Najposlije, razgovor, telefonski, s izuzetnim pjesnikom 
Amirom Brkom, i njegov prijedlog: 'A bi li htio da ti mi štam- 
pamo putopise?" 

Mogao sam izgovoriti zapanjenu tvrdnju, kojom bih zatvo- 
rio cijelu priču: "To je prva takva ponuda iz moje domovine..." 

Tragom Božjih poslanika, usprkos svemu, još nije ni blizu 
svoga kraja. A kraj mu je, tom štivu, na mjestu i u datumu koje 
ne mogu odrediti, a znam da mi prilaze. 


U Tešnju, 27. IV. 1999. Ibrahim Kajan 

Uz II. izdanje ove kNJIGE 


Kada je pisac najradosniji? Kada napiše takvu knjigu, za 
koju će ga, godinama nakon što je objavljena, pitati gdje je 
mogu kupiti ili dobiti. Tragom Božjih poslanika bilo je moje, 
takvo djelo. 

Vrlo sam zahvalan mladim i pametnim ljudima u mostar- 
skom Islamskom kulturnom centru koji su predložili da je 
iznovice objave. 

Ispalo je, kao u igri sudbine, da nakon više od petnaest 
godina objavljivanih u Sarajevu, Zagrebu, Tešnju, Zenici i 
Tuzli, baš ova, kao prva, bude objavljena u rodnom gradu! 


U Mostaru, 29. IV. 2005. LK. 

BILJEŠKA O PISCU 


Ibrahim Kajan (Mostar, 1. XI. 1944.), školovao se u Mosta- 
ru, Dubrovniku i Zagrebu. Najveći dio radnog vijeka proveo 
u Zagrebu. Osnivač je Kulturnog društva Bošnjaka Hrvatske- 
Preporod i kulturne revije Behar, kojoj je bio glavnim uredni- 
kom od 1992. do 2001. godine. Od 2001. godine je pomoćnik 
ministra za kulturu, odnosno viši stručni suradnik u Mini- 
starstvu prosvjete, nauke, kulture i sporta Hercegovačko- 
neretvanskog kantona. 

Objavio je više knjiga, među kojima su pjesničke Arabi- 
ja ljubavi (Veselin Masleša, Sarajevo, 1967.), Kuću dok nađeš 
(August Cesarec, Zagreb, 1978.) Ljubavni huhujek (Veselin 
Masleša, Sarajevo, 1989.), Druga bajka (Vrijeme, Zenica, 
2002.) te izabrane pjesme Melek (2002.), u poznatoj Preporo- 
dovoj ediciji Bošnjačka književnost u 100 knjiga. Smatra da su 
mu značajne knjige putopisa Tragom Božjih poslanika (1999.) 
i drama Katarina Kosača — posljednja večera (2003.), obje 
tiskane u Tešnju. Po spomenutoj drami, napisao je roman 
Katarina, kraljica bosanska (Bosanska riječ, Tuzla, 2004., II. 
izdanje 2005.). Objavio je i pjesme za djecu Žuta ptica (Svje- 
tlost, Sarajevo 1980., Bosanska riječ, Wuppertal, 1993.) Osmi- 
jeh koji je pobjegao (Bosanska riječ, Tuzla, 2003.). Sastavljač 
je prve bošnjačke antologije dječjeg pjesništva Pod beharom 
moje janje spava (Preporod, Zagreb, 1996.), te dvije publici- 
stičke knjige - Muslimanski danak u krvi, Zavođenje Musli- 

mana i Bošnjak na Trgu bana Jelačića (sve u izdanju zagre- 
bačkog Preporoda). Očekuje i izlazak knjige svojih kritičkih 
radova Gospodari i sluge tinte (u Planjaxu), te knjige putopisa 
Tragom bosanskih kraljeva (u Vremenu). 

Katarina Kosača — posljednja večera, prva mu je na sceni 
izvedena drama (Mostarski teatar mladih, 2003., SARTR, 
Sarajevo, 2005.), Prije toga mu je Radio-Zagreb emitirao pet, 
a Radio FBiH jednu radio-dramu. 

Za književni je rad dobio Nagradu Antun Branko Šimić 
za rukopis Kuću dok nađeš (Zagreb, 1973.), Nagradu Planjax 
za najbolju knjigu pjesama u BiH za 2002. (Druga bajka), te 
Nagradu Zlatno pero (Katarina Kosača), za najbolji domaći 
dramski tekst izveden na 20. festivalu bh. drame u Brčkom 
2003. U godini 2004., dječja mu je knjiga Osmijeh koji je 
pobjegao nominirana za međunarodnu Nagradu Mali princ. 

S PRAIZVORA SVIJETA 


Povodom kvwjigE IbRAHIMA KAJANA 
TeaAGOM Božjih poslanika 


Kvalitetna putopisna proza spada u one rijetkosti kojima 
se književnost na našem jeziku doista može ponositi te, da je 
sreće i pameti, i afirmirati na širem planu (u okviru među- 
narodne kulturne razmjene — kojoj, posebno onim pravim 
i pravovremenim prijevodima recentnih knjiga naših autora 
na svjetske jezike, doprinosimo mnogo manje no što bismo 
mogli i morali)... 

Nakon desetak knjiga najrazličitijih žanrovskih usmje- 
renja, objavljenih tokom plodnoga tridesetogodišnjeg knji- 
ževnog rada i kulturnog djelovanja (spomenut ćemo samo 
osnivanje Kulturnog društva Bošnjaka Hrvatske Preporod, te 
pokretanje i uređivanje revije Behar u Zagrebu) — Ibrahim 
Kajan je svoje dugo očekivano čvršće vezivanje s maticom- 
domovinom, zapravo s rodnim Mostarom (nakon tri dese- 
tljeća života u Zagrebu), na najbolji mogući način najavio i 
popratio objavljivanjem izvrsne knjige putopisa pod naslo- 
vom Tragom Božjih poslanika (prvo izdanje kod trenutno 
najagilnijeg i, čini se, najperspektivnijeg izdavača u nas — 
Centar za kulturu i obrazovanje u Tešnju). 

U kratkom pogovoru ovoj knjizi (sa znakovitim naslovom 
"Zapis o vremenu kad sam bio sretan"), sam je autor najpre- 
ciznije odredio prirodu i kvalitet avanture iz koje su iznje- 

dreni tekstovi o kojima govorimo: "Najveća avantura koja se 
čovjeku može dogoditi, kažu mudri ljudi — susret je sa samim 
sobom. Ako ikada čovjek može biti istodobno i sam i sa osta- 
tkom svijeta, svakako je to u trenucima susreta s palačama 
i hramovima, onim opipljivim tragovima misaonog svijeta 
što posreduju kontakt s ljudima koji su nekada davno bili. 
Od blistavih građevina jedino su ljepše i misaono poticajnije 
— njihove ruine!" 

S otvorenošću i sa znatiželjom pravoga intelektualca, 
Kajan se, na izravan poticaj usmene turske i kurdske predaje i 
s velikim osobnim zanimanjem za prapovijest drevnih kultu- 
ra, napose za nastanak, za smisao i značaj svetih knjiga u koji- 
ma su utemeljene velike monoteističke religije, upravo prije 
deset godina (u proljeće 1990. godine) odlučio proputovati 
i hodočastiti oblast u jugoistočnoj Turskoj, u narodu nazva- 
nu "Peygamberleri ovalari" ("Područje Božjih poslanika")... 
Ispostavit će se da je to jedna od najatraktivnijih u svijetu 
zona "historijsko-arheološkog turizma" - o kojoj se, međutim, 
u široj kulturnoj javnosti (barem kod nas), znalo jako malo, 
gotovo ništa... Drevnost, začudnost, veličanstvenost i značaj 
materijalnih ostataka kultura što su nastajale i cvale čak tri do 
četiri milenija prije Krista (na neočekivano malom prostoru 
i s gotovo nikakvim šansama da, nakon toliko vremena, bilo 
što od njih preostane — osim praha i pepela), tako su opčinili 
autora ove knjige — da se njegovo svjedočenje o posjeti svetim 
mjestima moralo izraziti i uobličiti kao osebujno literarizi- 
rana ispovijed suštine, bogobojazno-strastvene duhovnosti: 
stupanj "uživanja" u predaju što zbraja u sebi i čuva, u trago- 
vima "s lica mjesta", čak i one prapovijesne nedostižnosti, za 
koje smo uvjereni da se ni na koji način ne mogu "uvezati" 
u neki iole realni genealoški slijed što nas, u ovom vremenu, 

izravno vodi k samim izvorima postanka svijeta — upravo je 
toliko visok, da se na pojedinim mjestima u tekstu svjedočenje 
omađijanog putnika pretvara u literarnu evokaciju mitskih 
ličnosti i davno prohujalih zbivanja u kojima, zapravo, korije- 
ni "kontekstualnost" njihova u svetim knjigama i sam Značaj 
što ga oni, s religijskog i s povijesno-kulturološkog aspekta, 
imaju za sve sljedbenike velikih monoteističkih religija, prije 
svega judeo-kršćanstva i islama. 

Posebna je vrijednost ove knjige što upravo u kontekstu 
"zornosti" materijalnih ostataka tog vremena, na pregledan i 
prijemčiv način tumači usku povezanost, "istorodnost" čak, 
najznačajnijih figura među navjestiteljima i utemeljiteljima 
judeokršćanske i islamske religije — posvjedočujući tako na 
djelu (naime, i faktima drevnih spomenika, njihovom saču- 
vanošću i višestrukom "prisvojivošću" - kao i samim nači- 
nom njihovog predstavljanja i razumjevanja), praizvornost i 
monolitnost čovječanstva uopće, bez obzira na sve razlike u 
boji kože, u starosti, vjeri i kulturi... Priča o Božjim poslanici- 
ma Ibrahimu (Abrahamu), Musau (Mojsiju), Hidru (sv. Jurju 
ili Đorđu) i ostalim, upravo plijene čitatelja strastvenošću i 
bogatstvom nesvakidašnje duhovne avanture — kojoj bi ravnu 
teško bilo zamisliti, kakva god bismo mjesta na našoj planeti 
projicirali kao moguć cilj putovanja i obilaska. 

Kajanova je knjiga na najboljem i najplodotvornijem tragu 
one, unutar naše novije književnosti već "klasične", putopi- 
sno-esejističke proze Tvrtka Kulenovića Mehanika fluida 
- i zato je naiskrenije preporučujem, maltene kao obaveznu 
lektiru, svim čitateljima mlada i radoznala duha. 


Željko Grahovac 

